text
stringlengths 248
25.3k
| label
stringclasses 10
values |
|---|---|
Майя Бывальцева Удмуртиын улӥсьёс коронавирусэн герӟаськем ужпумъёсъя юанъёссэс табере 122 вакчи номеръя сётыны быгатозы. Со сярысь улосвыл тӧролэн но кивалтэтлэн пресс-службазы ивортӥз. Элькунысь огъя колл-центре вакчи номеръя жингыртыса, коноравирус инфекцияя визь-кенеш басьтыны, эмчиез доре ӧтьыны, эмчи доры приёме гожтӥськыны, эмъяськоннилэн ужан дырез сярысь тодыны, эмъяськонниослэн ужамзы пумысен ӝожтӥськон кельтыны, озьы ик МФЦ-ын кун юрттӥськет сётон сярысь ивортодэт басьтыны луоз. Азьланяз та номеръя больничной дорысь потатэк лэсьтыны, рецептъя эмъюм вайыны гожтӥськыны, ӧнерчилэсь нырысь-валысь визь-кенеш басьтыны но коронавирусэн герӟаськем трос мукет юанъёсты сэрттыны-пертчыны луоз Ярослав Семёнов, Удмуртиысь кивалтэтлэн тӧроезТуннэ колл-центрын 28 операторъёс ужало. Соос доры толэзьлы быдэ 20 сюрс пала жингыртонъёс вуо. 1-тӥ толсурысен 122 номеръя ӟырдыт линилэн ужан дырез кузьгес каремын: табере жингыртонъёсты ужан нуналъёсы 8 часысен 19 часозь но кӧснуналъёсы 8 часысен 14 часозь куто. Вакчи номере мобильной но стационарной телефонъёсысь дунтэк жингыртыны луэ. Тодэ вайытом, Удмуртиын коронавирус инфекциен висисьёслы психологи юрттэт сётонэз но радъязы. Тегъёс: Мерлык Ижкар Удмуртия коронавирус тазалыкезутён ЯрославСемёнов | Мерлык |
Майя Бывальцева Ижкарысь лицейын дышетскись Александр Городилов инкуазез утёнлы сӥзем «Умный Субботник-2020» огъяросси онлайн-конференциын. Пияш Дэри ёросысь Сепыч шур сярысь эскерон уженыз тодматӥз. Со сярысь Удмуртиысь дышетонъя но тодосъя министерстволэн пресс-службаез ивортӥз. Ӵектос бордын гужем каникулъёс ӵоже ужай. Нырысь ик вуысь пробаос басьтон интыосты бырйи, собере отчы ветлӥ но ву пыдсысь луоез басьтылӥ. Собере Удмурт кун университетлэн лабораторияз анализъёс лэсьтылӥ. Эскеронъёс возьматӥзы, шурын югдур уродгес луэ шуыса. Вуэз ялан чаклан понна шурын ялан ужась пост пуктыны кулэ шуыса малпасько Александр Городилов, «Умный Субботник-2020» огъяросси онлайн-конференциын вормисьПияшлэн верамезъя, онлайн-конференци ньыль час кыстӥськиз. Отчы Хабаровск, Красноярск шаеръёсысь, Забайкальеысь, Бурятиысь, Воронеж улосвылысь, Нидерландыысь дышетскисьёс но бадӟымъёс пыриськизы. Жюри оглом 18 докладъёсты кылзӥз. Александр Городилов тужгес трос балл люказ, солэн докладэз понна жюрилэн тямыс ёзчиосыз пӧлысь куатез куаразэс сётӥзы. Озьы ик юанъёслы валэктонъёс сётэмзэ вылӥ дунъязы. Ижкарысь эшшо одӥгез конференцие пыриськись Юлия Шаклеина «Диалог с природой» ӧрын устоез луиз «Умный Субботник-2020» огъяросси онлайн-конференци Бурятиысь экологияя но биологияя ресурсной центрлэн но Байкалысь экологи центрлэн кичӧлтэмзыя ортчиз. Тодэ вайытом, Удмуртиысь ньыль дышетскисьёс «Большая перемена» огъяросси вожвылъяськонын вормизы. Тегъёс: Ижкар Удмуртия пиналъёс инкуазь шуръёс вормисьёс | Инкуазь |
София Хохрякова Майя Бывальцева 20-тӥ тулыспалэ Удмуртиын коронавирус инфекциен черлам 105 адями эмъяськонниосы шедизы. Берло нуналскын 7 сюрс 473 эскеронъёс ортчытӥзы. Висёнэз 2 сюрс 910 адямилэсь шараязы, со пӧлын 14 аресозь 462 пиналъёс но 65 арессэс ортчем 561 арлыдоос. Со сярысь элкьунысь оперативной штаб ивортӥз. Та дыре эмчиос доразы эмъяськись 33 сюрс 296 адямиез чакласа возё. Эмъяськонниын кыллись 287 муртлэн тазалыкез секыт лыдъяське, 68 мурт тыосты шокатӥсь аппарат борды итэмын. 1 сюрс 320 адями йӧназ. 15 мурт улонысь кошкиз. Кышномуртъёслы 66, 70, 72, 75, 77, 80, 82 кыкезлы 83 арес вал, воргоронъёслы –64, 69, 72, 82, 85, 90 арес. 21-тӥ тулыспаллы Удмуртиын коронавирусэн черлан 138 сюрс 301 учыр лабораториосын зэматэмын. 97 сюрс 589 адями йӧназ, 3 сюрс 678 мурт улонысь кошкиз. Коронавируслэсь прививка 690 сюрс 836 адями пуктӥз, со пӧлысь 542 сюрс 747 мурт кык компонентэн. «Спутник Лайт» вакцинаез 118 сюрс 423 адямилы пуктӥзы. 116 сюрс 955 мурт ревакцинациез ортчиз. Тегъёс: Тазалык висён коронавирус Ижкар Удмуртия | Тазалык |
Туспуктэм: Констиантин Вознсенских Майя Бывальцева Удмуртиысь кык адями егит семьяослэн «Родные-Любимые» огъяросси онлйн-форумзы улсын ортчем ӵектосъёсъя вожвылъяськонын грант утӥзы. Со сярысь элькун тӧролэн но кивалтэтлэн пресс-службазы ивортӥз. Марина Ганькова «Курс выживания "Егерь"» ӵектосэныз 310 сюрс манет утӥз. Проект улсын Удмуртиысь но Татарстанысь 14-18 аресъем 50 быдэ вуымтэос понна вить нуналъем курсъёс радъялозы. Отын пиналъёслы валэктозы, мар кароно шуэрес учыръёс дыря, кышкыттэм улон-вылон инъетъёсъя парктика но теория ласянь тодон-валанъёс сётозы. Курсъёс вить нунал кыстӥськозы. Алексей Гусев эктонъя лагерь ортчытон понна 430 сюрс манет юрттэт басьтӥз. Ӵектосэ 14-35 аресъем 100 пала эктӥсьёс пыриськозы, пӧлазы ЛНР-ысь но ДНР-ысь егитъёс но. Соос понна Москваысь но мукет каръёсысь хореографъёс мастер-классъёс ортчытозы, озьы ик устооссэ эктӥсьёсты шараянъя вожвылъяськонъёс радъяськозы. Тодэ вайытом, азьвылгес Удмуртиысь егитъёслэн 16 ӵектосъёссы Егитъёсын ужанъя федерал агентстволэн грантъёсъя вожвылъяськоназ 8,9 миллион манет утӥзы. Тегъёс: егитъёс грантъёс Удмуртия | Мерлык |
Туспуктэм: Руслан Нуриахметов Наталия Сильвестрова 17-тӥ толшоре Удмуртиын пильмаськылоз, лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась секундскын 4-9 метре пельтоз. Элькунъя уйин -14…-19, нуназе -10…-15 градус возииськоз. Омыр зӥбет луло узвесь юбоя 759 миллиметр луоз, омырлэн мускытлыкез — 67 процент. Тодэ вайытом, Удмуртиын шутэтскон нуналъёсы шунытгес кариськоз. Тегъёс: куазь Удмуртия | Инкуазь |
Майя Бывальцева 28-тӥ пӧсьтолэзе Удмуртиын 27 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пильмаськылоз, зорыны кулэ ӧвӧл. Тӧл уйпал но шундыпуксён вискысь секундскын 4-9 метре пельтоз. Нуназе Ижкарын +24…+27, элькунъя +22…+27 градус возиськоз. Омыр зӥбет луло узвесь юбоя 750 миллиметр луоз, омырлэн мускытлыкез – 72 процент. Тодэ вайытом, улосвыл Гидрометцентрысь куазез эскерисьёслэн ивортэмзыя, пӧсьтолэзьлэн берпуметӥ нуналъёсаз Удмуртиын куазь зоро луоз. Тегъёс: Ижкар МЧС Удмуртия куазь гужем | Инкуазь |
Майя Бывальцева Туннэ, 14-тӥ куарусёнэ, Удмуртиын шуныт луоз, шундыпуксён палась но шор ёросъёсын кӧня ке зорыны быгатоз, ивортэ Россиысь МЧС-лэн элькунъя Валтӥсь управлениезлэн пресс-службаез. Тӧл лымшор но шундыпуксён вискысь секундскын 9–14 метре пельтоз. Нуназе +17.+22 градус луоз. Тегъёс: МЧС Удмуртия куазь | Инкуазь |
Туспуктэм: Константин Вознесенских Майя Бывальцева 13-тӥ коньывуонэ Удмуртиын коронавируслы 4 сюрс 967 эскеронъёс ортчытӥзы, 406 муртлэсь висёнэз шараязы, соос пӧлын 14 аресозь 44 пиналъёс но 65 арессэс ортчем 113 арлыдоос. Эмъяськонние 45 адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 4 сюрс 585 адямиез эмчиос чакласа возё. Эмъяськонниосын кыллись 211 висисьёслэн тазалыксы шоро-куспо лыдъяське, 22 муртлэн – секыт, 11-ез соос пӧлысь тыосты шокатӥсь аппарат улын кыллё. 1 сюрс 746 адями висёнэз вормиз. Одӥг мурт улонысь кошкиз. Воргоронлы 78 арес вал. 14-тӥ коньывуонлы Удмуртиын коронавирусэн черлан 218 сюрс 161 учыр лабораториосын зэматэмын. 204 сюрс 409 мурт йӧназ. 4 сюрс 96 адями улонысь кошкиз, со пӧлысь 3 сюрс 896-ез – юнматэм диагнозэн. 705 сюрс 23 мурт вакцинациез ортчиз, со пӧлысь 564 сюрс 315 адями кыкетӥ компонентсэ но басьтӥз. 245 сюрс 681 адями ревакцинациез ортчиз. Тодэ вайытом, нунал азьвыл элькунын коронавируслы 5 сюрс 625 эскеронъёс ортчытӥзы, 419 муртлэсь висёнэз шараязы, эмъяськонние 34 адями шедиз. Коронавирусэз алон, шараян но эмъян пумысен юанъёсын визь-кенеш сётонъя центре жингыртыны луэ, солэн телефон номерез – 8-800-100-24-47. Тегъёс: Тазалык коронавирус висён Удмуртия | Тазалык |
Анжелика Тихонова корреспондент Удмуртиын «Анай кылын мультфильмъёс» («Мультфильмы на родном языке») нырысетӥ элькун конкурслы йылпумъянъёс лэсьтӥзы. Ивортодэтъя «Удмуртия» агентстволэн корреспондентэз вожвылъяськонын вормисен, Тяма гуртысь нылпи садысь визьнодасен Ольга Ашихминаен вераськиз. Визьнодась нылпи садысьтызы школалы дасяськон группае ветлӥсь пиналъёсын «Муш но майсы» выжыкылъя мультфильм дасяз. Милемлы конкурслэсь положенизэ лэзизы, мон сое лыдӟи но мыным со сыӵе тунсыко луиз, сыӵе мыным со мылкыд сётӥз. Мон библиотекае мынӥ. Отысь книгаосты учкылӥ, удмурт кылын пичи гинэ выжыкыл утчай, пиналъёс сое вераны мед быгатозы, кылъёсыз капчигес мед луозы шуыса Ольга Ашихмина, визьнодасьВыжыкыл бырйыса, визьнодась пиналъёсын ужаны кутскиз: ӵошен пӧртэм иллюстрациосты учкизы, нымы-кибыосын тодматскизы, пластилинэн ужаса утчазы, декорациос бырйизы. Бӧрысь мультфильм кылдытон борды басьтӥськизы. Нылпиос Ольга Ашихминалы суредазы, персонажъёсты пластилинлэсь лэсьтыны юрттӥзы, куаразэс гожтӥзы. Визьнодась пусъе, видеороликъёс лэсьтонэн нырысьсэ кӧня ар талэсь азьло тодматскиз. Уж тунсыко потӥз. Дышетскон вылысь интернетысь, пӧртэм ватсэтъёсысь трос тодон-валан басьтӥз. Ваньмыз со конкурсэ ужзэс дасяны юрттӥз. Пусъём, вожвылъяськонэ оглом 17 ужъёс вуизы, финалэ куатез потӥзы. Соос пӧлы Ольга Ашихминалэн мультфильмез но сюриз. Финалистъёс кык эскерон ужъёсты быдэстӥзы. Нырысь ик «визитной карточказэс» возьматӥзы: йӧскалык дӥсенызы тодматӥзы но «Мой детский сад, моя профессиональная деятельность» темая презентация ортчытӥзы. Собере мультфильмзы сярысь вераськизы. Озьы, Ольга Ашихмина конкурсын нырысетӥ инты басьтӥз. Кыкетӥ Дэри ёросысь Октябрьской черкогуртысь Полесской нылпи садысь визьнодась Елена Широбокова луиз. Куинетӥ интыез Ижкарысь 106 номеро нылпи садысь визьнодась Наталья Иванова басьтӥз. Пусъём, ужрадэз радъясьёс но пыриськисьёс вожвылъяськонэз арлы быдэ ортчись карыны ӵектӥзы. Тодэ вайытом, Эстониын нылпиос понна удмурт кылын дышетӥсь видео поттӥзы. Тегъёс: Дышетон нылпиос Удмуртия вожвылъяськон Дэри дӥськут | Дышетон но тодос |
Майя Бывальцева Туннэ, 14-тӥ тулыспалэ Удмуртиын 10 градусозь кезьыт луозы шуыса чаклало. Со сярысь ивортэ Россиысь МЧС-лэн элькунъя Валтӥсь управлениелэн пресс-службаез. Удысэт ивортэмъя, вирнуналэ улосвылын пильмаськылоз, уз лымыя. Тӧл уйпалась секундскын 2–7 метре пельтоз. Нуназе элькунъя -5…-10 градус луоз. Омыр зӥбет луло узвесь юбоя 758 миллиметр, омырлэн мускытлыкез 84 процент. Тегъёс: МЧС Удмуртия куазь | Инкуазь |
Майя Бывальцева Куазь шуныт луэм дырысен Удмуртиын 15 сюрс 856 адями лемтэй мертчиськемен эмъяськонниосы вазиськизы, соос пӧлын 2 сюрс 736 нылпиос. Вир сюпсисьлэсь курадӟонэ шедизы одӥг ареслэсь пичи 90 нылпиос но. Со сярысь Роспотребнадзорлэн элькунъя валтӥсь управлениезлэн пресс-службаез ивортӥз. Тужгес трос вазиськисьёс Ижкарын (8 сюрс 234 адями), Воктаын (995), Глазкарын (720), Можгаын (650) пусъемын. Озьы ик Можга ёросын (557), Кез (401), Эгра (378), Ува (353), Шаркан (324) ёросъёсын. Ижкарын лемтэй мертчиськон учыръёсъя валтӥсь инты басьтэ Киров нимо парк – 108 учыр, со пӧлын 38 нылпиос. Озьы ик вир сюпсисьёсты Кызьпу арамаысь (7 учыр), Драгунов оружейниклэн скверысьтыз (10, со пӧлын 7 пиналъёс), Космонавтъёслэн паркысьтызы (7 учыр, со пӧлын 1 пинал), Горький нимо Гужем садысь (3 пиналъёс), Титов нимо скверысь (2) вайизы. Со сяна, лемтэйёс адямиослы шайвылъёсын мертчиськылӥзы. Лемтэйёслэсь интывылъёсты тазатон ужъёсты нуон дыръя куронъёсты тӥян, быдэстэм ужлэсь ӟечлыксэ дыраз эскерымтэ понна управление административной эрикрадэз тӥян сярысь 22 протоколъёс гожтӥз, 43 сюрс 200 манет тыр штраф тырытон сярысь 18 пуктэт кутӥзы Роспотребнадзорлэн управлениез ивортэмъя, ар кутсконысен Удмуртиын 20 адями лемтэй энцефалитэн черлаз, со пӧлын куинь пиналъёс. Боррелиозэн – 22 мурт, со пӧлын одӥг нылпи. Тегъёс: Тазалык Ижкар Роспотребнадзор Удмуртия лемтэй инкуазь | Тазалык |
Туспуктэм: Данил Кузнецов Майя Бывальцева 11-тӥ толсуре Удмуртиын пильмаськылоз, лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпал но шундыӝужан вискысь, шундыӝужан палась секундскын 3-8 метре пельтоз. Омырын уйин -27...-32, нуназе -21...-26 градус возиськоз. Сюресъёс вылын йӧвалег. Омыр зӥбет луло узвесь юбоя 769 миллиметр луоз, омырлэн мускытлыкез — 79 процент. Тегъёс: куазь Удмуртия | Инкуазь |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева 5-тӥ толсуре «Россия» адӟытон форумын Удмуртилэн нуналэз улсын элькунлэн тӧроез Александр Бречалов «Ёлка желаний» ӟечлэсьтон акцилы кутскон сётӥз. Со сярысь улосвыл тӧролэн но кивалтэтлэн пресс-службазы ивортӥз. Выль ар кыз вылэ Удмуртиысь но Луганск Калык Элькунын Удмуртилэн подшефной Лутугино ёросысьтыз пиналъёслэн малпанъёсынызы шаръёс ошемын, Александр Бречалов кӧнязэ ке бырйиз. « Сяме пырем «Ёлка желаний» ужрадэз ми туэ вазьгес кутскиськомы. <…> Кыз вылысь нырысетӥ малпанэз басьтӥсько. "Посетить Музей Победы. Подпись – Павел, 2015 года рождения из Киясово". Со мобилизованнойлэн пиез. Павел, тынад малпанэд быдэсмоз. Эшшо одӥгез малпан Луганск Калык Элькунысь Анастасиялэсь. Солэн Россиетӥ ширтэмез-ветлэмез потэ. Кутскомы Удмуртиен но ВДНХ-ысь «Россия» адӟытонэн. Умой малпанэз, одно ик быдэстом » Александр Бречалов, Удмуртилэн тӧроез Огъяросси акци 2018-тӥ арын кылдӥз. Со улсын секыт улон югдуре шедем, анай-атайтэк кылем, ляб тазалыко, быгатонлыко пиналъёслэсь малпанъёссэс быдэсъяло. Быдэс кунын нылпиослэн малпанъёсынызы шаръёсын чеберъям выль ар кызъёсты пуктыло. «Ёлка желаний» Удмуртиысь вань каръёсын но ёросъёсын ортчоз. Валтӥсь кызэз ӝоген элькунысь Кун Кенешлэн юртаз пуктозы. Котькуд мылкыд карись нылпилэсь малпанзэ быдэстыны быгатоз. Васталом, «Ёлка желаний» улосвыл ужрадлы кутскон 19-тӥ толсуре сётыны чаклало. 5-тӥ толсуре ВДНХ-ын Удмуртилэн нуналэз (0+) ортчоз. Нунал ӵоже лулчеберет но ужъя программаосы пыриськыны луоз, нош 19 часысен 21 часозь «Мы из Удмуртии» концерт (0+) возьматозы. Тегъёс: пиналъёс Выльар АлександрБречалов Удмуртия | Мерлык |
Туспуктэм: Удмуртиысь физкультурая но спортъя министерстволэн пресс-службаез Наталия Сильвестрова Удмуртиысь Надежда Пушпашева суй-пыдзыя сӧсыр спортсменъёс пӧлын ӝӧквыл теннисэн шудонъя Россилэн Кубоказ нырысетӥ инты басьтӥз. Ӵошатсконъёс паралимпиецъёслэн «Мы вместе.Спорт» гужем шудонъёссы улсын ортчизы. Со сярысь элькунысь физкультурая но спортъя министерстволэн пресс-службаез ивортӥз. Нырысетӥ нуналаз спортсменка вань вожвылчиоссэ 3:0 лыдын вормиз но подгруппаысь нырысетӥ интыын потӥз. Полуфиналын но финалын озьы ик 3:0 лыдын вормыса, Надежда Пушпашева нырысетӥ луиз. Тодэ вайытом, Надежда Пушпашевалэн туспуктэменыз стенд Ижкарысь Спорт данлыкъя аллеяын сылэ. Тегъёс: Спорт теннис ӵошатсконъёс Удмуртия | Спорт |
vk.com (Андрей Иванов) Майя Бывальцева 6-тӥ куартолэзе Дэбес ёросысь Зар-Медло гуртысь шор ёзо школалэн азбараз финно-угроведлы, кылосбур тодосъя кандидатлы, Быдӟым Аыткай ожысь ветеранлы Тамара Тепляшиналы сӥзем стела усьтӥзы. Сыӵе кичӧлтонэн гуртын улӥсьёс потӥзы. Со сярысь ёрослэн тӧроез Андрей Иванов «ВКонтатке» мерлыко вотэсысь бамаз ивортӥз. Совето тодосчи, Удмуртиысь тодос удысысь дано ужась 1924-тӥ арын 9-тӥ южтолэзе Пичи Кизьна гуртын (Зар-Медло муниципал кылдытэтэ пыре – ред.) вордскиз. Сизьым классэз йылпумъяса, Ижкаре кошкиз, ужаз но со дыре ик ужась егитъёслэн школаязы дышетскиз. 1941-тӥ арын Удмурт пединститутэ (али УдГУ – ред.) литературая факультетэ пыриз. Но 1942-тӥ арын толсуре 18 аръесъем нылмурт фронтэ кошкиз. 1946-тӥ арысь толшорозь зентитчица луыса служба нуиз, нырысь Карельской фронтын, собере – Дальний Востокын. Пусъемын Отечественной войналэн II степени орденэныз, «За боевые заслуги», «За оборону Советского Заполярья», «За победу над Германией в Великой Отечественной войне 1941—1945 гг.» медальёсын. 2000-тӥ арын Вормон Парадэ пыриськиз. 1949-тӥ арын Лениградысь кун университетэз йылпумъяз, собере Россиысь тодосъя академилэн Урал ёзэтысьтыз Историяя, кылъя но литературая удмурт интситутын ужаз. 1955-тӥ арын Москваын «Тыловайский диалект удмуртского языка» кандидат диссертацизэ утиз. Семья кылдытыса, кузпалэз доры Москвае кошкиз, трос аръёс ӵоже СССР-ысь тодосъя академилэн Языкознаниея инстиутаз финн-угор кылъёсъя ссектораз ужаз. Тамара Ивановна Тепляшина удмурт кылтодон удысын бадӟым адями луиз, удмуртъёс пӧлын нырысетӥез ӧнерлыко диалектолог. Оглом 100-лэсь трос тодос ужъёс гожтӥз, соос пӧлын куинь монографиос. Москваын удмуртъёслэн «Герд» мерлыко огазеяськонзы кылдэм тырысен солэн ужаз мыло-кыдо пыриськиз: 20 арлэсь трос, берпуметӥ нуналозяз, тодослэсь азинсконъёссэ но удмурт калыклэсь лулчеберетсэ вӧлмытон бордын тыршиз. Улонысь 90 аресаз кошкиз. Тодэ вайытом, 9-тӥ куартолэзе Ижкарын Архангел Михаиллэн черказ «Колокол памяти – колокол Победы» акция ортчоз. Тегъёс: Дэбес удмуртъёс буреваён Удмуртия Тодос | Мерлык |
Наталья Тетерина Туннэ, 21-тӥ шуркынмонэ, Удмуртиын пилемо луоз, сайкиськылоз но интыен зороз шуыса чаклало. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Тӧл лымшор, лымшор но шундыӝужан вискысь секундскын 6–11 метре пельтоз. Элькунъя нуназе +1…+4 градус луоз. Тегъёс: Ижкар Удмуртия куазь | Инкуазь |
Майя Бывальцева Вуись шутэтскон нуналъёсы, 27-28 инвожое, Удмуртиын куазь зоро но салкым луоз. Со сярысь улосвыл Гидрометцентрлэн пресс-службаез ивортэ. Чакланъёсъя ӵуказе Удмуртиетӥ частной циклон ортчоз, интыосын дырын-дырын зол зороз, интыосын гудыръялоз, гудыръян дыръя тӧл кужмояллялоз Удмуртиысь Гидрометцентрлэн пресс-службаезКӧснуналэ потон уе +4…+9 градус луоз, нуназе +15…+20 градусозь ӝутскоз. 28-тӥ но 29-тӥ инвожое интыосын озьы ик зороз. Температура кӧня ке лэзькоз, нуназе +13…+18 градуслэсь вылӥез уз ӝутскы. Нырысь-валысь чакланъёсъя, вуоно арняе 30-тӥ инвожо тужгес кезьыт нунал луоз. Тегъёс: Гидрометцентр Удмуртия куазь гужем зор | Инкуазь |
Туспуктэм: Константин Вознесенских Наталия Сильвестрова Удмуртиын «Книга другу» огъяросси акция улсын 1 сюрс 656 книга люказы. Книгаосын 47 коробкаез ЛНР-ысь Лутугинской ёросын улӥсьёслы келялозы. Со сярысь элькун тӧролэн но кивалтэтлэн пресс-службазы ивортӥз. Акциез «Движение Первых» мынэтлэн юрттэмез улсын 1-тӥ инвожое кутскизы. Со дыр ӵоже ӟуч выжыкылъёсын бичетъёс, романъёс но мукет книгаос бичазы. Пыриськисьёс ӟеч сӥзёнъёс гожтыны но выль эшъёсынызы кусып возён понна асьсэлэсь адрессэс кельтыны быгатӥзы. Тодэ вайытом, Удмуртиысь ожгарчислы гуманитарной юрттэт, нюлэс но молоковоз келязы. Тегъёс: нимысьтызужрад книгаос юрттэт Удмуртия | Мерлык |
Майя Бывальцева Таяз ужан арняе, 7-11 толсуре, Удмуртиын куазь шундыё но кезьыт луоз.Со сярысь улосвыл Гидрометцентрлэн пресс-службаез ивортӥз. Ужан арня пумозь Удмуртиын паськыт антициклон кузёяськон. Куазь шундыё но кӧс луоз Удмуртиысь Гидрометцентрлэн пресс-службаезВуоно уе -10…-15, нуназе -7…-12 градус возиськоз. 9-тӥ толсуре температура лэзькыны кутскоз. Уйин -13…-18, нуназе -9…-14 градус котырын луоз. Нырысь-валысь чакланъёсъя, 10-12 толсуре эшшо кезьытгес кариськоз. Уйёсы температура -16…-21, нуназе -10…-15 градусозь лэзькоз. Тегъёс: Гидрометцентр Удмуртия куазь Тол | Инкуазь |
Майя Бывальцева 23-тӥ гудырикошконэ Удмуртиын куд-ог интыосын зороз, гудыръялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Вордӥськонэ улосвылын пильмаськылоз, тӧл лымшор но шундыпуксён вискысь секундскын 5-10 метре пельтоз. Нуназе элькунъя +24…+29 градус возиськоз. Омыр зӥбет луло узвесь юбоя 746 миллиметр луоз, омырлэн мускытлыкез – 40 процент. Тегъёс: МЧС Удмуртия куазь гужем | Инкуазь |
Майя Бывальцева Удмуртиысь чеберлыко киужъёсъя йӧскалык центр но «Пельняньлэн дунневыл нуналэз» фестиваль «Зарни киос» вожвылъяськон ялӥзы. Ужрадэ вань мылкыд карисьёс пыриськыны быгато, «ВКонтакте» мерлыко вотэсысь «Удмуртиысь киужъёс» огинын. Вожвылъяськонэ фестивальлэн пуштросэзлы тупась пӧртэм амалъёсын быдэстэм синпель арбериосты куто: ньӧрлэсь, куролэсь, туйлэсь арбериос; пуэлэсь вӧлэм арбериос; горд сюйлэсь арбериос; куиськемъёс, пужыятскемъёс; чеберлыко вуриськон; кулэсь арбериос; кортлэсь арбериос; ыжгонлэсь киужъёс; мукет амалъёсъя чеберлыко киужъёс. Вожвылъяськонлэн нимлыко номинациез – йӧскалык синпель киуж. Дунзыя ужъёсты куинь категорилы люкозы: дунтэм (200 манетозь), шоро-куспо (200-500 манет), дуно (500-3000 манет). Лэсьтэм арберилэсь туспуктэмзэ радъясьёслы decorart91@mail.ru электрон почтая 31-тӥ толшорозь келяно. Чеберлыко киужъёсъя йӧскалык центрысь ӧнерчиослэсь жюри финалэ укмыс устозэ ужъёсты быръёз. Йылпумъян люкетаз шедьымтэ ужъёс фестивальлэн огиназ учкисьёслэн кузьым понна вожвылъяськозы. Вормисьёсты 9-тӥ тулыспалэ Ижкарысь Шор площадьын пусъёзы. Вормисьёсты дипломъёс но кузьымъёс басьтозы. Озьы ик 9-тӥ тулыспалэ соос «Пельняньлэн дунневыл нуналэз» фестиваль улсын радъям дизайн-маркетэ дунтэк пыриськыны быгатозы. Со сяна, «Зарни киос» вожвылъяськонлы йылпумъянъёсъя фестивальлэн сайтаз устоосыныз синпельёсын электрон каталог кылдытэмын луоз. Тодэ вайытом, «Пельняньлэн дунневыл нуналэз» фестиваль улсын ик шудон но крезьгур ӵектосъёсы пыриськыны куриськонъёсты кутон кутскиз. Тегъёс: Мерлык Лулчеберет Ижкар Удмуртия киуж Пельняньлэндунневылнуналэз | Лулчеберет но туризм |
Туспуктэм: Руслан Нуриахметов Майя Бывальцева 28-тӥ гудырикошконэ Удмуртиын коронавируслы 4 сюрс 742 эскеронъёс ортчытӥзы, 784 муртлэсь висёнэз шараязы, соос пӧлын 14 аресозь 87 пиналъёс но 65 арессэс ортчем 160 арлыдоос. Эмъяськонние 52 адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 3 сюрс 388 адямиез эмчиос чакласа возё. Эмъяськонниосын кыллись 199 висисьёслэн тазалыксы шоро-куспо лыдъяське, 12 муртлэн – секыт, со пӧлысь одӥгез тыосты шокатӥсь аппарат улын кыллё. 630 адями висёнэз вормиз. Улонысь кошкемъёс ӧвӧл. 29-тӥ гудырикошконлы Удмуртиын коронавирусэн черлан 174 сюрс 995 учыр лабораториосын зэматэмын. 168 сюрс 575 мурт йӧназ. 4 сюрс 56 адями улонысь кошкиз, со пӧлысь 3 сюрс 856-ез – юнматэм диагнозэн. 701 сюрс 433 мурт вакцинациез ортчиз, со пӧлысь 561 сюрс 160 адями кыкетӥ компонентсэ но басьтӥз. 207 сюрс 55 адями ревакцинациез ортчиз. Тегъёс: Тазалык коронавирус висён Удмуртия | Тазалык |
Анжелика Тихонова корреспондент 17-тӥ южтолэзьлы Удмуртиын 84 адями коронавирус инфекциен черлаз. Выль висисьёс пӧлын 14 аресозь 11 пиналъёс но 65 арессэс ортчем 32 арлыдоос. Со сярысь элькунысь оперативной штаб ивортӥз. Диагноззы Ижкарын 27 улӥсьёслэн зэмаз, Глазкарын – 13, Сарапулын – тямыс, Шаркан ёросын – сизьым, Ува ёросын – вить, Вотка, Пичи Пурга, Сарапул ёросъёсын – быдэн кык, Балезино, Вавож, глаз, Грак, Камбарка ёросъёсын – быдэн кык, Воткаын, Дэри, Дэбес, Эгра, Можга ёросъёсын – быдэн одӥг. Эшшо 71 адями висёнэз вормиз Туннэ нуналлы Удмуртиын выль коронавирус инфекциен черлан 29 сюрс 595 учыр лабораториосын зэматэмын. 26 сюрс 233 адями йӧназ, 366 мурт кулӥз. Та дыре 103 висисьёслэн тазалыксы секыт лыдъяське. Элькунын выль коронавирус инфекцилы 924 сюрс 295 эскеронъёс ортчытӥзы, берло нуналскын – 1 сюрс 980. 12-тӥ южтолэзьлы Удмуртиын 40 сюрс 416 адями коронавируслэсь прививка пуктӥз, со пӧлысь 23 сюрс 665 мурт кыкетӥ компонентсэ но басьтӥз ни. Тегъёс: Тазалык Ижкар висён Удмуртия коронавирус | Тазалык |
Туспуктэм: Россиысь тодосъя академилэн Урал ёзэтысьтыз Эскеронъёсъя удмурт федерал центрлэн пресс-службаез Анжелика Тихонова корреспондент 19-тӥ пӧсьтолэзе Дэри ёросысь Первомайской каргурт котырын бусылэн нуналэз ортчиз. Со сярысь Россиысь тодосъя академилэн Урал ёзэтысьтыз Эскеронъёсъя удмурт федерал центрлэн пресс-службаез ивортӥз. «ЭлитАгро» ужрадын улосвылын будэтыны тупатэм чабейлэн, ӟеглэн, йыдылэн, сезьылэн, соялэн но етӥнлэн 70-лэсь трос сортъёсынызы тодматӥзы. Кылсярысь, Эскеронъёсъя центрын ужасьёс Ульяновск улосвылысь тодосчиосын валче ужаса кылдытэм кын улэ кизёно чабейлэн, тысьлы но пудо сиёнлы мынӥсь сезьылэн селекционной видъёссы сярысь веразы. « Ми выльысь улӟытӥм Удмуртиысь гурт возёс вузъёс поттӥсьёслы туж кулэ луись сямез – Бусылэсь нуналзэ ортчытонэз. Татын ми гурт возёс вузъёс поттӥсьёсмы музъемъёссылы, ужпумъёссылы тупась сорт бырйыны мед быгатозы шуыса, асьме дорын но кунгож сьӧрын дасям сортъёсты эскериськом. Со йылпумъянъёс лэсьтон, выль сортъёсын тодматскыны луонлык но тодон-валанэн люкиськон » Алексей Семенихин, Россиысь тодосъя академилэн Урал ёзэтысьтыз Эскеронъёсъя удмурт федерал центрен кивалтӥсьлэн нырысетӥ воштӥсез Ужрадэ Удмуртиысь сяна, Башкириысь, Пермь шаерысь, Ульяновск улосвылысь ӧнерчиос вуылӥзы. Тодэ вайытом, кемалась ик ӧвӧл Россиысь тодосъя академилэн Урал ёзэтысьтыз Эскеронъёсъя удмурт федерал центрысь Гурт возёсъя тодосъя но эскеронъёсъя институтысь ӧнеричос картофкалэсь выль сортъёссэ поттӥзы но соосты «Югдон», «Тюрагай», «Зарни», «Батыр», «Мелун» но «Парус» нимазы. Эшшо кӧня ке сортъёслы мерлыко вотэсъёс пыр ним ӵектыны дэмлазы. Тегъёс: гуртвозёс будосъёс Удмуртия | Гурт возёс |
Анжелика Тихонова корреспондент «Удмуртия» издательство «Секреты удмуртских мастеров» книга поттӥз. Со сярысь ужъюртлэн «ВКонтакте» мерлыко вотэсысь бамаз ивортэмын. Книгапоттоннилэн валтӥсь редакторез Георгий Грязев кивалтэм улсын книга бордын 3 ар ужазы. Со книгапоттоннилэн эшлыко коллективезлэн быдӟым ужез: дизайнерлэн но, туспуктӥсьёслэн но, озьы ик трос юрттӥськисьёслэн, визь-кенеш сётӥсьёслэн, эшъёсмылэн он ужъюлтошъёсмылэн. «Удмуртия» книгапоттонни «Секреты удмуртских мастеров» книгалэн бамъёсыз 6 фото Бадӟым форматъем, туспуктэмъёсын тырмытэм книга лыдӟисьёсты удмуртъёслэн – Урал азьысь тужгес вашкала финн-угор калыклэн – паймымон киуж дуннеенызы тодматэ. Книгая удмурт кибашлыослэсь XIX даурысен XXI даур кутскытозь азинскон сюрессэс чакланы луэ. Тросэз ужъёс Удмуртиысь Кузебай Герд нимо йӧскалык музейлэн, Суредан устолыкъя элькун музейлэн, Чеберлыко киужъёсъя йӧскалык центрлэн фондъёсазы утисько. Книгаын нимаз эскеремын уйпал, лымшор удмуртъёслэн, бесерманъёслэн кибашлы устолыкъёссы. Куинетӥ люкетаз киужен вырон удыслэн туала югдурез, тодмо кибашлыос сярысь верамын. Та выллем издание книгапоттонниын 30 ар пала талэсь азьло потӥз вал Тодэ вайытом, 2019-тӥ ар пумын издательство удмурт калык пӧраськонлы сӥзем «Удмуртская народная кухня» книга поттӥз. Тегъёс: Лулчеберет Ижкар Удмуртия книгаос кибашлыос киуж книгапоттонни 100ар | Лулчеберет но туризм |
Наталья Тетерина Туннэ, 16-тӥ коньывуонэ, Удмуртиын пилемо луоз, сайкытскылоз, ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, нуназе зор-кот усьыны кулэ ӧвӧл, ӵукна ӧжыт бус луоз. Тӧл лымшор но шундыпуксён вискысь секундскын 4-9 метре пельтоз. Элькунъя нуназе +6…+11 градус возиськоз. Тегъёс: Удмуртия куазь инкуазь сӥзьыл | Инкуазь |
Майя Бывальцева Удмурт кырӟанъя «Элькуновидение 2018» ёроскуспо вожвылъяськонэ пыриськыны мылкыд карисьёслэсь куронъёссэс кутыны кутскизы. «Удмурт Кенеш» огазеяськонлэн исполкомаз со сярысь ивортӥз конкурсэз огез радъясь Сергей Касаткин. Солэн кылъёсызъя, вожвылъяськонлэн валатэтэз (положениез) келямын Удмуртиысь вань ёросъёсы но каръёсы, озьы ик Россиысь улосвылъёсы, кытын удмуртъёс тросэн уло. Туэ вожвылъяськон тямысэтӥез луоз ни, радлыкез ӧраз пыремын, соин ик шӧдскымон воштӥськонъёс уз луэ, пусйиз Сергей Касаткин. Но выль куронъёс пуктӥсько конкурслэн концерт люкетаз ужась дунъясьёс пумысен. Табере жюрилэн ёзчиез азе чурытгес куронъёс пуктӥськомы. Со одно ик луыны кулэ яке азьвыл аръёсы «Элькуновидение» пыриськем, яке культура удысэн, крезьгурен герӟаськем адями. <…> Соослэн ответственностьсы мукетгес луоз Сергей Касаткин, «Элькуновидение» вожвылъяськонэз огез радъясьКырӟанэз гожтӥсьёс (кылбурчи но крезьгурчи), сое быдэстӥсь одӥг ёросын яке карын вордскемын луыны кулэ. Мукет ёрослэсь яке карлэсь вожвылъяськонэ потыны уг яра. Азьвыл аръёсы сямен ик вожвылъяськон куинь люкетэн ортчоз. 6–7 коньывуонэ «Мынам Удмуртие» телерадиокомпаниын куриськон сётэм вань коллективъёсты но нимаз кырӟасьёсты учкозы. Тужгес кужмооссэ, тунсыкооссэ кыкетӥ люкетаз лэзёзы, со 20-тӥ коньывуонэ «Аксион» культура дворецын ортчоз. Татын кырӟанъёсты дунъялозы пыриськисьёслэн каръёсысьтызы но ёросъёсысьтызы ыстэм муртъёс. 12 устоосыз конкурслэн финалаз потозы, со 4-тӥ шуркынмонэ телеканаллэн меӵак эфираз мыноз. Татын дунъет сётоз удысужлыко жюри, кудзэ радъясьёс кылдытозы. Кык жюриен пуктэм баллъёсты ватсаса, «Элькуновидение» конкурсын вормисьлэн нимыз шараяськоз. Со сяна, устозэ крезьгурчиез но устозэ кылбурчиез быръёзы но пусъёзы. Озьы ик одӥг кырӟасьлы СМС куараосъя учкисьёслэсь кузьым сётозы. Удмурт кырӟанъя вожвылъяськонэ пыриськыны мылкыд карисьёслэсь куриськонъёссэс 30-тӥ куарусёнозь kasik@myudm.ru электрон почтае келяно. Тодэ вайытом, «Элькуновидение-2017» конкурслэн концерт люкетаз 19 кырӟан пыриськиз, финалэ 14-ез потӥз. Вожвылъяськонын вормиз Сарапул ёросысь Павел Смирнов «Чирдоз уӵы» кырӟанэныз. Удысужлыко жюри малпамъя, «Элькуновидение-2017» вожвылъяськонлы устозэ кылбурез гожтӥз Дэбес ёросысь Ольга Перевозчикова («Палэзьпу юмшан»), устозэ крезьгурез — Вотка карысь Любовь Иванова («Итаысь италмас»). Учкисьёслэн кузьымзы понна вожвылъяськонын вормиз Шаркан ёросысь Александра Протопопова. Вань иворъёс «Элькуновидение вожвылъяськон» темая Тегъёс: Лулчеберет Ижкар Удмуртия удмуртъёс удмурткыл кырӟан крезьгур Элькуновидение | Лулчеберет но туризм |
Майя Бывальцева 12-тӥ инвожое Кузебай Герд нимо йӧскалык музейын «Тодмо но тодмотэм Ижкар» («Ижевск известный и неизвестный») адӟытон усьтӥськиз. Со сярысь 13-тӥ инвожое ивортӥз элькунысь лулчеберетъя но туризмъя министерство. Адӟытонэз Карлэн нуналэзлы но Ижысь шаерчилы но коллекционерлы Гата Кутузовлы 110 ар тырмонлы тупатӥзы. Экспозицие пыртэмын Ижкарысь усточиослэн 20-тӥ даур кутсконысен 2000-тӥ аръёс дорозь туспуктэмъёссы, соос пӧлын Ижысь циркез усьтонысь но цирк искусствоосъя калыккуспо фестивальысь, Ижын пыӵал тӥрлык поттыны кутскем дырысен 200 ар тырмонэз пусъён но мукет ужрадъёсысь туспуктэмъёс. Ижкарын улӥсьёс но куноос карын ортчытэм археологи гудонъёсын шедьтосъёсты, юртъер котыр арбериосты адӟыны быгатозы, озьы ик тодыны, кыӵе ӧнеръёс вал Ижын 19-тӥ даурысен 20-тӥ даур кутсконозь. Адӟытонэ пырон но касса Наговицын урамысен. Билетлэн дуныз 30 манетысен 50 манетозь. Юанъёсын вазиськыны луэ 8 (3412) 52-64-77 телефон номеръя. Тегъёс: Лулчеберет Ижкар Удмуртия история Йӧскалыкмузей | Лулчеберет но туризм |
Майя Бывальцева Ижкар- Якшур-Бӧдья трасса но Ижкар котыр сюрес вожын тыл юбоос пуктон ужъёсты йылпумъязы. Сюреслэн 500 метрлэсь кузь люкетэз югдытӥськоз. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортӥз. Сюрес вожын 19 юбоос пуктэмын. Ваньмыз соос оцинкованной кортлэсь лэсьтэмын. Соослэн ужан дырзы – 25 арозь. Подрядчик та объектэз кӧня ке ар ӵоже возёнэз быдэсак ас вылаз басьтэ. Матысь дыре отчы езъёс кыскозы. Соосты итэм бере сюрес вожын кышкыттэмгес но югытгес луоз «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаезОзьы ик йӧскалык ӵектос улсын татын выль светофоръёс пуктӥзы, нош матысь дыре фото но видео лэсьтонъя выль огъет кылдоз на. Ижкар – Якшур-Бӧдья – таяз арын йӧскалык ӵектосъя берпуметӥез югдытон объект. Оглом ми улосвыл трассаос вылысь ньыль люкетъёсы юбоос пуктылӥськом Александр Бречалов, Удмуртилэн тӧроезДэри – Изгурт сюрес вылысь кык инты но Ижкар – Ува сюрес вылысь Шор Постол гурт вӧзысь одӥг инты югдытӥсько ни. Улосвыллэн тӧроез пусйиз, тыл юбоосты пуктон понна сюрес люкетъёсты ГИБДД-ен кенешыса быръё, со интыосын тужгес ӵем шуккиськылон учыръёс луыло. Тодэ вайытом, Удмуртиысь М-7 федерал сюрес вылын 12 выль камераос ужаны кутскизы. Тегъёс: Авто Ижкар Удмуртия сюресъёс АлександрБречалов Якшур-Бӧдья | Авто |
Туспуктэм: Григорий Фомин Майя Бывальцева Удмуртиысь школаын дышетскисьёс, 21 аресозь студентъёс но дышетӥсьёс «Лучший урок письма – 2023» вожвылъяськонэ пыриськыны быгато. Со сярысь элькунысь дышетонъя но тодосъя министерстволэн пресс-службаез ивортӥз. Дышетскисьёс гожтэт музэн сочиение гожтыны кулэ, дышетӥсьёс – гожтэт гожтонъя урок ортчытыны методика разработкаос дасяны. Школаын дышетскисьёс но студентъёс понна номинациос: - «Кто может меня воспитать?»; - «Я доброволец, я волонтер»; - «Рецепты счастливой семьи»; - «Судьба и Родина едины!»; - «Есть такая профессия — Родину защищать…»; - «Наставник — создатель будущего». МГУ-лэн ректореныз Виктор Садовничиен кивалтоно жюри авторъёслэсь малпанзэс радъяны быгатэмзэс, ӟуч кылэз тодэм-валамзэс дунъялоз. Дышетӥсьёслэсь тужгес аспӧртэм но школа программае пыртыны луоно разраотказэс быръёзы. Ужъёсты 1-тӥ гудырикошконозь келяны луоз. Кагаз вылын: 426008, г. Ижевск, ул. Пушкинская, 266а, каб. 210 адресъя, басьтӥсь чре «На конкурс «Лучший урок письма» гожтоно. Яке Svetlana.Bobrova@russianpost.ru электрон почтае. Вормисьёслы дипломъёс но кузьымъёс сётозы. Творчествоя вожвылъяськон кунын 21-тӥ ползэ ортче ни. Сое Россиысь потча, М. В. Ломоносов нимо МГУ но герӟет удысын ужасьёслэн профсоюззы радъяло. Тодэ вайытом, тулыспалэ Россиын пинал лыдӟисьёслэн «Живая» классика вожвылъяськонзы кутскиз. Тегъёс: Удмуртия вожвылъяськон пиналъёс студентъёс дышетӥсьёс | Дышетон но тодос |
Туспуктэм: видеоысь скриншот (vk.com Министерство национальной политики Удмуртии) Майя Бывальцева Удмуртиысь зоопарк 15 ар тырмонэзлы ивортодэт стендъёссэ выльдӥз. Табере пӧйшуръёс сярысь куинь кылын гожтэмын: ӟуч, англи но удмурт. Со сярысь элькунысь йӧскалык политикая министерстволэн «ВКонтакте» мерлыко вотэсысь огиназ ивортӥзы. Котькуд вольер дорын котькуд пӧйшур сярысь ивортодэт удмурт кылын гожтэмын. Кызьы вераз зоопарклэн кивалтӥсез Светлана Малышева, удмурт кылэ 100 процентэз стендъёс берыктэмын. « Со бере куараен гожтэм ивортодэт но удмурт кылын кылдӥз ни. Тунсыко, куке ми доры Европаысь зоопаркъёсысь ужъюлтошъёсмы вуылӥзы, туж паймизы, малы милям ивортодэт куинь кылын. Ми соку данъяськыса валэктӥмы: ӟуч кыл – со кунмылэн кылыз, удмурт – элькунмылэн йӧскалык кылыз, нош англи – куноос понна. <…> Со кылэз утёнлэн пичи люкетэз ке, ми отчы мыло-кыдо пыриськиськом » Светлана Малышева, Удмуртиысь зоопарклэн кивалтӥсез Ивортодэтэз йӧскалык политикая министерство бордын ужась Удмурт кылын нимкылъёсъя но шонер гожъяськонъя элькун ӧри берыктӥз. Нялтас вераса, али ӧри ульча нимъёсты берыктон бордын ужа. Ижкарысь ульчаосъя берыктон дась ни, кылиз на сое юнматыны. Лыдметын 1 сюрс 500-лэсь трос ульчаос. Азьланяз дугдылонни нимъёсты мер транспортын веран понна берыткыны малпало. Азьвылгес ми удмурт кылын янгышанъёс но шонер гожъяськонъя ӧрилэн ужпумъёсыз сярысь статья гожтӥмы вал. Тегъёс: Зоопарк удмурткыл йӧскалыкполитикаяминистерство Ижкар Удмуртия йӧскалыкполитика | Мерлык |
Майя Бывальцева 31-тӥ коньывуонэ Удмуртиын дырын-дырын ӧжыт лымыялоз, куд-ог интыосын – золгес. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Покчиарняе улосвылын пилемо улоз, сайкиськылоз. Тӧл уйпал но шундыӝужан вискысь секундскын 7-12 метре пельтоз. Нуназе элькунъя 0…-5 градус возиськоз. Тегъёс: МЧС Удмуртия куазь лымы сӥзьыл | Инкуазь |
Туспуктэм: vk.com (Татьяна Ишматова) Анжелика Тихонова корреспондент 24-тӥ инвожое Ижкарын удмурт егитъёслэн «Удмурт-а мон?!» улосвылкуспо форумзы ортчиз. Отчы Удмуртиысь но бускель улосвылъёсысь 100 пала удмурт егитъёс пыриськизы. Ужрадэ ивортодэтъя «Удмуртия» агентстволэн корреспондентэз но вуылӥз. Нырысь ик егитъёс Удмуртиысь Кун Кенешлэн юртаз люкаськизы. Отын форумлэн пленарной кенешонэз ортчиз. Сое «Удмурт Кенеш» огазеяськонлэн тӧроез Татьяна Ишматова нуиз. Егитъёсты лосвыл парламентлэн тӧроез Владимир Невоструев, йӧскалык политикая министр Эдуард Петров, Егитъёсын ужан политикая агентствоен кивалтӥсь Алексей Выстребов но мукетъёсыз ӟечкылазы. Татьяна Ишматова пусйиз, форумез егитъёслэсь мылкыдзэс ӝутон, кулэлыксэс шӧдытон, ас кужымзылы оскон пыӵатон понна радъязы. « Мынам туж потэ вал именно та форумез пӧртэм амалъёсын ортчытэме. Таяз адӟиськоды, Кун Кенешын ортчытӥськом. Мед шӧдозы асьсэзыз, адӟозы, кытын депутатъёс ужало, кыӵе интыын асьмеос люкаськиськом, удмуртъёс гуртъёсын гинэ уг уло шуыса, асьмеос кулэ пӧртэм удысъёсын азинскыны. Милям бадӟым осконмы та егитъёслы, соос но вуоно политикъёс луозы шуыса, со адямиос, кин решениос кутылоз, кин ас вылаз басьтоз со кылкутонэз » Татьяна Ишматова, «Удмурт Кенеш» огазеяськонлэн тӧроез Татьяна Ишматовалэн кылъёсызъя, туала удмурт егитъёслы мыло-кыдогес луоно. Нош со сяна, огазьын ужаны выльысь дышетсконо. « Асьмеос берло дыре огазеяськыса ужаны ум быгатӥське. Котькудӥз ас понназ, котькудӥз аслэсьтыз ас ӵектоссэ улонэ пыӵатыны турттэ, котькудӥз ас бордаз ужаны тырше. Но асьмеос огазеяськыса ужаны ӧм быгатэ ке, азинлыкез уз луы » Татьяна Ишматова, «Удмурт Кенеш» огазеяськонлэн тӧроез Владимир Невоструев форуме люкаськемъёсты Егитъёслэн матэктӥсь нуналэнызы ӟечкылаз но таӵе пумиськонъёс туж кулэ шуиз, уго егитъёсын кусып возьытэк, туж шуг валаны, мар соослы зэмзэ но кулэ, кыӵе катъёсы кыӵе воштӥськонъёс пыртоно. Со пусйиз, мар лэсьтӥськиське Кун Кенешын егит калыклы юрттон вылысь. Кылсярысь, гуртъёсысь школаосы, тазалыкез утён, гурт возёс удысъёсы ужаны мынӥсь егитъёслы коньдонэн юрттэт сётӥське. Нош эшшо элькунын «Вуоноысь гурт» ӵектос улонэ пыӵатӥське. Нырысетӥез сыӵе гурт Вотка ёросысь Пихтовка луиз. Азьланяз ӵектос улсын воштӥськонъёс Шаркан ёросысь Быгы гуртэз но Сьӧлта ёросысь Узя черкогуртэз возьмало. «Даур ТВ» интернет-телевиденилэн кылдытӥсез, Удмуртиысь Калыкъёслэн эшъяськон юртысьтызы методист Богдан Анфиногенов егитъёслэн туала удмурт ӵектосъёссы сярысь вераз. Соос калыклы ӝутскыны туж умой луонлык сёто шуыса пусйиз. Солэн кылъёсызъя, туала вакытэ ас малпандэ улонэ пыӵатыны туж трос луонлыкъёс, мылкыд гинэ кулэ. Нимысьтыз пусйиз «Куара», «Шунды» огазеяськонъёслэсь ӵектосъёссэс, Полина Куликовалэсь «Ӟабыльна» ӵектоссэ. Озьы ик «Даур ТВ» интернет-телевиденилэн азьланез сярысь но мадиз. Спонсоръёсын ужаны мылкыдзэ шараяз. « Ми али потаськомы ини ёросъёсы, кыӵе ке но фестивальёсы яке школаосы. Отын репортажъёс снимать кариськом. Со ласянь милемлы тунсыко гуртъёсы потыны, вераны «Даур ТВ» вань шуыса, сое учкыны луэ шуыса, малы ке шуоно калык трос уг тоды со сярысь. Мукет адямиослы но тунсыко учкыны, кызьы удмуртъёс уло гуртъёсын, малы ке шуоно отын удмурт культура возиське » Богдан Анфиногенов, «Даур ТВ» интернет-телевиденилэн кылдытӥсез Удмурт азьветлӥсьёсты будэтонын «Шундыкар» лагерьлэн бадӟым интыез сярысь «Шунды» огазеяськонэн 2008-2009 аръёсы кивалтӥсь, Йӧскалык прессалэн юртысьтыз ӧнерчи Людмила Чернова вераз. Со пусйиз, «Шундыкарез» одно ик азинтоно – вашкалаез вылэ, фольклор вылэ, «Шундыкарлэн» сямъёсыз вылэ пыкъяськыса но туннэ нуналлы азинскись ӧръёсты кутыса. « Удмурт азьветлӥсьёсты будэтонын «Шундыкарлэн» туж бадӟым ролез. Малы ке шуоно «Шундыкаре» вуыса пиналъёс луо дӥсьтӥсь, соос быгато асьсэзыз пӧртэм удысъёсын эскерыны, соос гажаны кутско удмуртлыксэс, соин валче соослэн возьдаськонзы, кепыранзы быре. Нош азьланяз «Шундыкарын» кутэм опытсы соослы азьветлӥсь луыны, интыосазы маке ке выльзэ радъяны, проектъёс малпаны юрттэ » Людмила Чернова, 2008-2009 аръёсы «Шунды» огазеяськонэн кивалтӥсь Форуме пӧртэм удысъёсын ужась, дышетскись егитъёс люкаськизы. Пӧлазы Ижкарысь 46 номеро школалэн кивалтӥсезлэн визьнодан ужъёсъя воштӥсез, ӟуч кылъя но литературая дышетӥсь Ренат Гафуров но вал. « Ижкарын шор ёзо школаын ужаса, удмуртлыклэсь палэнски кадь потэ берло аръёсы. Соин нош ик зымеме потӥз-а, мар-а шуод удмурт дуннее » Ренат Гафуров, Ижкарысь 46 номеро школалэн кивалтӥснзлэн воштӥсез Егит воргорон вуоно дышетскон аре школаязы удмурт класс усьтыны чаклало шуыса шараяз. Вазиськисьёссы но, дышетӥсьёссы но вань шуыса пусйиз. Пиналъёс люкаськизы ке, малпанзэс одно ик улонэ пыӵатозы. « Удмурт пиналъёсмы вань. Но валамон, нокыӵе но удмурт ужрадъёсмы ӧвӧл, соин ик сокем-сокем ваньзэсты ум но тодӥське, оло. Соин ик тани та, милемлы потэ, ужмылэн кутсконэз » Ренат Гафуров, Ижкарысь 46 номеро школалэн кивалтӥсезлэн воштӥсез Дышетӥсьлэн кылъёсызъя, школаязы трос гинэ егит дышетӥсьёс ужало. Удмурт кылэз тодӥсьёсыз но ичи ӧвӧл. Соин ик ужзы пӧрмоз шуыса осконзы бадӟым. Эшшо ик кивалтӥсьёссы но дурбасьто. Пленарной кенешон бере форумлэсь ужзэ секциосын азьланьтӥзы. Отын егитъёслы ӵектосъёс бордын ужанъя, мерлыко вотэсъёс пыр астэ но уждэ азинтонъя но ас куараен, мугорен ужанъя мастер-классъёс ортчытӥзы. Тодэ вайытом, Удмуртиысь 20 ӵектосъёс Россиысь егитъёсын ужанъя федерал агентстволэн (Росмолодёжь) егитъёслэн ӵектосъёссыя огъяросси конкурсаз вормизы но 11 миллион манет басьтозы. Тегъёс: Удмуртия удмуртъёс егитъёс Ижкар УдмуртКенеш Шунды | Мерлык |
Анжелика Тихонова корреспондент 2020-тӥ арын Удмуртиын нырысьсэ юослы страховка лэсьтозы. Туннэ нуналлы элькунысь гурт возёсъёс 12 сюрс гектар вылысь киземъёссэс утьыны мылкыд каризы ини. Со сярысь элькунысь гурт возёсъя но сиён-юонъя министерстволэн пресс-службаез ивортэ. Куазь алама возиськемен сэрен бадӟым ыштонъёссы гурт возёс кивалтӥсьёсты кун юрттэтэн страховка лэсьтон шоры мукет синмын учкыны косӥзы. Улосвылысь гурт возёсъя но сиён-юонъя министерство но та ужпум борды юн басьтӥськиз – Агростраховщикъёслэн йӧскалык огазеяськонэнызы кусып юнматӥз, Москваын гурт возёсъя «Золотая осень» адӟытон улсын агрострахование удысын валче ужан сярысь тупанкыл гожтӥз. 24-тӥ толсуре Агростраховщикъёслэн йӧскалык огазеяськонысьтызы кун тӧрлык ёзэсъёсын ужанъя но улосвыл программаосты азинтонъя управлениен кивалтӥсь Юрий Есиков Удмуртиысь гурт возёс удысын тыршисьёсын куинетӥ пумиськонзэ ортчытӥз ини. Со вуоно урожайзылы страховка лэсьтыны мылкыд карись возёсъёслы огазеяськонзы быдэсак юрттэт сётоз шуыса валэктӥз. Тӥ кӧня ке страховой компаниослэсь дась ӵектонъёссэс басьтоды, асьтэ понна тупасьсэгес бырйыны мед быгатоды шуыса. Ми оскытӥськом, котькуд огкылдэс чакласа возём шуыса. Огкыл ужаку, тужгес ик страховой учыр кылдыку, вань юанъёсты вакчи дыр куспын сэрттомы-пертчомы. Ыштонъёсты чотан-берыктон ужын страховой компаниослэсь ужъёсты быдэстон дырез но ӟечлыксэ чаклаломы Юрий Есиков, Агростраховщикъёслэн йӧскалык огазеяськонысьтызы кун тӧрлык ёзэсъёсын ужанъя но улосвыл программаосты азинтонъя управлениен кивалтӥсьСолэн верамезъя, туннэ чурыт курон сылэ: кун юрттэтэн агрострахование лэсьтӥсь ужъюртъёс одно ик Агростраховщикъёслэн йӧскалык огазеяськонзылэн ёзчиосыз луыны кулэ. Туннэ нуналлы 15 сыӵе компаниос лыдъясько. Соослэсь вань ужзэс огазеяськонзы чакласа возе. Вань со компаниос огкадь куронъёсъя ужало. Та юрттэт элькунысь возёсъёс понна бадӟым инты басьтэ. Берло укмыс аръёс ӵоже Удмуртиын куать пол шуэрес югдур ялылӥзы, секыт ужпум туэ гужем но вал. Но, азьло аръёсын ӵошатыса, туэ элькунмы шимучыръя ыштонъёссэ берыктыны уз быгаты. Азьло аръёсъя ваньмы туж умой тодӥськом, макем секыт урожай быремез доказать карыны. Уголовной ужъёс ӝутылӥзы. Соин ик ми таре Агростраховщикъёслэн йӧскалык огазеяськонэнызы ужаломы, соос сделкаосмес огкыл гожтэм вакытысен страховой учыр кылдытозь но утетъя коньдонэз берыктытозь мед чаклалозы шуыса. Страховой компаниосын нырысетӥ ӟеч сделка лэсьтытозь гурт возёсъёсмылэн юослы утет лэсьтонлы осконзы уз луы Ольга Абрамова, Удмуртиысь гурт возёсъя но сиён-юонъя министерствоПусъём, туэ куазь алама возиськемен Удмуртиысь гурт возёсъёс 493 миллион манет тыр ыштонъёс адӟизы. Юос 73 гектар музъем вылын быризы. Страховка лэсьтэмын луысал ке, ыштонъёслэсь 50 процентсэ берыктыны луысал. Тодэ вайытом, 2019-тӥ арын Удмуртиын 672 сюрс 900 тонна ю тысь октӥзы. Кылем арен ӵошатыса, со 43 сюрс тонналы тросгес. Тегъёс: Удмуртия гуртвозёс страхование мерттӥськон гуртвозёсъяминистерство ОльгаАбрамова | Гурт возёс |
Майя Бывальцева Россиысь но Удмуртиысь дано тренерез Виктор Кузнецовез буре вайыса, 10–13 куартолэзе Ижкарын «Олимпиец» катокын (Удмурт урам, 222а) следж-хоккеен шудонъя огъяросси вожвылъяськон ортчоз. Со сярысь элькунысь спортивно-адаптивной школалэн «ВКотакте»вотэсысь огиназ ивортэмын. Олимпиец» катоклэн йӧ вылаз Россиысь но дуннеысь кужмоосыз след-хоккеистъёс потозы, соос пӧлын Сочиын Паралимпи шудонъёслэн, дуннелэн чемпионатъёсызлэн но Европалэн чемпионатэзлэн призёръёсыз Удмуртиысь спортивно-адаптивной школаӴошатсконэ пыриськозы «Удмуртия», Ханты-Мансийск автоном округысь «Югра», Оренбург улосвылысь «Ястребы» командаос но Москвалэн сборноез. Шудонъёсы эркын пырын луоз. Вожвылъяськонлэн радлыкез: 10-тӥ куарусён 11:00 — «Югра» — Москвалэн сборноез 13:00 — вожвылъяськонэз сӥё-дано усьтон 13:30 — «Удмуртия» — «Ястребы» 11-тӥ куарусён 11:00 — Москвалэн сборноез — «Ястребы» 13:00 — «Югра — «Удмуртия» 12-тӥ куарусён 11:00 — «Удмуртия» — Москвалэн сборноез 13:00 — «Ястребы» — «Югра» 13-тӥ куарусён 11:00 — куинетӥ инты понна шудон 13:00 — финал 15:00 — вожвылъяськонэз ворсан ужрад Виктор Кузнецовлэн пиез, суй-пыдзыя сӧсыр муртъёслэн спортсыя тренер Андрей Кузнецов ивортодэтъя «Удмуртия» агентстволы вераз, табере та ӵошатсконъёс Удмуртилэн тӧроезлэн кубокез понна вожвылъяськон интые котькуд ар радъяськылозы шуыса. Виктор Николаевич Кузнецов — калыккуспо классъем спортъя мастер, Паралимпи комитетлэн улосвыл ёзэтэзлэн кивалтӥсез, Россиын следж-хоккейлы кутскон сётӥсь, Россиысь, но Удмуртиысь дано тренер. Возьмамтэ шорысь улонысь кошкиз кылем арын коньывуонэ. Тодэ вайытом, 21–25 гудырикошконэ Москваын ортчем «Кубок Мужества» вожвылъяськонын «Удмуртия» клубысь следж-хоккеистъёс кыкетӥ инты басьтӥзы. Тегъёс: Спорт Ижкар Следж-хоккей Удмуртия сӧсыръёс буреваён | Спорт |
Майя Бывальцева Удмуртиысь Александр Поварницын Германиысь Арберын IBU-лэн кубокезлэн витетӥ люкетаз 15 иськеме нимаз бызьылонын вормиз. Со сярысь Россиысь биатлонистъёслэн огазеяськонзылэн пресс-службаез ивортэ. Элькунысьтымы спортсмен Германиысь Лукас Фратцшерез 1 минут 11 секундлы азьпалтӥз. Куинетӥ Франциысь Аристид Бегу луиз. Нырысетӥ 50 спортсменъёс пӧлысь Россиысь биатлонист гинэ вань мишеньёсты ворсаз Россиысь биатлонистъёслэн огазеяськонзылэн пресс-службаезКуасэн бызёнэз учконо ке, Удмуртиысь биатлонист Алексей Слепов бере кыкетӥ вал, но Владимирысь спортсмен сизьым мишеньзэ ӧз ворса но 24-тӥ интые кылиз. Стартэ потон азьын туж тулкымъяськи, угось куасъёсме шедьтыны ӧй быгаты. Соосты басьтон но стартэ вуон понна мыным вакс-кабинае бызьылоно луиз, но куасъёс туж умой дасямын вал но ӝог бызьыны юрттӥзы Александр Поварницын, Удмуртиысь биатлонистIBU-лэн кубокез понна вожвылъяськонлэн люкетъёсаз Александр Порваницын понна та кыкетӥез вормон - Польшаын ортчем люкетаз спринтын нырысетӥ инты басьтӥз. Со улосчимылы кубоклэн огъя зачётаз куинетӥ интые ӝутскыны луонлык сётӥз. Кыкетӥ но ньылетӥ интыосын Сергей Коростылёв но Антон Бабиков. Тегъёс: Спорт Биатлон Удмуртия Россия АлександрПоварницын | Спорт |
Руслан Нуриахметов Майя Бывальцева 22-тӥ оштолэзьысен Ижкарысь нюлэсъёсын тылпулэсь утиськонъя нимысьтыз режим юнматӥзы. Со сярысь кар администрацилэн пресс-службаез ивортӥз. Соин валче тылскемъёс лэсьтыны, жуг-жагез но куасьмем будосъёсты сутыны, тылпу поттыны быгатӥсь ужъёсты нуыны, тылскемъёс но мангалъёс вылын сиён пӧрыын уг яра. Тылпулэсь утиськон куронъёсты тӥям понна штарфъёс чакламын. Шимучыръёс кылдон дыръя сэрыт юрттэт сётӥсь ёзэсъёслэн 112 огъя номеразы жингыртоно. Тылпу кысӥсьёслэн номерзы - 101 (мобильной телефонысь). Удмуртиысь инкуазь узырлыкъёсъя но инкузез утёнъя министерстволэн диспетчер службаезлэн телефон номерез – 27,13-60, 8-800-100-94-00. Россисысь МЧС-лэн элькунъя валтӥсь управлениезлэн оскон телефонэзлэн номерез – 519-999. Тодэ вайытом, 22-тӥ оштолэзьысен Удмуртиысь нюлэсъёсын тылпу потонлы кышктылыко вакыт кутскиз. Тегъёс: Ижкар нюлэс тылпу Удмуртия | Инкуазь |
Туспуктэм: Григорий Фомин Наталия Сильвестрова 16-тӥ куарусёнэ Удмуртиын бызьылонъя «Кросс нации» огъяросси нунал радъяськоз. Валтӥсь старт Иж тымет дурын 11 часын кутскоз. Со сярысь элькунысь физкультурая но спортъя министерстволэн пресс-службаез ивортӥз. Бызьылонэ вань мылкыд карисьёслэн пыриськемзы луэ. Пӧртэм арлыдъем муртъёслы таӵе дистанциос ӵектэмын: 500 метр – 2016-тӥ арын но солэсь бергес вордскем пиналъёс; 1 иськем – 2014-тӥ арын но солэсь бергес вордскем пиналъёс; 4 иськем – 2004-тӥ арын но солэсь бергес вордскем нылъёс но пиос но 2003-тӥ арын но солэсь азьвыл вордскем нылкышноос но воргоронъёс; 6 иськем – 2004-тӥ арын но бергес вордскем нылмуртёс; 8 иськем – 2004-тӥ арын но бергес вордскем воргоронъёс, 2003-тӥ арын но солэсь азьвыл вордскем нылкышноос; 12 иськем – 2003-тӥ арын но солэсь азьвыл вордскем воргоронъёс. Ужрадэ пыриськон понна 15-тӥ куарусёнозь чӧлсконпусъя регитраци пыр ортчоно. Озьы ик Госуслуги портал пыр гожтӥськыны луэ. Стартовой номер басьтыны луоз: - 11-15 куарусёнэ Спортъя дасянъя центрын (Базисной урам) 8 час 30 минутысен 17 час 30 минутозь; - 16-тӥ куарусёнэ Иж тымет дурын 9 часысен 11 час 30 минутозь. Котькуд пыриськись паспорт яке вордскем сярысь свидетельство, эм утетъя полис, озьы ик ужрадэ пыриськыны лезён сярысь эмчилэсь справка кутоно. Кросс сярысь пыр-почгес валатэтысь тодыны луоз. Тодэ вайытом, Красногорскын ГТО куронъёсты быдэстонъя площадка усьтӥзы. Тегъёс: Спорт бызьылон Ижкар Удмуртия | Спорт |
Наталья Тетерина Вуоно арнянуналэ, 8-тӥ коньывуонэ, удмурт кылын кырӟасьёслэн «Элькуновидение» вожвылъяськонзылэн быръён люкетэз ортчоз. Куриськонъёсты кутон вакыт 7-тӥ коньывуонэ 12 часын йылпумъяськоз. Со сярысь иворъёсъя «Удмуртия» агентстволы конкурсэз одӥгез радъясь Светлана Пикулева вераз. Туннэ нуналлы вожвылъяськонэ пыриськон понна 15 куриськонъёс вуэмын, со пӧлын Татарстанысь но Башкортостанысь. Ужез радъясьёс малпамъя, конкурсын 20 пала кырӟасьёс луозы. Соосын тодматскон «Мынам Удмуртие» телерадиокомпаниын 8-тӥ коньывуонэ ортчоз. Соку конкурсэз радъясьёс артистъёслэсь фонограмматэк кырӟамзэс кылзозы. Ӵошатсконлэн кыкетӥ люкетэз 21-тӥ коньывуонэ «Аксион» дворецын радъяськоз. Отын котькуд ёрослэн ӧтем судъясез («ёрос жюри») вань кырӟасьёслы, аслаз ёросысьтыз сяна, 12 баллозь сётыны быгатоз. Тужгес трос балл люкам дасэз артистъёс конкурслэн йылпумъян люкетаз потозы. Светлана Пикулева пусйиз, туэ конкурсын кӧня ке выльдонъёс вань. Кылсярысь, та арысен «Элькуновидение» удмурт кылын кырӟасьёслэн вожвылъяськонзы нимаськоз. Азьвыл сое удмурт кырӟанлэн конкурсэз шоу вал. Кырӟанлэн конкурсэз шуиськом ке но вал, всё равно кырӟасьёсты дунъяло вал. Нимаз кырӟанэз дунъян уг мыны вал - кызьы сцена вылын адями ассэ возе. Соин ик ми учкисьёсъя кариським ни, кырӟасьёсты дунъяло бере, озьы ик нималом ни шуыса Светлана Пикулева, «Элькуновидение» вожвылъяськонэз одӥгез радъясьНош валтӥсез воштӥськон вормисез быръёнэн герӟаськемын. Туэ тужгес устозэ артистэз удысужлыко жюри быръёз («элькун жюри»). Отчы Удмуртиысь тодмо писательёс, кырӟан гожъясьёс, артистъёс но творчествоя удмурт интеллигенция пӧлысь адямиос пырозы. Соослэсь нимъёссэс 4-тӥ шуркынмонэ «Элькуновидениелэн» берпуметӥ люкетаз гинэ шараялозы. Меӵак эфир дыръя элькун жюрилэсь но ёрос жюрилэсь баллъёссэс ватсалозы. Тужгес трос балл люкам кырӟась вормисе потоз. Тодэ вайытом, кылем аръёсы берпуметӥ кыл учкисьёс сьӧрын вал. Кырӟасьёс пӧлысь кин тросгес смс-куара люказ, со ик вормись луиылӥз. Ватсалом, таяз арын кельшем артист понна смс-куара сётон кылёз. Тужгес трос куара люкам кырӟась учкисьёслэсь кузьымзэс утоз. «Элькуновидение» вожвылъяськон» сярысь вань иворъёс ВАТСАН Удмурт кырӟанъя «Элькуновидение» вожвылъяськонын вормылӥзы: 2012-тӥ ар — Можга ёросысь «5 Сергейёс» ансамбль 2013-тӥ ар — Можга карысь «ВиА» дуэт (Влад Андреев но Андрей Конышев) 2014-тӥ ар — Шаркан ёросысь «Тулкым» ансамбль 2015-тӥ ар — Пичи Пурга ёросысь Андрей Корнилов 2016-тӥ ар – Пичи Пурга ёросысь Игорь Петров но Андрей Байсаров Тегъёс: Лулчеберет Ижкар Удмуртия удмуртъёс кырӟан Элькуновидение | Лулчеберет но туризм |
Туспуктэм: Майя Бывальцева Майя Бывальцева 27-тӥ куартолэзе Удмуртиын пилемо улоз, сайкиськылоз. Ӧжыт зороз, интыосын золгес. Куд-ог интыын гудыръялоз. Со сярысь Россиысь МЧС-лэн элькунъя управлениезлэн прессс-лужбаез ивортӥз. Тӧл лымшор палась, лымшор но шундыпуксён вискысь уйин секундскын 7-12, нуназе 9-14, гудыръян вакытэ секндскын 16 метрозь кужмояса пельтоз. Элькунъя уйин +7…+12, нуназе +15…+20 градус возиськоз. Тодэ вайытом, улосвыл Гидрометцентр ивортэмъя, шутэтскон нуналъёсы Удмуртиын куазь шуныт но тӧло луоз. Тегъёс: Удмуртия куазь тулыс | Инкуазь |
Анжелика Тихонова корреспондент 26-тӥ толшоре Киров улосвылысь Вятские Поляны карын «Бускельёсын пумиськон» улосвылкуспо йӧскалык фестиваль ортчиз, ужрадэ тросгес удмурт коллективъёс пыриськизы. Со сярысь ивортодэтъя «Удмуртия» агентстволэн корреспондентэзлы фестивалез радъясь, Вятские Поляны карысь «Чипчирган» ансамбльлэн кивалтӥсез Надежда Исаева вераз. Туэ фестиваль куинетӥзэ ортчиз ини. Отчы Удмуртиысь, Татарстанысь, Киров улосвылысь удмурт, бигер, пор, ӟуч коллективъёс но нимаз кырӟасьёс, эктӥсьёс, крезьгуро арбериосын шудӥсьёс люкаськылӥзы. Лыктэм артистъёсмы 80-лы матэ вал, асьмелэнъёсын - 100-лэсь трос. Кызьы шуом, городамы трос пӧртэм калыкъёс уло, милям концертъёсамы учкисьёсмы яратыса ветло ваньзы: ӟучъёс но, поръёс но, бигеръёс но. Соин но та фестивальмес межнациональной межрегиональной каримы Надежда Исаева, фестивалез радъясь«Бускельёсын пумиськонэз» сяна, сӥзьыл кировъёс «Аран быдтон» улосвылкуспо фестиваль ортчыто. Отчы удмурт коллективъёсты гинэ люкало. Радъясьлэн верамезъя, фестивалез ортчытыны карысьтызы «Победа» лулчеберетъя дворецазы ужасьёс но кивалтӥсез Ирина Векшина туж юртто. Озьы ик спонсоръёссы но трос гинэ. Тегъёс: Лулчеберет Киров фестиваль удмуртъёс кырӟан | Лулчеберет но туризм |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Выль ар азьын Удмуртиысь каръёс но ёросъёс «Ёлка желаний» ӟечлэсьтон акци борды итӥсько. Пиналъёслэн малпанъёсынызы шаръёсты нырысетӥосыз басьтӥзы Кизнер ёросысь депутатъёс. Со сярысь Удмуртиысь тӧролэн но кивалтэтлэн пресс-службазы ивортӥз. Вож кыз вылэ 3-17 аресъем 31 пиналъёслэн малпанъёссы ошемын вал. Со секыт улон югдуре шедем, тазалыксыя сюбегатэм луонлыкъёсын, таланто, нимысьтыз ожгар ужрадэ пыриськисьёслэн нылъёссы но пиоссы. « Ёрос кенешысь депутатъёсын ӵош ми туж усто ужрадэ пыриським, со ёрсоысьтымы пиналъёслэсь малпанъёссэс быдэстыны юрттэ. Мыным Кириллэн малпанэныз шар шедиз. Солы куинь арес гинэ, со пультэн валтон машина сярысь малпаське. Пичи Кириллэз песянаез будэтэ, ӝоген ми соосты доры куное мыном но кузьым сётом » Вениамин Андреев, Кизнер ёросысь депутатъёслэн кенешсылэн тӧроез Озьы ик ӟечлэсьтон ужрадэ ёрос администарциысь, Кизнерысь ожгар частьлэн ыстэм муртъёс пыриськизы. Туэ «Ёлка желаний» ужрадлы кутскоз сётӥз Удмуртилэн тӧроез Александр Бречалов. 5-тӥ толсуре «Россия» адӟытон-форумын со кыз вылысь кык шаръёсты басьтӥз. Ӝоген малпанъёсын кыз Кун Кенешын но пуктэмын луоз. Тегъёс: пиналъёс Выльар ӟечлэсьтон Кизнер депутатъёс Удмуртия | Мерлык |
Анжелика Тихонова корреспондент Удмуртиын Быдӟымнуналэ черкъёсын вӧсяськонъёс калыктэк ортчозы, со коронавирус инфекци вӧлмонэз алон понна кулэ. Со сярысь муниципал кылдытэтъёслэн тӧроосынызы кенешонын вераськизы, ивортэ элькун тӧролэн но кивалтэтлэн пресс-службазы. Жаляса верано, тросэз улӥсьёс элькунамы ваньмыз умой шуыса малпало. Мон тодын возьыны курисько, югдур котькуд минутэ воштӥськыны быгатэ. Асьмелэн ужпуммы – инфекци вӧлмонэз алон понна вань ужрадъёсты кутыны. Со калыкмылэсь кышкыттэмлыксэ но тазалыксэ утён ужпум. Асьмеос но мукет адямиос понна кылкутонэз валаса, вань куронъёсты чакланы кутскыса, та секыт югдурез одно ик ортчом Сергей Смирнов, Удмуртиысь тӧролэн но кивалтэтлэн администрацизылэн кивалтӥсезСергей Смирнов пусйиз, вань черкъёс но храмъёс ужалозы, службаос ортчозы, но калыкез отчы уз лэзе. Удмуртиысь йӧскалык политикая министр Лариса Буранова сыӵе амал мукет улосвылъёсын но кутӥське шуыса пусйиз. Со Быдӟымнунал дорозь кылем нуналъёс ӵоже муниципал кылдытэтъёслэсь тӧрооссэс черкъёсын ужасьёсын ӵош вӧсяськыны ветлӥсьёсын валэктон уж нуыны куриз. Вӧсяськонлэсь нокин уг алы, службаосы ветлонлэсь гинэ. Службаысь видеотрансляциез вотэсысь луоз. Кивалтэт но черк адямиослэсь улонзэс утён юанъёсын огазьын Лариса Буранова, Удмуртиысь йӧскалык политикая министрОзьы ик со 18-тӥ оштолэзьысь 19-тӥ оштолэзе потон уе полициын ужасьёсын ӵош рейдъёс радъяно но калыклы черкъёсы ветлоно ӧвӧл шуыса валэктон уж нуоно шуыса пусйиз. Тодэ вайытом, 16-тӥ оштолэзьлы Удмуртиын коронавирусэн черлам 58 адями пусъемын ни, кыкез висисьёс кулӥзы. Тегъёс: Мерлык Ижкар Удмуртия коронавирус черк тазалыкезутён праздникъёс Быдӟымнунал ЛарисаБуранова СергейСмирнов | Мерлык |
Анжелика Тихонова корреспондент 20-тӥ коньывуонэ Шаркан ёросысь «Быгинское» муниципал кылдытэтысь Вормон скверын Быдӟым Атыкай ожысь бертэм 132 гуртооссылы сӥзем буре ваён пул усьтӥзы. Со сярысь Шаркан ёрослэн тӧроез Василий Муклин «ВКонтакте» мерлыко вотэсысь бамаз ивортӥз. Со синпелет Быги поселениын вордскемъёслы, кин Атыкай музъеммы понна ожмаськонъёсын кышкасьтэм лумзэ, батырлыксэ, юнлыксэ, вордӥськем шаерзэ яратэмзэ возьматӥз, нош ож бере аръёсы вань кужымзэ но тодон-валанзэ ёросмес азинтыны сётӥз Василий Муклин, Шаркан ёрослэн тӧроезБуре ваён пулэз «Лучшие муниципальные проекты в Удмуртской Республике» вожвылъяськонын вормем коньдонлы луыса лэсьтӥзы. Быгиослэн Быдӟым Атыкай ожын Вормонлы 75 ар тырмонлы сӥзем «Тропа памяти» ӵектоссы 250 сюрс манет утӥз. Со сяна, коньдонэн «Восход» огазеяськон юрттӥз. Тодэ вайытом, алигес Алнаш ёросысь кык пор гуртъёсын Быдӟым Атыкай оже ветлэмъёслы синпелетъёс пуктӥзы. Тегъёс: Мерлык Шаркан Удмуртия коньдон БыдӟымАтыкайож буреваён | Мерлык |
Майя Бывальцева 29-тӥ толшоре Удмуртиын эшшо 137 адямилэсь выль коронавирус инфекциез шараязы. Со сярысь элькунысь оперативной штаб ивортӥз. Выль черламъёс пӧлын 14 аресозь укмыс пиналъёс но 65 ареслэсь бадӟым 46 кунмуртъёс Диагноззы Ижкарын 69 улӥсьёслэн зэмаз, Дэри, Эгра ёросъёсын – 10, Дэбес ёросын – сизьым, Ува ёросын – куать, Сарапул, Сюмси ёросъёсын – вить, Якшур-Бӧдья ёросын – ньыль, Балезино, Камбарка, Кез, Кизнер ёросъёсын – куинь, Красногорск, Сьӧлта ёросъёсын – кык, Глазкарын, Вотка, Алнаш, Каракулино, Шаркан ёросъёсын – одӥг. 171 адями висёнэз вормиз. Куинь мурт кулӥз. Воргоронъёслы 65, 69 но 70 арес вал Туннэ нуналлы Удмуртиын выль коронавирус инфекциен черлан 25 сюрс 415 учыр лабораториосын зэматэмын. 21 сюрс 622 адями йӧназ, 335 мурт кулӥз. Та дыре 140 висисьёслэн тазалыксы секыт лыдъяське. Элькунын выль коронавирус инфекцилы 816 сюрс 733 эскеронъёс ортчытӥзы, берло нуналскын – 3 сюрс 628. Тегъёс: Тазалык Ижкар висён Удмуртия коронавирус | Тазалык |
Туспуктэм: Наталия Сильвестрова Наталия Сильвестрова 2-тӥ тулыспалэ Удмуртиын пилемо луоз, сайкиськылоз, уйин лымыяны кулэ ӧвӧл, нуназе интыен кӧня ке лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Шуак кезьыт кариськоз. Тӧл лымшор но шундыӝужан вискысь секундскын 2-7 метре пельтоз. Шуак кезьытскоз. Элькунъя уйин -11…-16 градус, нуназе -5…-10 градус возиськоз. Сюресъёс вылын йӧвалег. Омыр зӥбет луло узвесь юбоя 749 миллиметр луоз, омырлэн мускытлыкез — 83 процент. Тегъёс: куазь Удмуртия | Инкуазь |
Наталья Тетерина Туннэ, 28-тӥ шуркынмонэ, Ижкарысь Кузебай Герд нимо гимназиын «Анай кылъя устоез дышетӥсь» вожвылъяськонлэн элькун люкетэз ортчиз. Отчы Алнаш, Шаркан, Юкаменск, Дэри ёросъёсысь но Ижкарысь удмурт но бигер кылъя но литературая куать дышетӥсьёс пыриськизы. Соослэн ужъёссы конкурслэн быръён люкетаз тужгес устоен лыдъямын вал. Нош усьтӥз вожвылъяськонэз Удмуртиысь Дышетонъя но тодосъя министрлэн воштӥсез Игорь Белозёров. Удысужлыко вожвылъяськон юрттэ шараяны анай кылъя творческой дышетӥсьёсты, кудъёсыз ужазы выль амалъёсты но технологиосты, лулчеберет кусыпъёсъя принципез куто. Озьы ик (конкурс — ред.) юрттэ дышетӥсь ӧнерлэсь данзэ будэтыны Игорь Белозёров«Анай кылъя устоез дышетӥсь» вожвылъяськон пыриськисьёсын тодматсконысен кутскиз. Котькудӥз дышетӥсь аслэсьтыз «Визитказэ» возьматӥз: кин ке видео пыр, кин ке ачиз сярысь кылбурен вераз, кырӟасез но, воршуд шыкыс возьматӥсез но вал. Эшшо одӥгаз конкурслэн люкетаз — пресс-конференциын — ӵошатскисьёс журналистъёслэн юанъёссылы валэктонъёс сётӥзы. Анай кылъя дышетӥсьёслэн одӥгез ужпумзы — со анай-атайёсын валэктон ужез нуон. Соин ик ивортодэтъя «Удмуртия» агентстволэн корреспондентэз дышетӥсьёслэн но пиналъёслэн семьяоссылэн кусыпъёссы сярысь юаз. Ижкарысь Дышетонъя «Гармония» калыккуспо огъетысь — 97 номеро школаысь удмурт кылъя дышетӥсь Вероника Иванова верамъя, «Гармоние» дышетскыны лыктэм пиналлэн анай-атайёсыныз вераськонъёс ортчытэм бере нокин но удмурт кыллы пумит уг кариськы, валало, со нылпизылы мултэс уз луы шуыса. «Удмурт кылын туж трос пӧртэм луонлыкъёс вань, кылсярысь, кылбур но вераны, удмурт кылын лыдӟыны. Собере тани Эшъяськон юртын кыӵе ке постановкаос но пуктылыны. Со удмурт кылэз дышетон пиналлы ӟуч кыл вӧзы сётэ выль луонлык ассэ шедьтыны та улонын», — лыдъя Вероника Иванова. Юкаменск ёросысь Бигерпочинка школаысь бигер кылъя дышетӥсь Марьям Арасланова верамъя, соослэн школаязы удмурт, бигер но бесерман пиналъёс дышетско, соин ик ужез но та аспӧртэмез чакласа нуыны кулэ. Кылсярысь, бигер кылъя урокъёсын но куд-ог дыръя удмурт кылын ужъёс лэсьтыны лэзиське, шуэ дышетӥсь. Анай-атайёсты ӧтисько но шуисько, ойдолэ, тазьы: тӥ удмурт сямен лэсьтэ, бигеръёс, ойдолэ, тӥ бигер кылын. Нош собере огъя люкетсэ — ваньзы бигер сямен, бигер кылэз дышетӥськом бере Марьям АраслановаЖурналъёсты, газетъёсты, теле- но радиоматериалъёсты ужазы кутон сярысь «Ӟечбур!» газетын ужась Эльвира Симакова юаз. Ваньзы сямен ик дышетӥсьёс лыдъяло, изданиос соослы бадӟым юрттэт сёто шуыса. «Газетъёсысь, журналъёсысь статьяосты мон сётӥсько, берыктыны но косӥсько, собере со туж мыным кружокын но юрттэ. Ми асьмеос али газет поттӥськомы, пиналъёс кружокын газет потто. <…> Адӟем кариськомы тӥлесьтыд: маргес сярысь тӥ отын гожъяськоды, кыӵегес темаос тӥ отын кутӥськоды», — валэктӥз Шаркан ёросысь Мувыр шоръёзо школаысь удмурт кылъя но литературая дышетӥсь Надежда Широбокова. Озьы ик дышетӥсьёс удмурт но ӟуч кылъёс пӧлысь кудӥз валтӥсь, нош кудӥз юрттӥсь кыл юанъя малпанъёссэс веразы. Мон малпасько, удмурт кыл но ӟуч кыл ог-огенызы артэ кутскыса вамышъяны кулэ. Одӥгез золгез, одӥгез ляб шуыса вераны кулэ ӧвӧл, малы ке шуоно удмурт кылын ми дышетскиськом мае ке ӟуч кыллэсь, ӟуч кылын — удмурт кыллэсь Надежда Голубина, Шаркан ёросысь Быгы шоръёзо школаысь удмурт кылъя но литературая дышетӥсь «Визитная карточка» возьматэм но пресс-конференциын валэктонъёс сётэм сяна, вожвылъяськонэ пыриськисьёс мастер-класс ортчытӥзы, «Моё хобби» темая конкурсын ӵошатскизы. Вожвылъяськон программа куспын тужгес трос люкам баллъёсъя вормисе Дэри ёросысь Лудорвай гуртысь Совето Союзлэн Героез А. М. Лушников нимо школаысь удмурт кылъя но литературая дышетӥсь Надежда Мерзлякова потӥз. Солы вуоно арын конкурслэн огъяросси люкетаз Удмуртилэсь данзэ утьыны ӵектозы. Мукетъёсыз вожвылъяськисьёс пӧртэм номинациосъя устоосыз луизы: «Учитель-новатор» - Ирина Евдокимова, Алнаш ёросысь Вуж Шудья гуртысь школаысь удмурт кылъя но литературая дышетӥсь; «Учитель-исследователь» - Надежда Широбокова, Шаркан ёросысь Мувыр гуртысь шоръёзо школаысь удмурт кылъя но литературая дышетӥсь; «Лучший мастер-класс» - Вероника Иванова, Ижкарысь Дышетонъя «Гармония» калыккуспо огъетысь — 97 номеро школаысь удмурт кылъя дышетӥсь; «За высокое педагогическое мастерство» - Марьям Арасланова, Юкаменск ёросысь Бигерпочинка гуртысь школаысь бигер кылъя но литературая дышетӥсь; «Учитель-наставник» - Надежда Голубина, Шаркан ёросысь Быгы гуртысь шоръёзо школаысь удмурт кылъя но литературая дышетӥсь. Анай кылъя но литературая дышетӥсьёс Фото: радъясьёслэн © Тегъёс: Дышетон Ижкар Удмуртия вожвылъяськон пиналъёс удмуртъёс удмурткыл дышетӥсьёс Дышетонъянотодосъяминистерство бигеръёс | Дышетон но тодос |
Анжелика Тихонова корреспондент 0+ 3-тӥ пӧсьтолэзе Шаркан ёросысь Быгы гуртын финн-угор сиён-юонъя VII «Быг-Быг» калыккуспо фестиваль ортчоз. Туэ со улсын пор но удмурт гуръёс пуктозы. Со сярысь ивортодэтъя «Удмуртия» агентстволэн корреспондентэзлы Удмурт лулчеберетъя «Быгы» центрлэн кивалтӥсез, фестивалез радъясь Жанна Ермолаева вераз. Вазь ӵукнаысен кутскыса, удмурт гур пуктӥсь но пор гур пуктӥсь удмурт но пор гуръёс ӝутозы. Учком, кыӵе соослэн пӧртэмлыксы вань-а, ӧвӧл-а, кызьы, маин соос висъясько шуыса. Собере нунал пумын со выль гуръёсын табань пыжом Жанна Ермолаева, «Быг-Быг» фестивалез радъясь 2021-тӥ арын фестиваль «Кухня без границ» пуштросэн ортчоз. Туэ радъясьёс сизьым сюрс котыр пыриськисьёсты возьмало. Кылсярысь, азьвыл аръёсы ньыль сюрс пала адями пыриськылӥз. Вашкала сиён-юонъёсты выль учконэн, выль амалэн пӧран амалъёс утчалом фестиваль дыръя. Шашлыкъёс пӧрмозы шуыса ум малпаське. Мукет солэн пуштросэз Жанна Ермолаева, «Быг-Быг» фестивалез радъясь Вань люкаськемъёсты утялтон понна нимысьтыз дегустационной площадка ужалоз. Со сяна, азьло аре сямен ик пиналъёслы «Пичи шеф» конкурс ортчоз. Озьы ик шаркан удмуртъёслэн варсь но сур юонъёсынызы куноятозы, пӧраськисьёс пӧлын вожвылъяськонъёс, пӧраськонъя но эктонъя мастер-классъёс, тодосъя лабораториос, финн-угор крезьгур но эктонъёс, мотоблокъёсын тур луозы. Жанна Ермолаевалэн верамезъя, фестивале Удмуртиысь сяна, финн-угор улосвылъёсысь но куноосты возьмало, кылсярысь, Марий Элысь, Коми-Пермяк автоном кругысь Архангельское черкогуртысь, кунгожъёсты усьтӥзы ке – Эстониысь но. Со сяна, мукет улосвылъёслэсь но куриськонъёссэс возьмало. Тодэ вайытом, кылем арын «Быг-Быг» фестивалез коронавирус инфекци вӧлмонэн сэрен дышем сямъя ортчытонлэсь куштӥськизы вал. Ӵектослэн онлайн ужрадъёсыз гинэ ортчизы. Тегъёс: Шаркан Удмуртия йӧскалыклулчеберет сиён-юонъёс Удмуртиысьтуризм | Лулчеберет но туризм |
Анжелика Тихонова корреспондент 2019-тӥ арын Удмуртие 74 выль школа автобусъёс вуизы. Берпуметӥ 50 машинаослэсь усьтонъёссэс туннэ, 27-тӥ толсуре, Ижкарын сётӥзы. Ужрадэ ивортодэтъя «Удмуртия» агентсволэн корреспондентэз но вуылӥз. Туэ ми автобусъёслы вань кулэяськонмес ворсам. Ми выль маршрутъёсты ворсам. 10 арлэсь кема ужам но ялан тӥяськись техникаез ужысь куштӥм Анастасия Муталенко, Удмуртиысь кивалтэтлэн тӧроезлэн воштӥсезТуала школа автобусъёсын ГЛОНАСС сӧзнэт пуктэмын. Со транспортлэсь ветлон сюрессэ чакланы луонлык сётэ. Котькуд пуконлэн утись еэз вань, соос нылпиослэн пӧртэм ӝуждалазыя тупатыны чакламын. Автобусъёс шунытэсь, каньылэн пырон-потон понна лёгэт лэсьтэмын. Усьтэм ӧсъёсын транспорт интыысьтыз уз вырӟы. Машинаос час ӵоже 60 иськемозь ӝоглыкен гинэ ветлыны быгато Тросэз автобусъёс Удмуртиысь ёросъёсы кошкозы. Соосты кулэяськонъёсъя висъязы: кытын ке транспортсы вужмемын, кытын ке воксё ӧй вал Тужгес трос автобусъёс Дэри ёрос басьтоз Ньыль автобусъёсты улосвыл коньдонэн басьтӥзы. 33 машинаос федерацилэсь «Обновление автобусов» программая вуизы. Эшшо 37-зэ лизингъя басьтӥзы. 86 миллион манет пала тыр огкыл 4 арлы гожтэмын, коньдэтын уксё чакламын. Вуоно арлы элькунлэн кулэяськонэз - 50 автобус. Тегъёс: Дышетон Ижкар Удмуртия пиналъёс школаос автобусъёс АнастасияМуталенко 100ар | Дышетон но тодос |
Анжелика Тихонова корреспондент Удмуртие матысь вить нунал ӵоже коронавируслэсь 5 сюрс 400 доза вакцина вуоз. Кык арня ӵоже - эшшо 23 сюрс 800 доза. Со сярысь 21-тӥ инвожое видеоконференцсвязь амалэн аппарат кенешон дыръя элькун Кун Кенешлэн тӧроезлэн нырысетӥ воштӥсез – Кун Кенешысь тазалыкез утёнъя, демографи но семья политикая ялан ужась ӧрилэн тӧроез Надежда Михайлова вераз. Надежда Михайлова пусйиз, элькунамы коронавируслэсь вакцинация ӝог уг мыны на шуыса. Вакцинацилэн ӝоглыкез сярысь верано ке, туннэ нуналлы Удмуртиын со лябгес на шуыны луоз. Туннэ нуналлы асьме дорын коронавируслэсь быдэсак вакцинировать каремын 17 процентэз пала гинэ улӥсьёсмы Надежда Михайлова, Кун Кенешлэн тӧроезлэн нырысетӥ воштӥсез – парламентысь тазалыкез утёнъя, демографи но семья политикая ялан ужась ӧрилэн тӧроезТуннэ нуналлы Удмуртиын вакцинаез 147 сюрс 914 мурт пуктӥз ини, со пӧлысь 117 сюрс 168-эз – кыкетӥ компонентсэ но. Али нуналаз шорлыдын 1 сюрс 928 адями прививка пуктэ, асьмелы нуналаз 5-6 сюрс лыдпусэ потыны кулэ Александр Бречалов, Удмуртилэн тӧроезЭлькунлэн тӧроез пусйиз, вакцина элькунъя огсыр люкиське шуыса. Мыным вакцина котькытын вань шуыса верало, нош со дыре куинь ёрос эмъюртъёсын вакциназы ӧвӧл ини, нош складын 19 сюрс котыр. Сыӵе учыръёс медаз луэ. Нуналлы быдэ чакласа возёно Александр Бречалов, Удмуртилэн тӧроезЭлькунамы коронавируслэсь прививка пуктыны 63 пунктъёс усьтэмын, соос пӧлысь 12-ез – интыысь интые ветлӥсь. Прививкаос пуктылен понна 252 бригадаос кылдытэмын – 116-ез – интыысь интые потась. Тегъёс: Тазалык Ижкар Удмуртия коронавирус | Тазалык |
Майя Бывальцева 3-тӥ южтолэзе Удмуртиын кот лымы, зор дырын-дырын усёз. С сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пилемо улоз, сайкиськылоз. Тӧл лымшор но шундыпуксён вискысь секундскын 9-14 метре пельтоз. Нуназе элькунъя -2…+3 градус возиськоз. Омыр зӥбет луло узвесь юбоя 750 миллиметр луоз, омырлэн мускытлыкез – 89 процент. Тодэ вайытом, улосвыл Гидрометцентрысь куазез эскерисьёс ивортэмъя, таиз тол Удмуртиын котькулэсь шуныт вал. Тегъёс: МЧС Удмуртия куазь | Инкуазь |
Анжелика Тихонова Анжелика Тихонова корреспондент 8-тӥ оштолэзе Алнаш ёросысь Улын Сыръезь гуртын нырысьсэ Финн-угор нылкышноослэн «Женщина – хранительница культурного наследия своего народа» улосвылкуспо форумзы ортчиз. Отчы Удмуртиысь, Башкортостанысь, Татарстанысь, Пермь шаерысь удмурт, пор, бесерман но мордва нылкышноос пыриськизы. Оглом 150 котыр адями, витьтонэз соос пӧлысь – сыръезьёс. Ужрадэ ивортодэтъя «Удмуртия» агентстволэн корреспондентэз но вуылӥз. Финн-угор нылкышноослэн форумазы люкаськемъёс Форуме люкаськемъёсты Алнаш ёрослэн тӧроез Алексей Семёнов, «Удмурт Кенеш» огазеяськонлэн тӧроез Татьяна Ишматова, Кун Думаысь депутат Лариса Буранова, Удмуртиысь йӧскалык политикая министр Эдуард Петров, Россиысь финн-угор калыкъёслэн ассоциацизылэн тӧроез Пётр Тултаев но мукетъёсыз ӟечкылазы но ӟеч ужан нунал сӥзизы. « Мон малпасько, асьме нылкышноос туж бадӟым ас вылазы кылкутон басьто пӧртэм удысъёсъя. Син ик ми вераськом: азинскись нылкышно – со кылзэ но утьыны, семьязэ но возьыны, тазалыкез но утьыны, аслэсьтыз но, матысь адямиосызлэсь но, но со дыре ик котьку но яркыт но чебер луыны быгатэ. Ӵапак туннэ со сярысь вераськиськом асьмеос, нылкышноос кадь, семья куспамы ӧм уте ке асьме сям-йылолъёсмес, асьме кылмес, со уз азинскы одӥг школаос пыр гинэ, кин ке кыӵе ке решение кутӥз ке, со кылын ӧз вераське ке анайёс асьсэ пиналъёсынызы » Татьяна Ишматова, «Удмурт Кенеш» огазеяськонлэн тӧроез Ужрадэз юромо гуртын ортчытыны кариськизы. «Удмурт нылкышно кенеш» огазеяськонлэн Елена Миннигараевалэн кылъёсызъя, гуртын улӥсьёс но тодмо тодосчиослэсь лекциоссэс кылзыны, форуме пыриськыны, малпанъёссэс шараяны но выль тодон-валан басьтыны мед быгатозы. « Туэ Россиысь калыкъёслэн лулчеберет кылёсбурзылэн арез. Сое ялэмзы бере, ми соку ик малпам, удмурт нылкышнолэн калыклэсь лулчеберет кылёсбурзэ утёнын валтӥсь ролез шуыса. Ӵапак со бордысь потэ, сётоз-а со пиналэзлы анай кылзэ, пыӵатоз-а лулчеберетсэ. Эшшо ик удмурт семьяосын анай кызьы шуиз, озьыгес ик ӵемысь луэ. Соин ик ми соку ик малпам, кулэ мар ке но карыны, радъяны, ортчытыны. Милям потӥз удмурт нылкышноосты люкаммы но вераммы эшшо одӥг пол соослы, тӥ удмурт лулчеберет кылёсбурез зэмос утисьёс шуыса » Елена Миннигараева, «Удмурт нылкышно кенеш» огазеяськонлэн тӧроез Ужрадэ «Удмурт Кенеш», «Удмурт нылкышно кенеш» огазеяськонъёслэн азьветлӥсьёссы, пӧртэм-пӧртэм удысъёсын ужасьёс – эмчиос, лулчеберет удысын тыршисьёс, дышетӥсьёс, визьнодасьёс – люкаськизы. Форум улсын пӧртэм темаосты, пӧртэм ужпумъёсты ӝутӥзы. Пленарной кенешонын Елена Миннигараева туала нылкышнолэн калык узырлыкез пыӵатонын интыезлы саклык висъяз. Истори тодосъя доктор Надежда Шутова удмурт (финн-угор) калык пӧлын нылкышнолэн интыез пумысь вераськиз. Нош Ашальчи Окилэн музей-юртысьтыз тодосъя валтӥсь ӧнерчи Мария Петрова удмурт кылбурчилэн но эмчилэн улон сюресэз но творчествоез шоры туала синмыз учкон сярысь мадиз. Нош бӧрысь вань делегатъёс куинь пӧртэм секциосъя люкиськизы. Елена Миннигараева аслэсьтыз секцизэ нуэ Елена Миннигараевалэн секцияз семьяын кылэз утён но азинтон сярысь кенешизы. Йӧскалык дышетонъя институтысь тодосъя валтӥсь ӧнерчи Анна Бородина со ужын анайлэн интыез сярысь эскеронэныз тодматӥз. Пиналъёсты удмурт кылэн тунсыкъятон амалъёс сярысь мадиз. Аллерголог-иммунологлэн Надежда Гузнищевалэн секцияз тазалыкен герӟаськем ужпумъёсты ӝутӥзы, кылсярысь, мар со калык медицина, кызьы таза улоно. Искусствоосъя элькун нылпи школаысь дышетӥсь, «Шудон» фольклор ансамбльлэн кивалтӥсезлэн Юлия Павловалэн калык лулчеберетэз утёнъя но азинтонъя секцияз люкаськемъёс ӵектоссы, малпанъёссы, улонэ пыӵатэм ужрадъёссы сярысь веразы. Байтэрекысь Тарасовъёс «Ӟугыри» ӵектосэнызы тодматӥзы. Калык лулчеберетлы сӥзем секциын Секциын вераськисьёсты Юкаменск ёросысь бесерман нылкышноос но кылзӥзы, та ужрадэ ӧтемзылы шумпотэмзэс шараязы. Соос палан но таӵе форумъёс, пумиськонъёс мед ортчытъялозы вылэм шуыса малпанзэс веразы, калыксы мед адӟоз, мед тодоз, кыӵе уж нуиське. Юкаменск ёрос лулчеберет юртэн кивалтӥсь, «Удмурт Кенеш» огазеяськонлэн ёрос ёзэтэныз кивалтӥсь Людмила Бекмансурова соос дорын но уж зол нуиське шуыса пусйиз. Тужгес но чеберлыко киужъя. « Милям вань кибашлыослэн ёзэтмы, кудӥз лэсьтэ бесерман киуж арбериосты, сувениръёсты. Костюмъёсмы вурылэмын бесерман калыкъёсмылы, «Лампачей» коллективмылы вуримы али костюмъёс. Сыӵе бадӟым ужрад мынэ али. Бесерман калыкмылы музей лэсьтӥськом Шамардан гуртын. Кружокъёс но ужало. Со сяна, али «Кенос Гурт. Бесермяне приглашают!» фестивальлы ӵектосмы Азьмуртлэн лулчеберет кичӧлтонъёсъя фондэзлэсь грантсэ утӥз » Людмила Бекмансурова, Юкаменск ёрос лулчеберет юртэн кивалтӥсь «Удмурт Кенеш» огазеяськонлэн тӧроез Татьяна Ишматова пусйиз, форуме туж йӧно нылкышноос люкаськизы. Соослы удмуртлыкез котыр ласянь утён ужлэсь кулэлыксэ валэктыны но кулэ ӧвӧл. Но таӵе ужрадъёс соосты огазеян, бурдъян, ог-огенызы кусып возён понна туж кулэ. « Мед шӧдозы соос, котькудӥз ас понназ гинэ ӧвӧл шуыса, огназ ӧвӧл. Асьмеос туж трос. Соин ик тазьы ваче султыса, мон малпасько, туж троссэ вормыны но быгатом, азьлань вамыштыны но быгатом, ог-огмылэсь мылкыд басьтыны но быгатом » Татьяна Ишматова, «Удмурт Кенеш» огазеяськонлэн тӧроез Ужрадэз йылпумъяса, люкаськемъёсты Алнаш ёросысь артистъёс шулдыртӥзы. Тодэ вайытом, форум улсын Ашальчи Оки нимо йӧскалык премилэсь выль лауреатсэ сӥлы каризы. Тегъёс: Удмуртнылкышнокенеш нылкышноос удмуртъёс Мерлык Удмуртия финн-угоркалыкъёс Алнаш | Мерлык |
Майя Бывальцева 20-тӥ гудырикошконэ Ижкар думалэн азьвыл чакламтэ сессиез ортче, депутатъёс карлы выль тӧроез бырйыны кулэ. Ижкарлы тӧроез быръёнъёс (1-тӥ люкетэз) Кенешонын лушкем куара сётон понна вис ялӥзы. Ижкарлы тӧроез быръёнъёс (2-тӥ люкетэз) Лушкем куара сётонлы йылпумъянъёсъя, Ижкар тӧроя пумкылъян кутымтэ. Тодэ вайытом, карлэн азьвыл тӧроез Юрий Тюрин интыужысьтыз ас мылкыд каремезъя кошкиз. Кар думаысь депутатъёс отставказэ 10-тӥ куартолэзе кутӥзы. Выль кивалтсез быръён понна вожвылъяськон ялӥзы. Тӧролэн интыез понна нырысь ик 14 адями вожвылъяськыны мылкыд кариз вал, но берлогес одӥгез палэнтӥськиз. 10-тӥ гудырикошконэ конкурс ӧри кык кандидатъёсты бырйиз. Со – ужбергатӥсь, Удмуртилэн тӧроезлэн советникез Константин Сунцов но шоркарысь Гуманитарной лицейлэн кивалтсез Михаил Черемных. ВАТСАН Константин Андреевич Сунцов вордскиз Ижкарын 1982-тӥ арын 19-тӥ инвожое. Ижысь техникая кун университетэз «Финансы и кредит» ӧнеръя йылпумъяз. «Прядки в порядке» (азьвыл «Бигуди»), «Шоколад», CANDY&DANDY (азьвыл «Модные люди»), «Стрижка FIX», Laser Pro но «Налево» салонъёслэн кузёзы луэ. 2009-тӥ арысен чеберлык удысын аслэсьтыз ужзэ азинтэ, 2018-тӥ арысен Удмуртиысь тӧролэн советникеныз юнматэмын. Михаил Петрович Черемных вордскиз Ижкарын 1962-тӥ арын 8-тӥ шуркынмонэ. Удмурт кун университетысь кылосбуръя факультетэз йылпумъяз. Педагогика тодосъя кандидат. «Школа Сколково в Ижевске» ӵектослэн кивалтӥсез. 1985-1990 аръёсы Ижкарысь 68 но 81 номеро школаосын дышетӥсь луыса ужаз, 1990-тӥ арысен Гуманитарной лицеен кивалтэ. Тегъёс: Политика Ижкар быръёнъёс Удмуртия депутатъёс КарДума тӥрлык | Политика |
Наталья Тетерина Удмуртиысь ӧжыт йӧл кыскись возёсъёс 2019-тӥ арын кун юрттэттэк кыльыны быгатозы. Йӧл поттӥсьёслы коньдон висъян радлыке пыртыны чаклам воштӥськонъёс сярысь журналистъёслы 25-тӥ куартолэзе вераз элькунысь гурт возёсъя но сиён-юонъя министр Ольга Абрамова. Солэн кылъёсызъя, 2019-тӥ арын коньдон ваньзылы но ваньмыз понна уз сётӥськы. Одӥг литр кыскем но вузам йӧл понна тыриськись субсидиосты висъян радлык кӧня ке воштӥськоз. Нуналаз 10 литр кыскись возёсъёс, валаны кулэ, соослэн та ласянь кык пумо амалзы шуыса: яке кунлэсь номыр басьтытэк кыльыны, яке пайдалыкез будэтыны луонлыкъёс утчаны. Кин вала, мар сярысь мон верасько — нуналаз 10 литр — со озьы ик валаны кулэ, 15 литр,13 литр кыскон понна скалэз сюдыны кулэ Ольга Абрамова, Удмуртиысь гурт возёсъя но сиён-юонъя министрУдысэтлэн кивалтӥсез пусйиз, азьланяз ӵектосъёсъя коньдон висъян луонлык эскериське шуыса. Кылсярысь, адями адӟе ке, солэн ӵектосэз пайдаё шуыса, со Гурт возёсъя министерстволэсь коньдон курыны быгатэ. Нош удысэт висъям коньдонзэ кутэмез чаклалоз. Министр ватсаз, кун юрттэт басьтонэз «Субсидий единое окно» ӵектос улсын капчиятыны чакламын. 2019-тӥ арысен ёросъёсысь гурт возёсъёслэн кивалтӥсьёссы коньдон висъянъя куриськонзэс Гурт возёсъя министерствое МФЦ пыр келяны быгатозы. Тодэ вайытом, 25-тӥ куартолэзе журналистъёсын пумиськылыкуз Ольга Абрамова кизён ужъёслы йылпумъянъёс лэсьтӥз. Озьы ик со вераз, Удмуртиысь инвесторъёс элькунын етӥнлэсь вузъёс лэсьтонъя ӵектосъёслы 250 миллион манет висъялозы шуыса. Тегъёс: Ижкар Удмуртия гуртвозёс юрттэт йӧл коньдон гуртвозёсъяминистерство ОльгаАбрамова | Гурт возёс |
Майя Бывальцева Вормон нуналэз пусъён ужрадъёсын Удмуртиын 200 сюрслэсь трос адямиез возьмало. Со сярысь журналистъёслы вераз элькунъя кунпуш ужъёсъя министерствоысь мер эрикрадэз утёнэз радъянъя управленилэн кивалтӥсез Олег Опарин. «9-тӥ куартолэзе праздник ужрадъёсы 200 сюрслэсь трос адями пыриськоз шуыса малпаськомы. <…> Нимысьтыз саклык «Быронтэм полк» Росси акцилы. Со арысь аре паськытгес луэ. Таяз арын элькунъя 20 сюрс пала адямиез возьмаськомы», — вераз Опарин. Ожгарчиосты ватон интыосы сяськаос понон ужрадъёс 2-тӥ куартолэзе кутскозы. 5-тӥ куартолэзе сӥё-дано кенешон но Удмуртилэн тӧроезлэсь ужзэ огдырлы быдэсъясь дорын кун приём ортчоз. Олег Опаринлэн верамезъя, ужрадъёсты ортчытон вань интыос, озьы ик тротуаръёс но урнаос, эрикрадэз утисьёсын эскеремын луозы. Соос ик трос калык люкаськоно интыос доры вуон азьын асьсэлэн секыт автотранспортсылэсь, автобусъёслэсь могӟетъёс кылдытозы. Тодэ вайытом, Вормон нуналэз пусъён дыръя Удмуртиын эрикрадэз утёзы 1 сюрс 300 полицейскойёс но Росгвардиысь ӧнерчиос, озьы ик возьмаськись огазеяськонъёсысь 100 ӧнерчиос но 250 дружинникъёс. Тегъёс: Удмуртия полиция праздникъёс кышкыттэмлык | Мерлык |
Майя Бывальцева 5-тӥ инвожое Кияса ёросысь Эльдыбай черкогуртын Быдӟым Атыкай ожын бырем ожгарчилэсь Афанасий Шадринлэсь лысьӧмъёссэ ватӥзы. Со сярысь ёрослэн «ВКонтакте» мерлыко вотэсысь огиназ ивортэмын. Семьяезлы ожгарчилэсь кылем данъетъёссэ но арбериоссэ сётӥзы. Пусйымон ужрад «Доре сюрес» («Дорога домой») огъяросси ӵектослэн кураторезлы Андрей Лященколы луыса ортчиз. Туннэ 46-тӥ стрелковой дивизилэн 141 гвардейской полкысьтыз 3-тӥ стрелковой бригадаысь красноармеецлэн Шадрин Афанасий Власовичлэн фронтысь кузь сюресэз дораз вуиз Андрей Лящено, «Доре сюрес» огъяросси ӵектослэн кураторезАфанасий Шадрин Сутягино гуртын 1895-тӥ арын вордскиз. Быриз Псков палан 1944-тӥ арын. Дораз кышноез но вить пиналъёсыз кылизы. Тегъёс: Мерлык Удмуртия БыдӟымАтыкайож Кияса | Мерлык |
Туспуктэм: Руслан Нуриахметов Майя Бывальцева 17-19 шуркынмонэ Ижкарысь Архангел Михаиллы сӥзем соборын преподобной Сергий Радонежскийлэн лысьӧм люкетъёсыныз ковчег улоз. Святыняе Троице-Сергиевой Лавраысь ваёзы. Со сярысь Ижысь но Удмуртиысь епархилэн прессс-лужбаез ивортӥз. 17-тӥ толсуре 9 часын ковчегез пумиталозы, собере вӧсяськон ортчытозы. Куинь нунал ӵоже соборын акафист чирдыса вӧсяськонъёс нуозы. Отчы куриськонъёсты черклэн регистратураяз но онлайн амалэн сайтаз куто. Святынялы йыбырттыны 7 часысен 19 часозь луоз. Тодэ вайытом, сӥзьыл Ижкаре Матрона Московскаялэн лысьӧмъёсыныз ковчегез вайылӥзы. Тегъёс: Ижкар черк вӧсьлык | Мерлык |
Анжелика Тихонова корреспондент Можга ёросын Удмуртилэн кунлыкезлы 100 ар тырмонлы «100 пӧртэм дэрем» адӟытон дасязы. Со сярысь ивортодэтъя «Удмуртия» агентстволэн корреспондентэзлы Можга ёросысь туризмез но киужез азинтонъя центрысь валтӥсь методист, удмурт дэремъя «Катар» студилэн кивалтӥсез Валентина Берёзкина вераз. Элькунмылэн кунлык басьтэмез дырысен 100 ар тырмиз бере, ми но, Можга ёросъёс, малпамы мар ке но 100 лыдпусэн герӟаны. Соку шуак ваньмылэн йырамы малпан шуккиз, вашкала дэремъёсын выриськом бере ини, нош кыӵе меда быдэс Можга ёросамы вашкала дэремъёс? Соин ик малпамы «100 пӧртэм дэрем» карыны. Зэмзэ но озьы ик пӧрмиз, но соос табере 100-лэсь но трос луизы Валентина Берёзкина, Можга ёросысь туризмез но киужез азинтонъя центрысь валтӥсь методистАдӟытонлы Можга ёросысь вань 13 муниципал кылдытэтъёсысь пӧртэм гуртъёсысь дэремъёсты люказы. Со понна радъясьёс лулчеберет юртъёсын, школаосын ужасьёслы вазиськизы. Валентина Берёзкиналэн кылъёсызъя, ваньзы ик туж капчиен соглаш луизы, Удмуртилэн кунлыкезлы 100 ар тырмонлы сӥзем бадӟым ужрадлы соослэн но дэремъёссы юрттозы шуыса шумпотӥзы. Озьы, пӧлазы бигер палась вуэмъёсыз но, Вавож палась тусъемъёсыз но вань. Но огкадез – одӥг но ӧвӧл. Кудӥз ке но ёрос гожысь ик бичамын, Нынёкысь но, Учаысь но, Удмурт Пычасысь но, Быдӟым Сурдысь но. Котькытысь-котькытысь. Шор сюлмысьтыз но. Озьы пӧртэм-пӧртэм дэремъёс луизы Валентина Берёзкина, Можга ёросысь туризмез но киужез азинтонъя центрысь валтӥсь методистБызён, нуналысь-нуналэ нуллон удмурт дэремъёс XIX-тӥ даурысен кутскыса, ХХ-тӥ даурысь 60-тӥ аръёсы вуремъёсыз дорозь люкаськизы. Воксё паймимы, вайизы быдэс комплект, Сибы палась Какся гуртысь. 1832-тӥ арын со воксё но вуремын ини. Тӥни со 1800-тӥ аръёсысь туж трос комплектъёс вуизы. Сыӵе калык татын дэремъёссэ ненег сяськаез кадь возем Валентина Берёзкина, Можга ёросысь туризмез но киужез азинтонъя центрысь валтӥсь методистНош кызьы утиллям сыӵе вашкала дэремъёсты, юалоды. «Катар» студиен кивалтӥсьлэн верамезъя, вашкалаослэсь чакласа. Пичи дырысенымы, пе, кылемын сыӵе суред: анайёссы шуо, пе, вылэм - куар чиньы йыл быдӟа луиз ке, одно ик тӧлатыны поттоно ини, нош сӥзьыл нырысетӥ куар усиз ке, выльысь кеносъёсы сандыкъёсы пыртано. Озьы, туж рос-прос, калыкез, инкуазез чакласа дэремъёсты утё вылэм Валентина Берёзкина, Можга ёросысь туризмез но киужез азинтонъя центрысь валтӥсь методистАдӟытонэз радъясьёс азязы дэрем пыр удмурт калыклэсь даур ӵоже ортчем сюрессэ возьматыны ужпум пуктӥзы: кызьы улӥзы, кызьы улон воштӥськиз, кызьы со улон удмурт нылкышнолэн дэремаз адӟиськиз. Соос ыжгон, дэра басмалэсь но эшшо бурлат шорт дэремъёс мед луозы шуыса турттӥмы. Берпуметӥосыз тужгес дуноосыз - базар коже дэремъёс. XIX-тӥ даурлэн пумаз ӟеч уло вылэм ини, калык быгатэ вылэм ини басьтыны базарысь сӥньыс Валентина Берёзкина, Можга ёросысь туризмез но киужез азинтонъя центрысь валтӥсь методистСо сяна, дэремъёс адямилэсь кыӵе луэмзэ, сямзэ но возьмато. Валентина Берёзкина пусъе, котькуд дэрем тунсыко, дуно-а со, дунтэмгес-а, уго сое нуллӥсь ас даурзэ улӥз, улонэз адӟиз. Одӥг кышномуртлэсь тани вайизы дэремзэ, Поршур гуртысь. Со выльысь 84 аресказ, огназ улӥсь кышномурт, корка пуктэ. Но 84 арескын кыӵе огназ улӥсь нылкышно дӥсьтоз выль корка пуктыны? Нош со озьы шуэм: «Кулон азям выль коркан улэме потэ». Одӥг тӥни со дэремъя ик валаськод – дэремез но куаж-куаж лэсьтэмын, вань сюлмысь. Тӥни озьы удмурт нылкышно усьтӥське Валентина Берёзкина, Можга ёросысь туризмез но киужез азинтонъя центрысь валтӥсь методистПусъём, кык арня ӵоже адӟытонэн Можга карын тодматӥзы, нош табере сое Можга ёросысь Кватчи гуртын «Катар» студиын возьматозы. Калык куриз, ваньзылэн адӟемзы потэ, ваньзы экскурсиен лыкто - пичиен бадӟымозь. Ваньзылы со выль усьтон - удмурт дэрем пыр Можга калыкез, солэсь историзэ, улон сюрессэ – ваньзэ-ваньзэ тани та экскурсиын адӟыны луоно. Соин ик ми малпамы сое Выль арозь кыскыны Валентина Берёзкина, Можга ёросысь туризмез но киужез азинтонъя центрысь валтӥсь методистВалентина Берёзкина пусйиз, юась луиз ке, адӟытонэз Ижкаре но ваёзы. Нош бӧрысь вань дэремъёсты берен кузёоссылы берыктозы. Мон весь шуисько, куке дэремъёсты чебер-чебер манекен вылэ понӥськом, чебер-чебер вераськом, семьяослэн асьсэлэн но со дэремлы мылкыдзы ӝутӥське кадь. Соос собере дунъяны кутско со дэремъёссэс, милемлы кельтэмзы уг поты ни, выльысь куро. Соин ик ми соосты выльысь берыктомы Валентина Берёзкина, Можга ёросысь туризмез но киужез азинтонъя центрысь валтӥсь методист Тегъёс: Можга Удмуртия йӧскалыклулчеберет удмуртъёс Удмуртилэнкунлыкезлы100ар 100ар | Лулчеберет но туризм |
Туспуктэм: Центр этнокультурного образования и социальных инициатив «АРТЭ» Майя Бывальцева 20-21 коньывуонэ Ижкарын школаын ӵектосъёсын ужанэз радъян но нуон ужпумъёсъя «Школа проектных наставников "Веме"» семинар ортчиз. Ужрадэ Удмуртиысь вить школаслэн командаоссы пыриськизы. Со сярысь семинарез радъясь «Артэ» центр ивортӥз. Ӵектосъёсын ужась 15 кузя визьнод сётӥсьёс (наствник) кӧня ке ӧръёсъя тодон-валанъёссэс будэтӥзы: наставничество, ӵектосъёсын ужан улсын дышетсиксьёсын кусыпъёс юнматон, йӧскалык лулчеберет удысын ӵектосъёс дасян, аслад брендэд но школалэн брендэз, ас ӵектосэз азинтон, командаен ужан. Со сяна, семинаре пыриськисьёс «Навигатор школьных проектов» ӵектос улсын лэсьтэм ӝӧквыл шудонэн тодматскизы. Солэн валтӥсь ужпумез – ӵектос кылдытонлэсь логиказэ валыны юрттон, малпанэз дась ӵектосозь вуттон. Семинарын школаосты этнокультура ласянь азинтонъя вить ӵектосъёс дасязы. Азьланяз соосты умоятозы но пиналъёсын ӵош Удмуртиысь граждан форумын возьматозы. Тодэ вайытом, 24-28 коньывуонэ Глазкарысь В. Г. Короленко нимо пединститутын тодосъя арня ортчоз. Тегъёс: Дышетон ӵектос школаос Удмуртия | Дышетон но тодос |
Майя Бывальцева 2019-тӥ арын Финн-угор дуннелэн лулчеберетъя шоркарез луоз Марий Элысь Шоруньжа пор черкогурт. Сыӵе пумкылъян кутӥзы 8-тӥ оштолэзе Эстониын Финн-угор гуртъёслэн кыкетӥ форумазы. Со сярысь ивортэ «Выжы калыкъёсты азинтонъя URALIC центр» огазеяськон. Ми оскиськомы, 2919-тӥ ар финн-угор дуннеын но солэн палэназ пор лулчеберетлэн праздникез луоз шуыса. Со сяна, урал калыкъёслэсь пӧртэмлыксэс Марий Элын улӥсьёслы выль амалъёсын возьматыны луонлык кылдоз Оливер Лооде, Финн-угор дуннелэн шоркаръёсызлэн программаосъя бюроезлэн кивалтӥсезПор черкогурт сяна, вожвылъяськонэ пыриськизы Пермь шаерысь Коми-Пермяк автоном округысь Архангельское черкогурт но Венгриысь Зирц кар. Марий Элысь Морки ёросысь Шоруньжа черкогуртын 1 сюрслэсь трос адями улэ, со пӧлысь 97 процентэз — поръёс. Финн-угор дуннелэн лулчеберетъя шоркарез луыса, черкогуртлэн администрациез пор калыкез но лулчеберетсэ, интывылысь лулчеберетъя объектъёсты паськытгес тодмамон карыны, лулчеберетъя туризмез азинтыны чакла. Вуоно арын отын ӧжытсэ 12 ужрадъёс ортчытозы. Тужгес бадӟымез луоз финн-угор калыкъёслэн сюан йылолъёссылы сӥзем фестиваль, со 12-тӥ инвожое ортчоз. «Финн-угор дуннелэн лулчеберетъя шоркарез» ним туннэ нуналозь вить каръёслы но гуртъёслы сётэмын вал: Удмуртиысь Быгы гуртлы (2014), Эстониысь Обиница гуртлы (2015), Венгриысь Искасентдьёрдь гуртлы но Веспрмем карлы (2016), Карелиысь Вокнаволок гуртлы (2017). Тегъёс: Лулчеберет финн-угоркалыкъёс МарийЭл поръёс | Лулчеберет но туризм |
Майя Бывальцева Удмуртъёслэн «Выль» элькун шулдыръяськонзы 4-тӥ гудырикошконэ Можга вӧзысь Сюги шур дурысь возь вылын ортчоз. Со сярысь Удмуртиысь Калыкъёслэн эшъяськон юртсылэн пресс-службаез ивортэ. Ужрад улсын адӟытонъёс, вожвылъяськонъёс, шудонъёс ортчозы. Праздниклэн ужанрадлыказ: 09:00 — «Ужам уж ассэ возьматэ» — фермеръёсын поттэм вузъёсын адӟытон-вузкарон, мастер классъёс — «Паймымон емышъёс» — выль емышъёсты возьматон-вожвылъяськон — «Бакча сульдэр» — бакча сульдэръёсын адӟытон-вожвылъяськон — «Вуж урам» площадкалэн ужамез 10:30 — праздникез сӥё-дано усьтон 11:15 — «Азвесь сюрло» — семьяослэн вожвылъяськонзы — нылпиослы «Кӧжыпогъёс» площадка» 12:00 — «Быгылес сяртчыос» — спортъя но шудонъёсъя площадка — «Быдэ вуон» — нылъёс но пиос понна шудон-вожвылъяськон — «Калыкын — шулдыр, дорын — кӧттыр» концерт-шулдыръяськон 13:00 — «Выль кужым» вожвылъяськон-шулдыръяськон Праздник тодмо удмурт артистъёслэн кырӟамзы улсын эктонэн йылпумъяськоз. Тегъёс: Лулчеберет Можга Удмуртия йӧскалыклулчеберет удмуртъёс праздникъёс | Лулчеберет но туризм |
Наталья Тетерина Пичи Пургаысь Нылпи творчествоя юртлэн «Блеск» театр кружокез Туапсеын радъяськем «Поколение.ru» калыккуспо конкурслэн II степенё лауреатэз луиз. Со сярысь ивортодэтъя «Удмуртия» агентстволы Нылпи творчествоя юртлэн кивалтӥсез Нина Сабирова вераз. Солэн кылъёсызъя, вожвылъяськонэ 3-9 классын дышетскись укмыс пиналъёс ветлӥзы. Учкисьёслы но дунъясьёслы соос Евгения Клюевалэн пьесаезъя пуктэм «Приключение жёлтого шарика» спектаклез возьматӥзы. Жюри нылпиослэсь яркыт талантсэс пусйиз. Туж яркытэсь, артистичноесь, таланото пиналъёс, шуизы. Малы ке шуоно пичи черкогуртысь шер сыӵе артистичной, таланто пиналъёс луо Нина Сабирова, Пичи Пургаысь Нылпи творчествоя юртлэн кивалтӥсезКивалтӥсь верамъя, «Блеск» театр кружок Пичи Пургаын ог 4 ар ужа ни, отчы пӧртэм аресъем неылпиос ветло. Пинал актёръёсын режиссёр Валентина Богданова ужа. «Поколение.ru» калыккуспо вожвылъяськонын вормон коллектив понна нырысетӥез ӧвӧл ни. Пиналъёс пӧртэм конкурсъёсы ялан пырисько, кылсярысь, гудырикошконэ Крымын ортчоно «Севастопольский вальс» вожвылъяськонэ мынозы, шуиз Нина Сабирова. Нялтас вераса, ёросысь театрен тунсыкъяськись пиналъёс сяна, спортсменъёс но вормонъёс ваё. Озьы Пичи Пурга ёросысь пинал шашистъёс Казаньын радъяськем Приволжск Федерал округлэн ӟуч но калыккуспо шашкия первенствояз 10 медаль утӥзы. Тегъёс: Лулчеберет Театр Удмуртия пиналъёс ПичиПурга | Лулчеберет но туризм |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Эгра каргуртысь Советской ульчаын куинь сюрес люкетъёсты тупатъязы. «Кышкыттэм ӟечлыко сюресъёс» йӧскалык ӵектосъя оглом 1,4 иськемез выльдӥзы. Со сярысь Удмуртиысь тӧролэн но кивалтэтлэн пресс-службазы ивортӥз. « Ми тупатъяны та люкетъёсты бырйимы, малы ке шуоно со валтӥсь шор урамъёс – татӥ автобусъёс но, школа автобусъёс но ветло. Озьы ик татын стационар, школа, военкомат, лулчебертъя но спортъя юрт, лыдӟетъюрт. Оглом – та шор микрорайон, кытын трос калык улэ » Михаил Жарков, Эгра ёрос администарцилэн тӧроезлэн воштӥсез Каргуртлэн шор пдлощедезлы матысь сюрес вылэ выль ГОСТ-ёсъя лэсьтэм асфальтобетонэз кык сӥен вӧлдӥзы, бордюр изъёс тыризы, машина дугдон интыос лэсьтӥзы. Нылпи сад вӧзысь люкетаз тротуар кылдӥз. Быдэстэм ужъёсты чакласьёс сюресэз пыдын выжон интые ватсаса тыл пуктыны косӥзы на. Кык мукет люкетъёсын сюреслэсь вылзэ быдэсак влыьдэм сяна, дуръёссэ юнматӥзы, ву кошконэз радъязы, тротуарлэсь люкетсэ выльдӥзы. Ёрос эмъюртлы матын мер транспорт дугдылонниез выльысь лэсьтӥзы, одӥгзэ выль интые выжтӥзы. Дугдылонниос азьын сюрес вамен юри лёгъёс лэсьтӥзы. Эгра ёросын тупатъяны чаклам вить объектъёс пӧлысь ньыльзэ уже кутӥзы ни. Та дыре одӥг люкетын ужъёс мыно на – М-7 «Волга» федерал трасса доры потӥсь Ключевой ульчаын. Тодэ вайытом, азьвылгес Сюмси ёросын Ува – Сюмси сюреслэсь 3,8 иськем люкетсэ йӧскалык ӵектосъя тупатъянэз йылпумъязы. Тегъёс: Удмуртия Эгра сюресъёс тупатъянужъёс йӧскалыкӵектосъёс | Авто |
Руслан Нуриахметов Майя Бывальцева 11-тӥ оштолэзе Удмуртиын коронавирус инфекцилы 704 эскеронъёс ортчытӥзы, 56 муртлэсь висёнзэ шараязы. 15 адямиез эмъяськонниосы понӥзы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 3 сюрс 116 адямиез эмчиос чакласа возё. Эмъяськонниын кыллись 172 висисьёслэн тазалыксы шоро-куспо лыдъяське, 18 муртлэн – секыт, тямысэз со пӧлысь тыосты шокатӥсь аппарат борды итэмын. 202 адями йӧназ. Куинь мурт кулӥз. Воргоронъёслы 63, 94 арес вал, кышномуртлы – 80 арес.. 12-тӥ оштолэзьлы Удмуртиын коронавирусэн черлан 164 сюрс 842 учыр лабораториосын зэматэмын. 159 сюрс 328 адями йӧназ, 3 сюрс 995 мурт улонысь кошкиз. Тегъёс: висён Тазалык коронавирус Ижкар Удмуртия | Тазалык |
Анжелика Тихонова корреспондент Воткае Пётр Ильич Чайковскийлэн музей-юртаз Москваысь «М-ФИЛЬМ» телекомпаниысь ӧнерчиос вуылӥзы. Соос крезьгурчилэн вордӥськем дырысеныз 180 ар тырмонлы документальной фильм лэсьтозы. Со сярысь Удмуртиысь лулчеберетъя министерстволэн пресс-службаез ивортэ. Воткае крезьгурчилэн улэм-вылэменыз тодматскыны, ужаны кутскон азьын мылкыд басьтон понна режиссёр Елена Васюкова, оператор Иван Малютин, продюссер Михаил Ананьин но директор Мария Милинчук вуылӥзы. Куноос карысь тужгес пусйымон интыосты учкизы. Фильм лэсьтонлы дасяськон ужъёсты Москваын азьланьтозы. Кино шудон люкетъёсын луоз бере, азьланяз Воткае актёръёс вуозы. Воткалэн историезъя но лулчеберетэзъя музейысь ӧнерчиос карлэн 10-тӥ даурлэн нырысетӥ ӝыныысьтыз историезъя ужкагазъёс дасялозы Учкисьёс фильмез крезьгурчилэн вордӥськем нуналаз 2020-тӥ арын 7-тӥ куартолэзе адӟозы шуыса чаклало Тодэ вайытом, Ижкарын Кузебай Герд нимо йӧскалык музейын крезьгурчилэн Герман Корепановлэн кигожтэтъёсыныз но арбериосыныз адӟытон усьтӥськиз. Тегъёс: Удмуртия Россия фильм Чайковский крезьгурчиос Вотка | Лулчеберет но туризм |
Наталья Тетерина Туннэ, 21-тӥ куарусёнэ, Удмуртилэн шоркараз гужем шутэтскон бере Кар Думалэн нырысетӥ сессиез ортче. Иворъёсъя «Удмуртия» агентстволэн корреспондентэз верамъя, нырысь учкем юанъёс пӧлысь одӥгез – «Единая Россия» партиысь Фарит Губаевлэсь но Александр Майерлэсь депутат ужоскетъёссэс дырызлэсь азьло дугдытон. Та пумкылъян кыкназэсты ик Удмурт Элькунлэн Кун Кенешезлэн куатетӥ ӧтчамаз быръемен герӟаськемын. Фарит Губаевлэсь но Александр Майерлэсь ужоскетъёссэс дугдытон понна 16-тӥ сессие ваньмыз 34 люкаськем депутатъёс куара сётӥзы. Ватсалом, Александр Майер интые экономикая, промышленностья но ужбергатонъя ӧрилэн кивалтӥсяз Дмитрий Никоновез ӵектӥзы. Лушкем куара сётонлы йылпумъянъёс лэсьтыса, со понна 33 депутат куара сётӥз, солы пумит — 0. Тегъёс: Ижкар Удмуртия КунКенеш КарДума | Политика |
Майя Бывальцева 22-тӥ куартолэзе Удмуртиын куд-ог интыосын дырын-дырын ӧжыт зороз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, тӧл шундыпуксён палась, лымшор но шундыпуксён вискысь секундскын 3-8 метре пельтоз. Нуназе элькунъя +13…+18 градус возиськоз. Омыр зӥбет луло узвесь юбоя 746 миллиметр луоз, омырлэн мускытлыкез – 61 процент. Тегъёс: МЧС Удмуртия куазь тулыс | Инкуазь |
Наталья Тетерина Туннэ, 5-тӥ толсуре, Удмуртиын пилемо луоз, кот лымы усёз но кӧня ке пелляськоз, ивортэ Россиысь МЧС-лэн элькунъя Валтӥсь управлениезлэн пресс-службаез. Сюрес вылын ӧжытак йӧвалег но лымы пельтэм луоз шуыса чаклало. Тӧл лымшор палась секундскын 6–11 метре пельтоз, 15–17 метрозь кужмояны быгатоз. Элькунъя нуназе -4…+1 градус луоз. Тегъёс: Ижкар Удмуртия куазь лымы | Инкуазь |
Майя Бывальцева Удмуртиысь Инвестициосты азинтонъя агентстволэн азьвыл кивалтӥсез Илья Пономарёв Севастопольысь губернаторлэн воштӥсезлэсь — кивалтэтлэн тӧроезлэсь ужзэ быдэсъясе юнматэмын. Со сярысь пуктэтэз 3-тӥ гудырикошконэ юнматӥз карлэн губернаторезлэсь ужзэ огдырлы быдэсъясь Дмитрий Овсянников. «39 аресъем Илья Пономарёвлэн кык вылӥ образованиез «Менеджмент» но «Государственное управление» ӧнеръёсъя. Азьвыл ужан интыез — Удмурт Элькунысь Инвестициосты азинтонъя агентстволэн кивалтӥсез», — ивортэмын Севастопольысь кивалтэтлэн нимлыко сайтаз. Со сяна, Севастополе Удмуртиысь эшшо одӥг адями мыноз — Григорий Буйлов. Гудырикошконысен со Севастопольысь кивалтэтлэн Пуш ужъёсъя департаментэзлэн кивалтӥсез луоз. Тодэ вайытом, Илья Пономарёв Удмуртиысь инвестициосты азинтонъя агентствоен кивалтыны юнматэмын вал таяз арын тулыспалэ, удысэтэн кивалтӥз берло дырозь. Дмитрий Овсянников азьвылгес Удмуртиын федерал инспектор вал. Таяз арын 28-тӥ пӧсьтолэзе Россилэн азьмуртэз Владимир Путин аслаз пуктэтэныз сое Севастопольлэн губернаторезлэн ужзэ огдырлы быдэсъясе юнматӥз. Тегъёс: Политика Мерлык Удмуртия инвестициос тӥрлык | Политика |
Туспуктэм: Майя Бывальцева Анжелика Тихонова корреспондент Матысь нуналъёсы Удмуртиын куазь шуныт возиськоз. Уйёсы гинэ салкымгес кариськоз. Со сярысь элькунысь Гидрометцентрлэн пресс-службаез ивортӥз. 27-тӥ пӧсьтолэзе потон уе температура +10…+15 градусозь лэзькоз, нуназе +22…+27 градус шуныт луоз. Уйин интыосын кӧня ке зороз, нуназе но ужан арня пумозь кӧс луыны кулэ. 28-тӥ но 29-тӥ пӧсьтолэзе уйин +9…+14 градус луоз, нуназе +23…+28 градус возиськоз. Нырысь-валысь чакланъёсъя, шутэтскон нуналъёсы интыосын вакчи дыр ӵоже зороз, температура зол уз воштӥськы. Тегъёс: Удмуртия куазь гужем Ижкар | Инкуазь |
Туспуктэм: Руслан Нуриахметов Майя Бывальцева Вуоно шутэтскон нуналъёсы Удмуртиын температура кӧня ке лэзькоз, но кемалы ик ӧвӧл. Со сярысь улосвыл Гидрометцентрлэн пресс-службаез ивортӥз. Кӧснуналэ, 11-тӥ шуркынмонэ, зор но кот лымы усёз, уй-нунал ӵоже +1…+4 градус возиськоз. Арнянуналэ, 12-тӥ шуркынмонэ, куазь кӧс луоз шуыса чаклало. Уйин температура 0…-3 градусозь лэзькоз, нуназе 0…+2 градуслэсь вылӥе уз ӝутскы. Вордӥськонэ ӵуканлы элькунэ циклон вуоз, со мускыт но тӧло куазез ваёз. Кема дыр ӵоже кот лымы усёз, зорен воштӥськоз. Тӧл секундскын 8-13 метре пельтоз. Уйин 0…-3, нуназе +1…+4 градус луоз. Нырысь-валысь чакланъёсъя, пуксёнэ, 13-тӥ шуркынмонэ, температура пумен ӝутскоз. Тегъёс: Удмуртия куазь Гидрометцентр | Инкуазь |
Руслан Нуриахметов Майя Бывальцева Пичи Пурга ёросын «Здравоохранение» йӧскалык ӵектос улсын тямыс фельдшер-акушер пунктъёс пуктӥзы. Али ужась ФАП-ёс пӧлысь ньыльмосэзлэсь троссэ выльдыны кылдыӥз. Со сярысь Удмуртиысь тазалыкез утёнъя министерстволэн пресс-службаез ивортӥз. 2021-тӥ арын Кабыста, Бӧдья-Пуро (Сундуково), Ыбдэс, Карашур, Улӥ Кечол, Итэш, Курчум, Арлан гуртъёсын фельдшер-акушер пунктъёс лэсьтӥзы. « Выль пунктъёсы вань кулэ тӥрлык басьтэмын, та дыре ваньмыз ужало. Оглом ёросын 29 ФАП-ёс, озьыен, котькуд ньылетӥез выльдэмын шуыны луэ » Алексей Назаров, Пичи Пурга ёрос эмъюртысь валтӥсь эмчи Удмуртиысь кивалтэтлэн тӧроезлэн воштӥсез Эльвира Пинчук ёросэ вылыкуз ивортӥз, 2023-тӥ арын Норья черкогуртысь амбулаториын лэсьтӥськон чакламын. Оглом Удмуртиын «Здравоохранение» йӧскалык ӵектос улсын 87 выль фельдшер-акушер пунктъёс пуктӥзы. Та дыре элькунын 578 ФАП-ёс ужало. Тодэ вайытом, федерал программаос улсын Пичи Пурга ёрос эмъюртэ ньыль эмчиосты но одӥг эмсузэрез уже кутӥзы. Тегъёс: НатальяТойкина лэсьтӥськон йӧскалыкӵектосъёс Тазалык ПичиПурга Удмуртия | Тазалык |
Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Удмуртиысь Син эмъянъя элькун эмъюртэ выль «ӵуж» лазер басьтӥзы. Син пыдэс висёнъёсты шараяны но эмъяны чаклам высокоточной лазер синкӧльыберлэсь (сетчатка) секыт висёнъёссэ йӧнатыны луонлык сётоз. Со сярысь элькунысь тазалыкез утёнъя министерстволэн пресс-службаез ивортӥз. « Та тӥрлыклэн нимаз тылси сётон спектрез – ӵуж, солы луыса со синлэн тужгес мур структураосаз ужаны быгатэ. Азьло ми отчыозь сузьтӥськыны ум быгатӥське вал. Таӵе тӥрлык Удмуртиын ноку ӧй вал, со Москва, Казань, Нижний Новгород кадь бадӟым каръёсын гинэ вань. «Ӵуж» лазер милемлы синкӧльыберлэсь арлыдэн герӟаськем дистрофизэ, синкӧльыберлэсь диабетэн сэрен висёнзэ, син сэръёслэсь ӵоксаськемзэс эмъяны луонлык сётэ. Та дырозь сыӵе курадӟонъёсын пациентъёсты федерал центръёсы келяно луылӥм » Сергей Иванов, Син эмъянъя элькун эмъюртысь валтӥсь эмчи Выль ужан тӥрлык 8,5 миллион манет котыр усиз. Сое эмутетъя фондлэн коньдонэныз басьтӥзы. Эмчиос лазерен арлы быдэ 100-лэсь трос операциос лэсьтыны быгатозы. Та дырлы 15 пациентъёслы соин юрттӥзы ини. Эмчиослэн верамзыя, туала лазер тӥрлык секыт операциосты мултэс вӧсь карытэк ортчытыны луонлык сётэ. Адямиос соосты капчиенгес чидало но бӧрысь ӝоггес тазатско. Тодэ вайытом, Сьӧлта ёросын тазалыкез утён удысэз 2024-тӥ арозь быдэсак выльдозы. Тегъёс: Удмуртия Тазалык Ижкар эмчиос тӥрлык | Тазалык |
Майя Бывальцева 16-21 коньывуонэ Йӧслыкъёсын ужанъя федерал агентство Москва улосвылын «Поколение» огъяросси йӧскалыккуспо лагерь ортчытоз. Удмуртиын отчы шедьыны мылкыд карисьёс понна улосвыл быръён ялӥзы. Со сярысь Калыкъёслэн эшъяськон юртсылэн пресс-службаез ивортэ. Тон йӧскалык кусыпъёсын тунсыкъяськиськод, та удысын тунсыко ӵектосъёс лэсьтыны дась яке кичӧлтонъёстэ али ини улонэ пыӵатӥськод ке, чӧлсконпусъя анкета гожты но улосвыл быръёнэ пыриськы Удмуртиысь Калыкъёслэн эшъяськон юртсылэн пресс-службаез анкетаез 30-тӥ гудырикошконозь келяны кулэ. «Поколение» йӧскалыккуспо лагере Удмуртилэсь кык адямиез келялозы Лагерьын тунсыко адямиосын пумиськонъёс луозы: политикъёс, мер ужасьёс, артистъёс, крезьгурасьёс, гожъясьёс асьсэлэн азинскон сюрессы сярысь вералозы. Озьы ик мастер-классъёс, лекциос, ужъя шудонъёс, спортъя ӵошатсконъёс, экскурсиос ортчозы. Ӧнерлыко режиссёръёс, продюсеръёс но операторъёс кивалтэм улсын йӧскалык темая мерлыко роликъёс кылдытозы. Берло соосты улосвыл телеканалъёсын но иворъёсты вӧлмытӥсь федерал ёзэсъёсын возьматозы. Кылем арын лагере Россилэн 73 улосвылъёсысьтыз, озьы ик Армениысь, Белоруссиысь, Азербайджанысь, Казахстанысь, Молдоваысь, Узбекистанысь, Абхазиысь 150-лэсь трос егитъёс люкаськизы. Соос Кун Думаысь депутатъёсын, олимпи чемпионъёсын, тодмо артистъёсын но телеведущийёсын кенешизы. Тодэ вайытом, Удмуртиысь пиналъёс но егитъёс эссе гожтонъя «Билингва» калыккуспо вожвылъяськонэ пыриськыны быгато. Тегъёс: Мерлык егитъёс Удмуртия йӧслыкъёс йӧскалыкполитика | Мерлык |
Майя Бывальцева Майя Бывальцева 2-тӥ оштолэзе 11-тӥ ползэ дышетонъя но югдытонъя «Бадӟым удмурт диктант» ужрад ортчиз. 1 сюрслэсь трос адями диктантэз Удмуртиысь ёросъёсын но каръёсын нимысьтыз радъям 100-лэсь трос интыосын гожтӥз. Со сяна, удмурт кылын шонер гожъяськыны быгатэмзэс Башкириын, Татарстанын, Марий Элын, Пермь шаерын, Москваын улӥсь удмуртъёс эскеризы. Туэ Ижкарын 10 площадка радъязы – школаосын, лыдӟиськонниосын, Калыкъёслэн эшъяськон юртазы. Кузебай Герд нимо йӧскалык гимназие удмурт диктантэз гожтыны 100 пала адями лыктӥз: татын дышетскисьёс, анай-атайёссы, песянай-песятайёссы. Бадӟымъёс туж тулкымъяськизы, угось тросэз школаез йылпумъямзы дырысен ни удмурт кылын шонер гожъяськыны быгатэмзэс ӧз эскерылэ. Но текстлэн авторез – кылбурчи, «Кенеш» журналлэн валтӥсь редакторез Анастасия Шумилова – ваньзэ лыдэ басьтэм кадь: пичигес верос али дышетскисьёслы но, арлыдоослы но валамон вал. « Мыным текст секыт ӧз поты. Куд-огез кылъёс, оло, валантэмгес, но, быдэсак текстэз лыдӟыса, пуштроссэ валаны луэ. Нош валантэм, секыт кылъёсыз туж но туж ӧжыт. Мыным текст кельшиз» Глафира Черепанова, Кузебай Герд нимо гимназиысь удмурт кылъя но литературая дышетӥсь « Туж ик секыт ӧй вал, ваньзэ ӧй вунэты на. Отличница вал школаын, но кӧня ортчиз ни – 52 ар! Мынам внучкае татын дышетске, со ӧтиз » диктант гожтонэ пыриськись « Берлозэ 30 арлэсь тросгес талэсь азьло гожъяй, школаын. Тодэм потӥз, кызьы быгато » диктант гожтонэ пыриськись Бадӟым удмурт диктант гожтон площадка гимназиын котькуд ар радъяло. Но туэ кадь трос адями ноку ӧз пыриськылы, шуиз дышетсконнилэн кивалтӥсез Татьяна Волкова. « Паймоно кадь, ньыль кабинетъёсын нылпиос, анай-атайёс, песянайёс, дышетӥсьёс ӵош гожтӥзы туннэ диктант. Ми 70 адямилы дасям вал кагазъёсты (бланкъёсты), но соос ӧз тырме! Шумпотӥськом, анай-атайёс вуизы гимназие, удмуртлыксэс возьматыса, тодон-валанъёссэс эскерыны » Татьяна Волкова, Кузебай Герд нимо йӧскалык гимназилэн кивалтӥсез Нялтас эшшо одӥг кичӧлтон кылдӥз. « Тани ми кенешимы ини мастер-классъёс ортчытъяломы шуыса: удмурт кылъя, удмурт культурая но киужъя. Соослэн туж бадӟым мылкыдзы нылпиосын ӵош, кызьы соос туннэ лыктӥзы диктантэ, озьы ик мастер-классэ ветлыны » Татьяна Волкова, Кузебай Герд нимо йӧскалык гимназилэн кивалтӥсез Ватсалом, диктантлэсь текстэ озьы ик радио- но телеэфирын лыдӟизы, соин ик ужрадэ вань пыриськемъёслэн лыдзы берлогес тодмо луоз. Вань ужъёсты 30-тӥ оштолэзёзь эскерозы. Со дырлы диктантлэсь текстсэ вотэсэ поттозы, тужгес ӵем пумиськылӥсь янгышъёсты вералозы, соосты сэрттозы-пертчозы. Ваньзэ сое тодыны но ужрадэ пыриськем сярысь электрон сертификатъёсты кыскыны диктантлэн нимлыко сайтысьтыз луоз. Нялтас вераса, отын ик тест ортчыны луонлык вань. Тодэ вайытом, 2021-тӥ арын Бадӟым удмурт диктантэ оглом 1 сюрс 500-лэсь трос адями пыриськиз. 50 адями сое 100 баллы гожтӥз. Тегъёс: Удмуртия Бадӟымудмуртдиктант удмурткыл Мерлык Дышетон Дышетонлэнарез КузебайГерднимогимназия Ижкар | Мерлык |
Майя Бывальцева Куа сётонъя огъя нуналэ, 18-тӥ куарусёнэ, Ижкарысь быръён участокъёсын кинологъёс ужалозы. 14-тӥ куарусёнэ журналистъёслы со сярысь вераз элькунысь кунпуш ужъёсъя министерствоысь полицилэн кивалтӥсезлэн воштӥсез Сергей Козлов. «Милям кинологъёс вань Ижкарын гинэ. 3 инженеръёс гинэ, соин ик Ижкарын соос (быръён участокъёс — ред.) эскериськозы, нош мукет интыосын полициысь ӧнерчиос учкыса ветлозы», — вераз Сергей Козлов. Солэн кылъёсызъя, куара сётонъя огъя нуналлы дасяськон ужрадъёсты эрикрадэз утисьёс йылпумъязы ни шуыны луэ. Полициейскойёс МЧС-ысь ӧнерчиосын ӵош быръён участокъёсты, котырысьтыз интывылэз учкизы, ивортодэтъя центр пыр кандидатъёсты эскеризы но полициысь пӧртэм ёзэсъёсын ужасьёсын дышетонъёс ортчытӥзы. Эрикрадэз утисьёс озьы ик чаклазы маршрутъёсты, кытӥ бюллетеньёсты нуллозы но тырмымтэос сярысь алонъёс сётӥзы. Куд-ог быръён участокъёсын укноосты решёткаосын ворсаны, ӧсъёсты юнматыны, сейф пуктыны ӵектӥзы. Туннэ нуналлы вань тырмымтэосты палэнтӥзы ни, кылиз на металлодетекторъёс пуктыны. Куд-ог участокъёсы соосты кунпуш ужъёсъя министерствоысь ваёзы. Озьыен, полицейскойёслы куара сётон нунал азьын быръён участокъёсты эскерыны но бюллетеньёсты возьманэз радъяны кылиз на. Быръён нуналэ куара сётон интыосын МВД-ысь 2 сюрс 406 ӧнерчиос ужалозы, со сяна, 1 сюрс 500 пала адями — котыр интывылъёсын. Эрикрадэз утён уже пыриськозы возьмаськись предприятиослэн ыстэм муртъёссы но дружинникъёс. МВД-лэн аппаратысьтыз куд-ог ужасьёсты элькунысь мукет ёросъёсы лэзёзы, отын соос интыысь кунпуш ужъёсъя ёзэтъёслы юрттозы. «Басьтомы, кылсярысь, Алнашез. Отын штатъя 26 адями, нош быръён участокъёс 29. Пичи ёрос центръёсын сыӵегес ик югдур. Отчы 2 уй-нуналлы мынозы МВД-лэн аппаратысьтыз ужасьёс», — вераз Сергей Козлов. Эрикрадэз утисьёс валтӥсь кужымъёссэс элькунысь каръёсы поттозы, тужгес троссэ — Удмуртилэн шоркараз, угось «куронъёсты тӥян учыръёс тросгес луо Ижкарын». Кызьы вераз элькунысь кунпуш ужъёсъя министерствоысь полицилэн кивалтӥсезлэн воштӥсез, куара сётон нуналэ ӵемгес пусйисько ӧтён-ӝуткан кагазъёсты катэз тӥяса вӧлмытон но бырйисьёслэсь куаразэс басьтон учыръёс. Сыӵе дыръя кунмуртъёслы 02 телефон пыр жингыртыны кулэ. Тегъёс: Мерлык Ижкар МВД быръёнъёс Удмуртия кышкыттэмлык | Мерлык |
Майя Бывальцева Удмуртиын «Шундыкар» улосвылкуспо лагере пыриськыны мылкыд карисьёс понна вожвылъяськон ялӥзы. Со сярысь удмурт егитъёслэн «Шунды» огазеяськонзылэн мерлыко вотэсысь огиназ ивортэмын. 5–11 классъёсын дышетскись удмурт пиналъёс но ӧнер дышетсконниосысь 18 аресозь егитъёс понна «Шундыкар» смена 22–31 гудырикошконэ «Ёлочка» лагерьын ортчоз. «Шундыкар» лагере Удмуртиысь но мукет улосвылъёсысь удмуртъёс пыриськыны быгато. Кызьы вераз ивортодэтъя «Удмуртия» агентстволы «Шунды» огазеяськонлэн тӧроез Алина Чернова, таяз арын лагерьын кык выль ӧръёс луозы: туспуктон искусство (эктӥсьёс интые) но калык киужъёс (крезь лэсьтон интые). Матысь дыре вожатойёсты быръён понна вожвылъяськон ялэмын луоз, нош отрядъёсын ужась ӧнерчиос тодмо ни. Чылкак выль адямиос трос ик ӧвӧл, пусйиз Алина Чернова. Уноез соос «Шундыкар» лагерь пыр потэмъёс яке азьвыл аръёсы отын ужамъёс. Выль ӧнерчиос Софи Разина, Максим Егоров, Валерия Фёдорова ачиз но «Фольклор» отряд пыр потэмын Алина Чернова, удмурт егитъёслэн «Шунды» огазеяськонзылэн тӧроез«Шундыкар» лагере шедён понна пиналъёс но егитъёс быръем ӧръя ужъёс быдэстыны кулэ: Суредаськон (8–11 классъёс) — «Пук, но малпаськы педлон, вань-а Марс вылын улон?» темая пӧртэм амалэн быдэстэм куинь уж келяно, суредын ачиз автор но мед луоз. Отрядлэн ӧнерчиез — Евгений Бикузин; Литература (8–11 классъёс) — яратоно кылбурез яке веросэз удмурт кылэ берыктыса, озьы ик тужгес устозэ ас гожтэм ужез келяно. Отрядлэн ӧнерчиез — Богдан Анфиногенов; Крезьгур: — фольклор (5–9 классъёс) — кыӵе ке крезьгуро инструмент улсын яке сотэк быдэстэм удмурт калык кырӟан быдэстоно, удмурт кылын одӥг кылбур/вакчи верос верамез гожтоно. Эктӥсьёслы калык эктонэз быдэстэмез видео келяно, калык дӥсен туспуктэм лэзёно, крезьгуро инструментъёсын шудӥсьёслы — калык гур шудоно. Отрядлэн ӧнерчиез — Валерия Фёдорова; — эстрада (8–11 классъёс) — сцена вылын фонограмма улсын яке акапельно кык туала удмурт кырӟан кырӟаса видеозапись келяно. Отрядлэн ӧнерчиез — Влад Андреев; — крезьгуро инструментъёсын шудон (7–11 классъёс) — пӧртэм ӧръёсъя тодмо группаослэсь кык кырӟанзэс крезьгуро инструментэн (электрогитараен, акустика гитараен, бас-гитараен, барабанэн, синтезаторен, арганэн) шудыны дасяськоно. 4-тӥ гудырикошконэ 10:00 часын Ижкарысь Калыкъёслэн эшъяськон юртазы ӧнерчиен пумиськонэ лыктоно луоз. Отрядлэн ӧнерчиез — Владимир Жуйков; Журналистика (7–11 классъёс) — «Волонтёр — кин со?» яке «Гуртын улон майбыр» темая 3 минутъем видеосюжет лэсьтоно. Озьы ик газетэ потам публикациосты но «Малы мон кулэ шедьыны „Шундыкар“ лагере» эссе келяно. Отрядлэн ӧнерчиез — Вероника Ваулина; Театр (7–11 классъёс) — учкытэк басняез, кылбурез яке спектакльысь люкетэз лыдӟыны дасяськоно. 4-тӥ гудырикошконэ 10:00 часлы Ижкарысь Калыкъёслэн эшъяськон юртазы ӧнерчиен пумиськонэ лыктоно луоз. Отрядлэн ӧнерчиез — Дмитрий Корепанов; Калык киужъёс (кызьпу туй) (6–11 классъёс) — кызьпу туен яке пуэн ужамез возьматӥсь видео келяно. Отрядлэн ӧнерчиез — Алексей Шагиев; Видеоискусство (8–11 классъёс) — ас мылкыд быръем кырӟанлы видеоклип (2–3 минутъем) яке вакчи фильм келяно. Нылпи оператор яке монтажер луыса уже пыриськыны кулэ. Отрядлэн ӧнерчиез — Руслан Нуриахметов; Дӥськут дизайн (7–11 классъёс) — удмурт пужыез инъет карыса, аслэсьтыд пужыдэ кылдытоно (100×100 мм). Ас пужыез уже кутыса, «тулыс-гужем 2018» коллекция малпано. Пужыез, но коллекциез А3 бумага вылын эскизъёсын келяно, вакчияк со сярысь гожтоно. Отрядлэн ӧнерчиез — Софи Разина; Туспуктон искусство (7–11 классъёс) — «Одӥг гуртысь нунал» темая 10–15 туспуктэм келяно. Одно мед луоз корка пушкын, ужан интыын яке лыдӟиськон дыръя юри лэсьтэм портрет, озьы ик пейзаж яке гуртысь чебер интыос. Отрядлэн ӧнерчиез — Максим Егоров; Ужъёсты 29-тӥ пӧсьтолэзёзь udmshundy@mail.ru электрон почтая яке 426063, Ижкар, Орджоникидзе урам, 33а («Шунды» огазеяськон) адресъя. Озьы ик Калыкъёслэн эшъяськон юртысьтызы 204 номеро кабинетэ вайыны луэ. Вожвылъяськонлы йылпумъянъёс 5-тӥ гудырикошкон бере шараямын луозы. «Шундыкар-2017» Тегъёс: Ижкар егитъёс Удмуртия пиналъёс удмуртъёс Шунды шутэтскон | Мерлык |
Майя Бывальцева Россилэн азьмуртэз Владимир Путин Удмурт Элькунъя кунпуш ужъёсъя министре Алексей Поповез юнматӥз. Кун кивалтӥсьлэн со сярысь косэтэз эрикрадлыко ивортодэтъя нимлыко интернет-порталын шараямын. «Удмурт Элькунъя кунпуш ужъёсъя министре полициысь полковникез Попов Алексей Владимировичез юнматоно», - верамын ужкагазын. Та дырозь со Кунпуш ужъёсъя министерстволэн Архангельск улосвылъя управлениезлэн кивалтӥсезлэн воштӥсез – полицилэн кивалтӥсез вал. Тодэ вайытом, Удмурт Элькунъя кунпуш ужъёсъя министр Александр Первухин интыужысьтыз таяз арын оштолэзь кутсконын кошкиз. Та дырозь удысэтлэн кивалтӥсезлэсь ужзэ быдэсъяз Олег Мальцев. Тегъёс: Мерлык Ижкар МВД Удмуртия тӥрлык кивалтӥсьёс | Политика |
Майя Бывальцева 17-тӥ шуркынмонэ 17 час 30 минутэ Удмуртиысь профсоюзъёслэн юртазы (Бородин нимо урам, 21) калыкъёслэн эшъяськонзылы сӥзем ӝыт ортчоз. Ужрадын бадӟымъёслы но, пиналъёслы но программа луоз. Со сярысь ивортодэтъя «Удмуртия» агентстволы пумиськонэз огез радъясь, элькунысь Бигер нылкышноослэн «Ак калфак» огазеяськонзылэн кивалтӥсез Алия Абдуллина вераз. Лыктыны быгато пӧртэм выжыысь, пӧртэм арлыдо адямиос. <…> Пиналъёс понна мастер классъёс луозы, кылсярысь, суреданъя, аквагримъя, озьы ик викторинаос Алия Абдуллина, Удмуртиысь Бигер нылкышноослэн «Ак калфак» огазеяськонзылэн кивалтӥсезУжрадын мусульман калыкъёслэн лулчеберетэнызы, сям-йылоъёсынызы тодматозы. Дагестанысь юри лыктэм коллектив мунаджатъёсты быдэстоз. Мунаджатъёс – со вӧсьлык кырӟанъёс шуыны луоз. Со туж чебер, чебер крезьгурен Алия Абдуллина, Удмуртиысь Бигер нылкышноослэн «Ак калфак» огазеяськонзылэн кивалтӥсезУжрадэ пыриськыны мылкыд карисьёслы нокыӵе ватсаса куронъёс ӧвӧл, пусйиз Алия Абдуллина. Солэн кылъёсызъя, та выллем пумиськонъёсын соос тросэзлэн адямиослэн йырвизьмазы кылдэм шонертэм малпанъёсты палэнтыны тыршо. Кытын ке кыӵе ке теракт яке мар луэ ке, мусульманъёс янгыш шуо. Нош милям возьматэммы потэ, ми сыӵеесь ӧвӧл, ми мукетэсь Алия Абдуллина, Удмуртиысь Бигер нылкышноослэн «Ак калфак» огазеяськонзылэн кивалтӥсезЭшъяськон ӝытын ваньзэсты ческыт сиёнъёсын утялтозы, кузьымъёс сётозы. Пумиськонэз Удмуртиысь Бигер нылкышноослэн «Ак калфак» огазеяськонзы но Дагестанысь калыкъёслэн «Наследие» огазеяськонзы. ВАТСАН Ак калфак – тӧдьы калфак, калфак – бигер нылкышноослэн йыре пононзы Тодэ вайытом, 20-тӥ шуркынмонэ Татарстанысь удмуртъёслэн лулчеберетъя йӧскалык автономизы Казаньын удмурт ӝыт-шулдыръяськон ортчытоз. Тегъёс: Мерлык Лулчеберет Ижкар Удмуртия йӧскалыклулчеберет бигеръёс йӧслыкъёс | Мерлык |
Майя Бывальцева Ижкарысь «Торпедо» стадион вӧзын пуктӥськись физкультурая но тазалыкез юнматонъя огъет 1-тӥ куарусёнлы дась луыны кулэ. 6-тӥ инвожое Удмуртиысь кивалтэт элькунлэн шоркарезлы федерал коньдэтысь 60 миллион манет субсидиез сётӥз. Со ужъёсты йылпумъяны мыноз. 42×24 метр быдӟа спортзал 9 Январь урамысь 231а юртэ интыяськоз. Отын ик луоз тренажёръёсын зал, административной висъетъёс, дисез воштон интыос, мисьтӥськон висъетъёс. «Лэсьтӥськон мынэ ни. Вуттыны кулэ 2016-тӥ арын. Лэсьтӥськон 9 номеро спортшколалэн музъем вылаз мынэ бере, отчы нырысь ик кутозы милесьтым пиналъёсмес но спортсменъёсмес, но милям чакламмыя, площадка карын вань улӥсьёс понна усьтэмын луоз. Индустри ёросын улӥсьёс туж возьмало заллэсь усьтӥськемзэ», — вераз 9 номеро нылпи спортшколалэн кивалтӥсез Александр Заикин. Лэсьтӥськонлэн огъя дуныз 100 миллион манет. 60 миллионзэ висъя федерал коньдэт, 15 миллион 600 сюрс манетсэ — элькун, 24 миллион 400 сюрссэ — Ижкар. Тегъёс: Спорт Ижкар Удмуртия коньдэт лэсьтськон | Спорт |
Майя Бывальцева Сюми ёросын шуккиськем бурдо юсез утизы. Со сярысь Удмуртиысь зоопарклэн «ВКонтакте» мерлыко вотэсысь огиназ ивортӥзы. Тылобурдолэн улэп кыльыны луонлыкез туж ӧжыт вал. Бурдэз шуккиськемен сэрен со лымшор палъёсы лобӟыны уз быгаты Удмуртиысь зоопарклэн пресс-службаез15-тӥ коньывуонэ зоопаркысь орнитологъёс Сюмси ёросэ вылӥзы. Али утем юсь ветеринари ёзэтын ни, отын со матысь 30 нуналъёсы карантинын улоз. Тылобурдолы ӝыны ар пала, бурдэз гольык ез шоры шуккиськыса вӧсь луэмын. Зоопарке ветлӥсьёс юсез вуоно арын тулыс адӟыны быгатозы ни. Зоопаркын пусъё, тылобурдоез инкуазьысь басьтыны озьы гинэ уг луы. Нырысь ик валаны кулэ, солэн тазалыкез умой но зоопаркын мукет улӥсьёслы кышкытлык уз вайы шуыса. Со сяна, Удмуртиысь инкуазь узырлыкъя министерство тылобурдоез басьтыны лэзьыны кулэ. Тодэ вайытом, Удмуртиын мушъёсты утьыны юрттӥсь сервис кылдытӥзы. Тегъёс: Сюмси Зоопарк Удмуртия тылобурдоос инкуазь | Инкуазь |
Туспуктэм: Руслан Нуриахметов Майя Бывальцева Глазкарысь ёроскуспо эмъюртэ эм тӥрлык басьтыны Удмуртилы федерал коньдэтысь 87,5 миллион манет висъялозы. Со сярысь элькун тӧролэн но кивалтэтлэн пресс-службазы ивортӥз. Ар пумозь интыысь интые нуллымон рентген аппарат, ультразвукен эскеронъёслы диагностикая огъет, эндоскопъёс но мукет тӥрлык басьтозы. Тодэ вайытом, та ар пумозь Глазкарысь ёроскуспо эмъюртын сизьым лифтъёсты воштозы шуыса тодмо луиз. Эмъяськонниез выльдонлэсь кулэлыксэ Россилэн премьер-министрез Михаил Мишустин Удмуртие вуылыку эскеризы. Тегъёс: эмъяськонниос тӥрлык Глазкар коньдон Удмуртия | Тазалык |
Майя Бывальцева Федерал программая нырысетӥез реанимобиль вуиз Ижкарысь Клиникая элькун эмъяськонние. Машинаез 2-тӥ куарусёнэ сётӥзы, ивортэ «Удмуртия» агентстволэн корреспондентэз. Удмуртиысь тӧролэн верамезъя, куарусёнэ гинэ элькун ӝог эмъюрттэт сётонъя эшшо 13 машина басьтоз на. «Удмуртиысь эмъюртъёс понна федерал программая 14 автомобиль чакламын — мон оскисько, ми соосты басьтомы. Нырысетӥзэ реанимобилез элькун эмъяськоннилы юнме ум сётӥське. Со Удмуртиысь тужгес бадӟымез эмъюрт», — пусйиз Соловьёв. Со сяна, 1 номеро элькун эмъюртысь ӧнерчиослэн чотамзыя, ӝог но азьвыл чаклам юрттэт сётонъя ёзэтын ужасьёс секыт висисьёс доры араз шорлыдын 1 сюрс 800 поллэсь тросгес потало. Тужгес ӵем пумиськыло — хирургиен герӟаськем мугъёс, озьы ик вож нуныосын, гинекологиен герӟаськемъёсыз. «Ёросъёсысь ми секыт но туж секыт висись ог 500 адямиез поттӥськомы. Та машина нырысь ик соос понна туж умой. Урод машинаын соосты котьку уд но вутты, нош таяз вань кулэ туала тӥрлык вань, ми тодӥськомы, секыт висисьёсты вуттомы шуыса», — пусйиз эмъюртысь валтӥсь эмчи Надежда Михайлова. Ford автомобиле пуктэмын дефибриллятор, электрокардиограф, ивортодэтэз кыдёке сётыны быгатӥсь датчик но мукет арбериос. Машинаын вань шугадӟонэ шедемъёсты нуллыны мебель, ужан тӥрлыкез юнматонъёс. Тодэ вайытом, улосвылъёслы ӝог эмъюрттэт сётонъя машинаос басьтон понна федерал коньдэтысь 3 миллиард манет висъязы. Тегъёс: Мерлык Тазалык Ижкар Удмуртия тазалыкезутён эмъяськонниос | Тазалык |
Майя Бывальцева «Экологи кышкытлыклэсь утиськон нуналъёс» огъяросси ужрад улсын ортчем элькун вожвылъяськонын гурт дышетсконниос пӧлын вормиз Шаркан ёросысь Кыква гуртысь шоръёзо школа. Нырысетӥ степенё диплом басьтыны юрттӥз пӧртэм акциос ортчытъяммы, эскерон ужъёс нуэммы, конкурсъёсы пыриськеммы, вераз иворъёсъя «Удмуртия» агентстволы Кыква школаысь кивалтӥсьлэн визьнодан ужъя воштӥсез Ольга Малышева. Туж ӵем акциосы потаськом — ошмесъёсты, тыметъёсты сузяськом, ульчаостӥ ветлӥськом ӝикытаськом. Волонтеръёсмы но ужало та акциын, трос окто жуг-жагез «Кыква» муниципал кылдытэтысь. Мылкыдъёссы вань пиналъёслэн но, дышетӥсьёсмылэн но Ольга МалышеваСолэн кылъёсызъя, инкуазез утёнлы сӥзем уж школаязы ньыль ар рос-прос нуиське ни. Пиналъёслэн тыршемзы юнме уг луы — котыр улоссы шӧдскымон чылкытгес луиз. «Несанкционированной свалкаос азьвыл кутскыкумы трос кадь потэ вал мыным, но али учкиськод ке, котыр воксё ӝикыт луиз ни, мон малпасько. Пиналъёс но малпасько ни, кампет бумага куштоно-а, ӧвӧл-а шуыса, ас котыразы окто ни. Кагазэз но, пластикез но нимаз окто. Ар пумын со пластик ӟенеликъёсты нимаз ужбергатӥсьлы сётӥськомы, со милемлы кӧня ке но коньдон сётэ. Со коньдонэз куто классэ — кагаз, карандашъёс асьсэлы басьто», — пусйиз Ольга Малышева. Вераны кулэ, Кыкваысь пиналъёс экология валатонэз туж паськыт куто, кылсярысь, эскеро, кызьы инкуазь адямилэн мугорызлы умой ужаны юрттыны быгатэ. «Кылем арын лэсьтӥм исследовательской уж 7-тӥ классэн С витамин сярысь, кызьы со мугорлэн ужамез вылын шӧдӥське. Со витаминэз ми бырйим емышъёсысь, кудъёссэ будэтӥськом бакчаямы. Яблокысь, кылсярысь, кӧня С витамин луэ басьтыны мугорлы, грушаысь, кытын тросгес. Соос асьсэос адӟизы йодометрия амалэн. Мылкыдзы вал на ай туэ но гожтыны, кӧня С витаминэз кынтэм ягодаосын вань шуыса», — вераз школалэн кивалтӥсезлэн воштӥсез. Кыкваысь пиналъёслэн ужамзы но киужъёссы 5 фото Кыкваысь школа элькун вожвылъяськонэ ньылетӥзэ пыриськиз ни, вал вормонзы но. Ольга Малышева юрттэмзы понна тау кариз Шаркан ёросысь нылпи творчествоя юртын, «Шаркан» инкуазь паркын ужасьёслы, ёрос тӧролэн мерлык ужпумъя воштӥсезлы но нылпиослэн анай-атайёссылы. Ватсалом, Шаркан ёросысь эшшо кӧня ке дышетон юртъёс элькун вожвылъяськонын кужмоосыз пӧлы шедизы. Кыкетӥ степенё дипломен пусъемын Пороз гуртысь но Мишкин черкогуртысь школаос, диплом басьтозы Вортча гуртысь но Ӟузя черкогуртысь шоръёзо школаос. Нылпиослы ватсаса тодон-валанъёс сётӥсь ужъюртъёс пӧлын нырысетӥ степенё диплом сётозы Шарканысь нылпи творчествоя юртлы. Озьы ик дипломъёсын пусъемъёс пӧлын Сосновка черкогуртысь, Шарканысь 1 но 4 номеро нылпи садъёс. Тодэ вайытом, Удмуртиын «Вож адямиез» но бырйизы, 2017-тӥ ар понна со нимез сётӥзы «Разделяйка» ужрадлэн кичӧлтӥсезлы Лилия Шустовалы. Тегъёс: Дышетон Шаркан Удмуртия пиналъёс инкуазь | Инкуазь |
Майя Бывальцева Тудвулэсь тужгес кужмо вакытсэ Удмуртиын возьмало оштолэзьлэн кыкетӥ ӝыныяз. Иворъёсъя «Удмуртия» агентстволы со сярысь ивортӥз Россиысь МЧС-лэн элькунъя Валтӥсь управлениысьтыз пресс-службалэн кивалтӥсезлэн воштӥсез Вероника Митрофанова. «Асьмелэн тудву каллен кошке, соин ик кыӵе нуналъёсты пусйыны мон уг быгатӥськы. 15-тӥ - 25-тӥ оштолэзь котыр. Та дырлы ми вань чакланъёсмес Гидрометцентрлэн чакланъёсыныз ӵошатӥськомы. Температура шуак ӧз ке воштӥськы, номыр кышкытсэ ум возьмаське. Музъем кынмемлэн мурдалаез, лымыын вулэн мындалаез азьвыл аръёсы кадьгес. Температура туж ӝог ӧз ке ӝутскы, тудву кышкыт учыръёстэк ортчыны кулэ», — вераз Вероника Митрофанова. Температуралэсь шуак ӝутсконзэ али уг чаклало, но вуоно арняе 10 градусозь шуныт луоз шуыса верало. Удмуртиын 22 улон интыос вутудӟонэ шедьыны быгато. «Милям 19 муниципал кылдытэтъёсын 22 улон интыос вутудӟон улэ шедьыны быгато. Со кыӵе ке шуэрес югдур кылдэ ке. Вань учыръёс, куке нимаз улон юртъёс вуэ шедё, кылсярысь, Ижкарысь Первомай но Ленин ёросъёсын коркаослэн гулбечьёсазы ву пыре. Сыӵе югдур кылдэ, юртэз улыг интыосы пуктэмен но ву кошкон канаваос гудымтэен сэрен», — валэктӥз Вероника Митрофанова. МЧС-ысь ӧнерчиос сыӵе юртъёсын улӥсьёслы тудвулы сӥзьылысен ик дасяськыны ӵекто. Корка котыртӥ ортчыса, чаклано, ӧвӧл-а кынмемын йӧ ву кошкон гумыосын но канаваосын. Вань ке, сузяно. Тодэ вайытом, тудвулы дасяськон улсын ӧнерчиос Балезино, Вотка, Дэбес, Кез, Сюмси но Глаз ёросъёсысь шуръёсын йӧэз пуштытъязы. Тегъёс: Ижкар МЧС Удмуртия куазь тудву | Мерлык |
Анжелика Тихонова корреспондент Удмуртиын 2021-тӥ арын «Кышкыттэм но ӟечлыко автомобиль сюресъёс» йӧскалык ӵектос улсын тупатъяны чаклам сюресъёсты эскерыны кутскизы. Со сярысь ӵектослэн улосвыл офисэзлэн пресс-службаез ивортэ. Та дыре тупатъяно сюресъёсын лыдметэ 56 сюресъёс пыро. Со пӧлысь 10-эз – улосвыл но муниципалкуспо сюресъёс, 30-эз – Ижкарысь сюресъёс, 16-ез – Дэри черкогуртысь но ёросысьтыз сюресъёс. Тупатъяно сюресъёсты азьвылгес мер кенешонъёсын юнматӥзы ини, но йылпумъясь лыдметэз эскеронъёс ортчытэм но тупатъян ужъёслэсь дунзэ чотам бере гинэ юнматозы. 2021-тӥ арын йӧскалык ӵектосэз улонэ пыӵатон понна 1 миллиард 360 миллион манет висъялозы Подрядной огазеяськонысь инженеръёс, «Управтодор» ужъюртысь ӧнерчиос но Ижкарысь но Дэри ёросысь ыстэм муртъёс ваньзэ 56 сюресъёсты чаклалозы. Соос сюрес шобретлэсь зӧкталазэ мерталозы, сюреслэсь инъетсэ эскерозы, алама интыоссэ пусъёзы. Собере соослэн эскеронъёссыя котькуд сюресъя смета кылдытозы, тупатъян ужъёслэсь дунзэс лыдъялозы. Тупатъяны чаклам вань сюресъёсты туэ 31-тӥ пӧсьтолэзёзь эскерыны кулэ Тодэ вайытом, та дыре йӧскалык ӵектос улсын Ижкарысь Пастухов нимо урамысь сюресэз выльдо. Тегъёс: Авто Ижкар Удмуртия сюресъёс тупатъянужъёс | Авто |
Туспуктэм: Ольга Константинова Майя Бывальцева Удмуртиысь нюлэсъёсын тылпу потонлы кышкытлык кулэсмемен валче тылулэсь утиськонъя нимысьтыз режим палэнтэмын. Со пумысен пуктэтэз улосвыл кивалтэт 10-тӥ коньывуонэ юнматӥз, ивортӥз элькунысь инкуазь узырлыкъёсъя но инкуазез утёнъя министерстволэн пресс-службаез. « Куазь нюлэсъёсамы тылпу потонлы кышкытлыклэсь классэ кулэстыны луонлык сётӥз. Но тылпу потонлы кышкытлыко вакыт ӧз на йылпумъяськы, соин ик тылпулэсь утиськонъя куронъёсты чакланы курисько » Денис Удалов, Удмуртиысь инкуазь узырлыкъёсъя но инкуазез утёнъя министр Кысымтэ шыртылэз, тамак пумъёсты куяны, пӧйшуран дыръя ӝуаны быгатӥсь мериалъёсты кутыны, вӧйын яке сутскись суретъёсын пыӵатэм материалъёсты кельтыны, двигатель ужаку бакъёсы эстӥськон кисьтыны уг яра. Тылкыскыны нимысьтыз интыын, музъемез 0,5 метр пасьта гудэм сьӧрын, гинэ яра. Кошкон азьын тылскемез быдэс кысытозяз сюен согоно яке ву кисьтоно. Инкуазьын тылпу потон сярысь 8 (3412) 27-13-60, 8-800-100-94-00, 01, 112 телефон номеръёсъя ивортоно. Тодэ вайытом, тылпулэсь утиськонъя нимысьтыз режим Удмуртиын 5-тӥ куартолэзьысен юнматэмын вал. Тегъёс: нюлэс тылпу Удмуртия | Инкуазь |
Наталья Тетерина 2018-2019 аръёсы толалтэ тужгес трос куноосты пумитась вить Дед Морозъёс пӧлы Удмуртиысь Тол Бабай но шедиз. Со сярысь аналитикая агентстволэн пресс-службаез ивортэ. Кызьы шуэмын ивортонын, рейтинглэн нырысетӥ чураз Великий Устюгысь валтӥсь росси Дед Мороз интыяськиз. Выль ар вакытэ со доры тужгес трос калык вуылэ. Кыкетӥ Татарстанысь Кыш Бабай луиз. Со Шуралеен, Убырлы Карчыкен но мукет выжыкыл геройёсын ӵош куноосты Яна Кырлай черкогуртын интыяськем резиденцияз пумита. Куинь тужгес тодмо тол волшебникъёс пӧлы Карелиысь Олонец карын улӥсь Паккайне шедиз. Со бере рейтингын Бурятиысь Саган Убген интыяськиз, сое адӟон понна мылкыд карисьёс Улан-Удэ каре мыно. Нош Шаркан черкогуртысь удмурт Тол Бабай но Лымыныл витетӥ луизы. Россиысь тужгес тодмо Дед Морозъёс: Дед Мороз (Великий Устюг, Вологда улосвыл); Кыш Бабай (Яна Кырлай, Татарстан); Паккайне (Олонец, Карелия); Саган Убгэн (Бурятия); Тол Бабай (Удмуртия); Юшто Кугыза (Марий Эл); Якшамо Атя (Мордовия); Хель Мучи (Чувашия); Ямал Ири (Ямало-Ненецк АО); Соок Ирей (Тува). Та рейтингысь волшебникъёс но мукет выжыкыл геройёс 7-8 толсуре Удмуртиые «Выжыкыл геройёс Тол Бабайлэн шаераз» VII улосвылкуспо фестивале вуозы. Россиысь Дед Морозъёс сяна, элькунамы туэ нырысетӥзэ Финляндиысь Йоулупукки но лыктоз. Тодэ вайытом, Удмуртиысь Тол Бабай кылем толалтэ но Россиысь вить тужгес тодмо Дед Морозъёс пӧлын вал. Озьы ик лыдӟе: «Тол Бабай, Нишке, Йыулувана: кин вае кузьым Россиысь финн-угор улосвылъёсын но мукет кунъёсын улӥсь нылпиослы». Тегъёс: Туризм Шаркан Удмуртия ТолБабай Удмуртиысьтуризм Выльар | Лулчеберет но туризм |
Майя Бывальцева 2-тӥ толсурлы Удмуртиын коронавирус инфекциен черлан 179 выль учыръёсты шараязы. Со сярысь элькунысь оперативной штаблэн «ВКонтакте» мерлыко вотэсысь огиназ ивортӥзы. Висёнэз Ижкарысь 94 улӥсьёслэсь шараязы, Эгра ёросын – 11, Якшур-Бӧдья ёросын – 10, Юкаменск ёросын – укмыс, Кез ёросын – тямыс, Сарапулын, Шаркан ёросын – быдэн куать, Каракулино, Ува ёросъёсын – быдэн вить, Вотка, Кияса ёросъёсын – быдэн ньыль, Воткаын, Сарапул, Сьӧлта ёросъёсын – быдэн куинь, Глаз, Дэри ёросъёсын – быдэн кык, Камбарка ёросын – одӥг муртлэсь. 147 адями висёнэз вормиз. Ньыль мурт улонысь кошкиз: воргоронъёслы 62 но 74 арес вал, кышномуртъёслы – 88 но 94 арес Туннэ нуналлы Удмуртиын выль коронавирус инфекциен черлан 13 сюрс 900 учыр лабораториосын зэматэмын. 10 сюрс 978 адями йӧназ, 227 мурт кулӥз. Та дыре 163 висисьёслэн тазалыксы секыт лыдъяське. Оглом элькунын коронавируслы 651 сюрс 483 эскеронъёс ортчытӥзы, берло нуналэ – 2 сюрс 94. Тегъёс: Тазалык Ижкар висён Удмуртия коронавирус | Тазалык |
Туспуктэм: Руслан Нуриахметов Наталия Сильвестрова 16-тӥ куарусёнэ Удмуртиын пильмо луоз, сайкытскылоз, зорыны кулэ ӧвӧл, уйин но ӵукна интыен бус луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин вошъяськыса ляб, нуназе уйпал но шундыпуксён вискысь, уйпалась секундскын 3-8 метре пельтоз. Элькунъя уйин +4…+9, нуназе +18…+23 градус возиськоз. Омыр зӥбет луло узвесь юбоя 752 миллиметр луоз, омырлэн мускытлыкез – 66 процент. Тодэ вайытом, Удмуртиын шутэтскон нуналъёсы куазь шуныт но кӧс луоз. Тегъёс: Удмуртия куазь | Инкуазь |
Майя Бывальцева Удмуртиысь 300 сюрслэсь трос ужасьтэм пенсионеръёслы тыронъёс 1-тӥ тулыспалысен будозы. Пенсилэн страховой люкетэз кунын 1-тӥ тулыспалысен 5,4 процентлы будоз, ивортэ Россиысь Пенси фондлэн элькунъя ёзэтэз. Озьы ик утет люкетэз борды ватсэт йылоз но 4 сюрс 805 манет 11 коньы луоз. Чакланъёсъя, мерлык пенсиосты выльысь чотан 1-тӥ оштолэзе ортчоз, нош ужась пенсионеръёслы утет люкетсэ гудырикошконэ ватсалозы. Арлыд вуэмъя пенсие потэмъёслэн утет пенсизылэн быдӟалаез элькунын 2017-тӥ арын шорлыдын 688 манетлы будоз но 13 сюрс 430 манет луоз шуыса чаклало. Тегъёс: Мерлык Удмуртия Россия пенсия Пенсифонд пенсионеръёс | Мерлык |
Майя Бывальцева Удмуртиын эшшо тямыс адямилэсь выль коронавирус инфекциез шараязы. Со сярысь 14-тӥ оштолэзе ӵукна элькунлэн тӧроез Александр Бречалов мерлыко вотэсъёсын ивортӥз. Тямыс адями пӧлысь куатез – Ижкарысь 1 номеро кар эмъяськонниын кыллисьёс. Та дырлы элькунын коронавирусэн черлан 27 учыръёс лабораториосын зэматэмын. Куинь адями йӧназ ни, 24-ез стационарын эмъясько. Владимир Владимирович Путин толон пусйиз, матысь арняос возьматӥсь луозы. Коронавирус инфекци вӧлмонэз дугдытон понна ми ватсаса сюбегатон ужрадъёс кутыны кулэ Александр Бречалов, Удмуртилэн тӧроезВыль сюбегатон ужрадъёс пӧлын: - элькунысь ваньмаз каръёсын отын улӥсьтэм муртъёс понна пыронэз но потонэз сюбегатон. Со улэ уз шеде ужаны мынӥсьёс но нимысьтыз ёзэсъёс. Глазкарын сыӵе режим 17-тӥ оштолэзе кужымаз пыроз, мукет каръёсын - 20-тӥ оштолэзьысен; - 17-тӥ оштолэзьысен черкъёсы ветлыны уг яра (мечетьёсты 30-тӥ южтолэзе ворсазы); - Удмуртие Москваысь, Санкт-Петербургысь но Москва улосвылысь вуись адямиос 14 нунал ӵоже одно ик доразы пукыны кулэ. Со улосвылъёсысь лыктӥсьёслы Роспотребнадзорлэн ӟырдыт телефон линияз 8 800 555 49 43 номеръя жингыртоно. Озьы ик карантинъя куронъёсты палэнысь вуэм адямиосын ӵош улӥсьёс одно быдэсъяны кулэ . Тегъёс: Тазалык Ижкар Удмуртия коронавирус АлександрБречалов | Тазалык |
Майя Бывальцева «Калык эскерон» ӵектослэн активистъёсыз Ижкарысь одӥгысьтыз вузкаронниысь вузчиез 25-тӥ куартолэзе кудӟытӥсь юонъёсты вузаны лэзьымтэ сярысь ялон ошыны куризы. Вузкаронниосты эскеронэн кивалтӥз ӵектослэн элькунъя координаторез, Кун Кенешысь агропром огъетъя, музъем кусыпъёсъя, инкуазь узырлыкъёсты уже кутонъя но инкуазез утёнъя ялан ужась ӧрилэн тӧроез Владимир Варламов. Школаосын чингылиос берпуметӥзэ жингыртон нуналэ элькунын кудӟытӥсь юонъёсты вузаны лэземын ӧвӧл. Катлэсь куронъёссэ быдэсъямез чаклан вылысь та эскерон радъямын вал. Отчы пыриськизы улосвылысь промышленностья но вузкаронъя министерстволэн, Роспотребнадзорлэн но мерлыко огазеяськонъёслэн ыстэм муртъёссы. Карлэн шор люкетаз соос куать вузкаронниосты эскеризы — кудӟытӥсь юонъёсын вузкарыны чакламъёссэ («Красное и белое»), вотэсо супермаркетъёсты («Магнит», «Ижтрейдинг») но пичи вузкаронниосты. Эскеремъёс пӧлысь куинез ворсамын вал, ӵапак кудӟытӥсь юонъёсын вузкарыны лэзьымтэен сэрен. Катэз тӥян учыр пусъемын вал Октябрьлы 50 ар площадьысь юртлэн улӥяз интыяськем пичи вузкаронниын. Отын 25-тӥ куартолэзе кудӟытӥсь юонъёсты вузаны лэзьымтэ сярысь ялонъёс ӧй вал. Эскерисьёс озьы ик пусйизы, вузкаронниын утялтӥськымтэ шуыса. Вузкарисьлэн ӝожтӥськонъёсты но ӵектонъёсты гожтыны книгаез но вылымтэ. «Али кассаез эскероно ке, мон оскытӥсько, татын кудӟытӥсь юонъёсты вузазы. Но со милям ужоскетъёсамы уг пыры. Та вузкаронниез санитарной но тылпулэсь утиськон куронъёсты быдэсъян, кудӟытӥсь юонъёсты вузаны лицензи ласянь но эскероно. Мон таӵезэ кемалась ӧй адӟылы ни — Ижкарлэн шораз таӵе вузкаронни», — вераз Владимир Варламов. Вузкарись ялон ошыны соглаш луиз. Кудӟытӥсь юонъёсты вузаны лэзьымтэ нуналэ вузкарем понна штраф тырытыны яке лицензиез таланы луэ. Катлэн куронъёсыз шоры учкытэк, 25-тӥ куартолэзе кудӟытӥсьсэ вузазы ке, элькунысь промышленностья но вузкаронъя министерствое ӝожтӥськон гожтыны луэ. Бордаз чекез но ӟенеликез пононо. Тегъёс: Мерлык Ижкар Удмуртия КунКенеш кудӟытӥсьюонъёс вузкарон | Мерлык |
Майя Бывальцева 18-тӥ южтолэзе Якшур-Бӧдьяын пенсионеръёслэн спартакиадаязы ортчиз, отчы Удмуртилэн 5 каръёсысьтыз но 25 ёросъёсысьтыз 450 пала адями пыриськиз. Со сярысь элькунысь Спортъя дасяськонъя центрлэн «ВКонтакте» мерлыко вотэсысь огиназ ивортӥзы. Арлыдоос спортысь ньыль амалъёсын кужымзэс мертазы: куасэн бызьылон, конькиен ворттылон, шашкиен шудон, дартс Каръёс пӧлын Ижкарлэн командаез вормиз, кыкетӥ инты Глазкарысь арлыдоос спортсменъёс басьтӥзы, куинетӥ интыын – Можгалэн командаез. Кыкетӥ группаын (ёросъёс, кытын пенсионеръёслэн лыдзы 4 сюрс 900-лэсь трос) нырысетӥ Пичи Пурга ёрослэн командаез басьтӥз, кыкетӥ инты – Ува ёрослэн, куинетӥ инты – Можга ёрослэн. Куинетӥ группаын (ёросъёс, кытын пенсионеръёслэн лыдзы 4 сюрс 900-лэсь ичи) вормизы Дэбес ёросысь ардыдоос, Яр ёрослэн командаез кыкетӥ луиз, Шаркан ёрослэн – куинетӥ. Тодэ вайытом, та нуналъёсы Удмуртиысь гурт спортсменъёс Пермьын Спортъя X огъяросси тол гурт шудонъёсы пырисько. Тегъёс: Спорт Удмуртия пенсионеръёс Якшур-Бӧдья Спартакиада арлыдоос | Спорт |
Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Удмуртиысь нылпиослы элькун эмъюртлэсь ужан тӥрлыксэ выльдыны 2023-тӥ арын улосвыл коньдэтысь 30 миллион манет пала висъямын луоз, со пичи пациентъёслы эмъюрттэтэз эшшо ӟечгес карыны луонлык сётоз. Эмъяськонниын ужасьёсын пумиськон дыръя со сярысь элькун кивалтэтлэн тӧроезлэн воштӥсез Эльвира Пинчук вераз, ивортӥз тазалыкез утёнъя министерстволэн пресс-службаез. « Нылпиослы элькун эмъюртлы туала техника басьтыны таяз арын улосвыл коньдэтын ватсаса 30 миллион манет пала чакламын <…> Озьы ик операционной тӥрлыкез выльдыны луонлыкез эскером. Ваньмыз со пиналъёслы эмъюрттэтэз пайдалыкогес карыны луонлык сётоз » Эльвира Пинчук, Удмуртиысь кивалтэтлэн тӧроезлэн воштӥсез 2022-тӥ арын элькун коньдэт чотын эмъюртэ реанимацилы аппарат, тыосты шокатӥсь аппаратъёс, кювезъёс, кык реанимобильёс басьтӥзы. Тегъёс: нылпиос Тазалык Удмуртия эмъяськонниос | Тазалык |
Руслан Нуриахметов Анжелика Тихонова корреспондент Удмуртиын егитъёсын ужан политикая но туризмъя выль кылдытэм агентствоосын ужаны мылкыд карисьёслэсь куриськонъёссэс кутон йылпумъяськиз. Со сярысь элькунысь тӧролэн но кивалтэтлэн пресс-службазы ивортӥз. Егитъёсын ужан политикая агентствоын ужаны сизьым мурт мылкыд кариз. Со пӧлысь куиньзэ куриськонъёсты экспертъёслэн кенешазы ыстӥзы ни, ньыльзэ, вань кулэ луись ужкагазъёс но материалъёс тырмымтэен, палэнтӥзы. Туризмъя агентствое 13 куриськонъёс вуизы. Ньыльзэ экспертъёслэн кенешазы сётӥзы, эшшо витьсэ матысь дыре келялозы. Нош ньылез кандидатъёс вань кулэ луись ужкагазъёссэс но материалъёссэс ӧз вуттэ, соин соослэсь куриськонъёссэс ӧз кутэ. Экспертъёслэн кенешсы куриськонъёсты арня ӵоже учкоз. Вань кандидатъёсты конкурслэн очной люкетаз ӧтёзы. Отын соос удысъёсты азинтон пумысен малпанъёссэс шараялозы. Вормисьёсты тулыспал кутсконын вералозы. Тодэ вайытом, выль агентствоос кылдытыны пумкылъян 2021-тӥ арын шуркынмонэ Удмуртиысь Кун Кенешлэн сессияз кутӥзы. Тегъёс: Ижкар Политика Удмуртия Туризм егитъёс | Политика |
Майя Бывальцева 15 ар талэсь азьло, 27-тӥ шуркынмонэ 2001-тӥ арын, Удмуртиысь Кун Кенеш «Удмурт Элькунлэн кун кылъёсыз но Удмурт Элькунын улӥсь мукет калыкъёслэн кылъёссы сярысь» катэз кутӥз. Кылсярысь, солэн 18-тӥ ёзэтэзлэн 3-тӥ люкетаз верамын: Удмурт Элькунысь кун тӧрлык ёзэсъёслэн, интыысь аскивалтон ёзэсъёслэн, кун но муниципал предприятиослэн но ужъюртъёслэн бланкъёссы, печатьёссы, штампъёссы, штемпельёссы но нимпулъёссы Удмурт Элькунлэн кун кылъёсыныз гожтӥсько. Иське, ӟуч но удмурт кылъёсын. Катын ик пусъемын, кызьы интыяськыны кулэ со гожтэмъёс (26-тӥ ёзэт). Берыктон уж улосвылысь Йӧскалык политикая министерстволы оскемын. Солэн нырысетӥ юрттӥсез луэ 2005-тӥ арын толсуре кылдытэм Удмурт кылын нимкылъёсъя но шонер гожъяськонъя элькун ӧри. Но, оло, сое тодытэк, оло, куриськон гожтыны азьтэмъяськемен сэрен, куд-огез ужъюртъёс, огазеяськонъёс но предприятиос нимъёссэс ас валамзыя но удмурт кылэз тодэмзыя берыктыны кутскизы. Озьы ужамлэсь емышъёссэ адӟыса, мылкыд куашка. Кин янгыш но мар кароно? Та тодмо юанъёслы валэктонъёс утчаса, иворъёсъя «Удмуртия» агентстволэн корреспондентэз Йӧскалык политикая министерствоысь валтӥсь ӧнерчилы Елизавета Ложкиналы но Удмурт кылын нимкылъёсъя но шонер гожъяськонъя элькун ӧрилэн ёзчиезлы, кылосбур тодосъя кандидатлы Виктор Шибановлы вазиськиз. — Елизавета Владимировна, ужъюртъёслэсь нимъёссэ берыктон пумысен кӧня куриськонъёс дорады вуо? — Кылем арын милям министерствое 150-лэсь ятыр вал сыӵе вазиськонъёс. Оглом лэсьтэмын 300-лэсь ятыр берыктонъёс. Кыӵе ке но кивалтонни, управление, вазиське татчы но лулчеберетъя, шуомы, вань ужъюртъёслы куре со берыктонэз лэсьтыны. Соин ик милям вазиськонъёс но берыктэмлэн лыдпусъёсыз одӥг кадесь ӧвӧл. Вазиськонъёс луыны быгато ичигес, но берыктыны куронэз отын куд-огаз трос луэ. Соин ик 2015-тӥ арын 160 вазиськон вал, лэсьтэмын 356 берыктон. Туэ арез ке басьтоно, тани туннэ нуналлы со лыдпус кык поллы тросгес: 350 пала вазиськон ини, берыктэмын 500-лэсь ятыр нимъёс. — Вераны луэ-а тӥ доры вазиськемъёслэн ваньмыз шонер луыны кулэ, яке озьы но пумиськыло на-а янгышъёс? — Ми, валамон, одно ик эскериськомы, отын янгышъёсыз медаз ни луэ шуыса. Но адями сыӵе мар ке, со янгышъёс, жаляса верано, кытӥ син улысь пегӟо, соин ик со янгышъёс луо. <…>Но тросэз со янгышъёс пото ма бордысь? Куке ужъюрт вазиське лэсьтыны (нимпулэз — ред.) кыӵе ке но рекламая агентствое, али соосгес сыӵе нимпулъёсты дасянэн выро, отын ужасьёслэн удмурт кылын тодон-валанзы ӧвӧл яке ичигес шуомы, соин сэрен кылё со янгышъёс. Удмурт кылэз валантэмысь гинэ. Соин ик али сыӵе курон пуктэмын — одно ик рекламая агентствоос ужаны кулэ кагазэн, кудзэ ужъюрт вае… ми пыр потэм кагазэн. Кытын гожтэмын шонер ним. Сое лыдэ басьтыса, со шоры учкыса, нокыӵе но точкаосыз медаз пегӟе, букваос интыосынызы медаз воштӥське. — Со кагазын министерствоысь кинлэн ке но ӧнерчилэн кинюртэмез пуктэмын луэ ни? — Кинюртэмез луэ министрлэн. Вань со гожтэтъёс кошко министрлэн нимыныз. Берыктыны куронэз ужъюртлэн яке огазеяськонлэн бланкез вылэ гожтоно. Сое Удмуртиысь Йӧскалык политикая министерстве келяно: 426063, Удмурт Элькун, Ижкар, Орджоникидзе урам, 33б номеро юрт. Кагазын луыны кулэ огазеяськонлэн быдэс но шонер нимыз (огазеяськонлэн Уставезъя), адресэз, телефон номерез, огазеяськонлэн кивалтӥсезлэн нимтулыз но кинюртэмез, печатез. Берыктон лэсьто куриськон вуэм бере 10 нуналскын. Со понна тун тыроно ӧвӧл. — Со ужъюртъёслэсь, ёзэтъёслэсь нимъёссэс берыктон пумысен, ӟуч кылысь удмурт кылэ берыктон ласянь, куддыр шугъяськонъёс кылдо — соиз яке таиз кыл ӧвӧл юнматэмын яке мар. Со ласянь кызьы тӥ ужаськоды? Нимкылъёсъя но шонер гожъяськонъя ӧриен кусып возиськоды-а? — Озьы, одно ик ми соосын кенешиськомы. Тани министерствоез ик басьтоно ке, та берыктон ужез мон нуисько. Но мон сое огнам уг берыктӥськы, мон одно ик люкасько ӧнерчиосты. Ми кенешиськомы, кызьы умойгес луоз сое гожтыны, мед валатон ӟеч пуксёз шуыса. Валамон но ӟеч, янгышъёстэк. Вазиськиськом шонер гожъяськонъя ӧрилэн ёзчиосызлы. Йӧскалык политикая министерствоысь валтӥсь ӧнерчи Елизавета ЛожкинаВераны кулэ, солэн ёзчиосыз пӧртэм удысъёсысь ӧнерчиос, но одно ик удмурт кылэз ӟеч тодӥсь адямиос. Со, шуом, Удмурт кун университетысь ӧнерчиос — дышетӥсьёс, тодосчиос, Историяя кылъя но литературая Удмурт институтысь ужасьёс, Дышетонъя но тодосъя министерствоысь ужасьёс, Глазкарысь дышетӥсьёсты дасянъя Короленко нимо кун институтысь дышетӥсьёслы но вазиськиськомы. Одно ик кусып возиськомы Дышетон удысысь йӧскалык ужпумъёсты тодон-эскеронъя институтэн, Дышетон удысэз азинтонъя институтысь ӧнерчиосын. Котькуд со ним потэ шонер гожъяськонъя ӧрилэн люкаськонъёсыз пыр, собере йылпумъян вариантэз луэ. — Кин ӧриен кивалтэ? — Али ми ӧрие малпаськомы пыртыны воштӥськонъёс. (Та дыре — ред.) Лариса Николаевна Бурановалэн (йӧскалык политикая министрлэн — ред.) кивалтэмез улсын ми люкаськылӥськомы. Вал дыръёс, куке соин кивалтӥз Кун Кенешлэн тӧроез. — Мар воштонъёс луозы? — Ёзчиосызъя. Кудъёсыз малпало ни мукет ӧре кошкыны, мукет ужен вырыны. Выль адямиосты утчаськомы со ӧрие пыртыны. — Ёзчиосыз котьку одӥг мында луо-а? — Ӧвӧл. Туннэ нуналлы соос 27 мурт. Но кагаз вылын, катын юнматэмын ӧвӧл, кӧня со луыны кулэ. — Ваньмыз 27 адями котьку уг но люкаськыло, дыр? — Со кызьы луэ… Вазисько берыктон пумысен пӧртэм удысысь. Ми эскериськомы ини — шуомы, дышетон ужъюртъёс ке вазисько, одно ик герӟаськиськомы ни дышетон удысэн герӟаськем адямиосын. Эскериськомы, ёзчиос пӧлысь кин со удыслы матынгес но ӟечгес валэктон сётыны быгатоз шуыса. Соин ик пичи кенешъёсын уж тросгес мынэ, оглом люкаськем сярысь. Нимпулъёсты лэсьтонлы дунъёс туж пӧртэмесь. Со пуллэн быдӟалаеныз, гожтэм ивортодэтэныз, буёлэн, суредэн но трос мукетыныз герӟаськемын. Соин ик нимпуллэн дуныз сюрс манетысен кӧня ке дасо сюрс манетозь усьыны быгатэ. — Нош янгышъёсты адӟыса, кин ке вераны быгатэ-а, тӥляд министерстводы быгатэ-а, со адямиослы, ужъюртъёслы, тӥляд нимпулады янгышъёсты вань, сое одно тупатыны кулэ шуыса? — Ми быгатӥськомы вазиськыны гожтэтъёсын со ужъюртъёслэн кивалтӥсьёссылы. Но вазиськон бере чакланы ум ни быгатӥське, лэсьтӥське-а, тупатӥське-а со янгыш шуыса. Малыке шуоно кивалтӥсь ачиз учке ни, кызьы солэн коньдонъя но. Малы ке шуоно нимпул лэсьтыны коньдон висъяське со ужъюртлэн. Соин ик вазиськыны быгатӥськом, но чакланы туннэ нуналлы ум быгатӥське. — Сыӵе кулэлык вань кадь. Яке сое катэ ик гожтыны кулэ: кин ке но сое чакланы, ӵектыны гинэ ӧвӧл, косыны мед быгатоз шуыса. — Со пумысен ик воштӥськонъёс пыртыны малпаськомы ми шонер гожъяськонъя ӧрие. Малы ке шуоно туннэ нуналлы гожтэм кагазын нокытын но ӧвӧл пусъемын солэн сыӵе функциез вань шуыса — чакланы со гожтонъёс янгышъёстэк мед луозы, мед со шонер луоз. Соин ик сыӵе малпанъёс вань, но кызьы со улонэ азьланяз пыӵалоз? Малпаськомы, со кагаз вылэ гожтӥськиз ке, кызьы ке но вырӟоз. Янгышъёсын нимпул Фото: Фото: vk.com (Янгыш) © Удмурт кун университетысь Удмурт кылосбуръя, финно-угроведениея но журналистикая институтлэн кивалтӥсезлэн тодос ужъя воштӥсез, кылосбур тодосъя кандидат Виктор Шибанов Удмурт кылын нимкылъёсъя но шонер гожъяськонъя элькун ӧрилэн ёзчиез 10 арлэсь кема луэ ни. — Виктор Леонидович, кызьы радъяське Удмурт кылын нимкылъёсъя но шонер гожъяськонъя элькун ӧрилэн ужез? — Татын нимыз ик вера — уж мынэ кык ӧръя. Одӥгез — нимкылъёс (терминъёс) бордын ужан, мукетыз ӧр — со шонер гожъяськон куронъёсты радъян пумысен. Отыназ но, татыназ но ужлэн радъяськемез мынэ, мон шуысал, тулкымен-тулкымен. Вань сыӵе вакыт, куке тулкым ӝутӥське выллань, собере тулкым лапка, собере кӧня ке улыса, со тулкым нош ӝутӥське. Берло вакытэз верано ке, шуом, нимкылъёсъя, мар син шоры йӧтэ… Ог 3–4 ар талэсь азьло вал бадӟым сыӵе ужрад, тырмыт гинэ тодосчиос пыриськизы, - нимысьтыз выльысь учкыны 20-тӥ-30-тӥ аръёсысь удмурт кылын потэм учебникъёсты, малы ке шуоно со вакытэ физика но, химия но, география но, трос книгаос удмурт кылын пото вал. Тырмыт гинэ отын сыӵе валатонъёс, кудъёсыз кулэ вал со вакытэз возьматыны, троссэ соосты луэ туала вакытэ но удмурт кылэ берыктыны. Мон физикая ёзэтын вал бере, отын (учебникъёсын — ред.) «энергия», «электрон», «молекула» выллем валатонъёс тросэз берыктэмын ӧй на вал. Ми татын эскерим-учким, кызьы азьвыл лэсьтэмын вал, соосты уже кутыны, собере маиз вань - берыктыны. «Электронэз» берыктыны мог мугзэ уг адӟиськы. «Молекулаез» трос пӧртэм вариантъёс вал. Милям отын (ӧрилэн кенешоназ — ред.) шуизы: ойдо «инмульы». Сыӵе умой кыл шедьтӥзы, «молекула» кылэн кызьы ке но шудэ, луэ ни уже кутыны. Чакламын вал, кыӵе вуж кылъёс (вуж шуиськомы, малы ке шуоно 20-тӥ-30-тӥ аръёсы песятайёсмы, песянайёсмы дышетскемын удмурт кылын вань предметъёсъя, со нимкылъёс соослэн йырвизязы кылемын-пыӵамын) асьме понна выль кадь кылӥсько. Мон физикаен выри, милям озьы ик химия вал, обществознание, озьы ик вал география, математика — ваньмыз сямен предметъёс. Валтӥсь юан мар пуктэмын вал татын? Удмурт кылын вань-а сыӵе инъетэз, кужымез, луысал ке сыӵе луонлык вань со предметъёсты нош ик анай кылын дышетыны. Та эскерон возьматӥз: асьмелэн кылмы узыр, инъетэз узыр. Азьвыл дыръя кылдэмез но, туала вакытэ выльзэ но чаклано ке, асьмеос быгатӥськом поттыны сыӵе книгаос, быгатӥськом анай кылын ваньзэ сое дышетыны. Удмурт кылын нимкылъёсъя но шонер гожъяськонъя элькун ӧрилэн ёзчиез Виктор ШибановБерло сыӵе тулкым, кытын бадӟым инты басьтӥзы нимкылъёс, со вал герӟаськемын методикаен ужъёсты радъян пумысен. Малы ке шуоно удмурт кылын потэ литература, грамматика асьмелэн, отын методичкаос соослы потыны кулэ. Та ласянь умой ужаз али берло дыре, мылысь-кыдысь со борды басьтӥськиз Андрей Александрович Клементьев (Дышетонэз азинтонъя институтысь удмурт кылосбуръя но йӧскалык кылъёсъя кафедралэн кивалтӥсез, кылосбур тодосъя кандидат — ред.), со люказ вал лыдмет (список), кыӵе нимкылъёс тужгес но кулэ шуыса. Со «образовательный», «средний»…, тросэз соос пыӵамын, тодмо ни. Но тырмыт гинэ отын, 300 пала, кылсочетаниос. Со пумысен вераськон вал — одӥг кыл шедьтыны. Угось витетӥ классын озьы луоз, укмысэтӥ классын озьы луоз яке методичка потоз озьы, «Вордскем кыл» со сярысь ик ужрадъёсты мукет нимкылын кутӥз ке…, сыӵе но радъян уж шедьтоно. Матысь дыре сыӵе ик эскеронъёс луыны кулэ кадь сюлэмы шӧдэ, улон озьы куре. «Гуртысь йӧллэн ӟечлыкез» гожтыны кулэ вал Фото: vk.com (Янгыш) © Йӧскалык политикая министерствоысь сыӵе вазиськон вуэмын ни — удмурт кылын дунне вылысь калыкъёслэсь нимъёссэс кызьы вераны быгатом шуыса. Малы ке шуоно вань, шӧдӥське, ужкагазъёсты нуонын но сыӵе интыез, али Удмуртиын но. Шуом, ӟучъёс шуо ке «португалец», «португалка» — со Португалиын улӥсь адямиос. Нош Удмуртиын (удмурт кылын - ред.) кызьы шуом? (пиосмуртэз но, кышномуртэз но нимаз — ред.) Асьмелэн вань матысь адямиосмы — бигер, ӟуч, пор. Нош кинъёс кыдёкынгес? Асьмелы шуо кадь, «шуиськоды ке удмурт кылдылэн тӥляд кужымез вань, гажаськоды ке кылдэс, тӥ быгатыны вераны кулэ со шаеръёсын улӥсь адямиосты но». Выль кылъёс-а малпано, выль суффиксъёс-а отчы интыяно — сое нокин йӧскадь уг тоды. Но со ужез куке но лэсьтоно, радъяно луоз, дыр, кылмы цивилизованной ӧре пырыны, кыстӥськыны быгатэ шуыса вераны турттӥськомы ке. Тӥни озьы тулкымен-тулкымен 3–4 ар ортчылэ ке, вань огшоры уж — со нимкылъёс. Нимпулъёс куке ошылоно, улон воштӥське яке кыӵе ке но ужъюрт курыны кутске, милесьтым но удмурт кылэ лэсьтоно вылэм шуыса. Шуом, али тани милям университет бордын ик выльдыны кулэ «образовательное учреждение высшего образования», вакчияк моен сое верасько. «Образование» кык пол отын луэ, но ӟуч кылын со, оло, уг но ванды сокем, угось отын огез — прилагательной, огез — существительной. Удмурт кылын сыӵе югдурын «дышетскон» тупа. «Дышетсконлэн дышетскон» яке «дышетсконъя дышетскон юрт» — со «масло масляное» луэ. Куддыръя сое берыктыку шуиськод, ярам, соослэн отын куать кыл бере ми но куать кылын сётом. Янгышъёсын нимпул Фото: vk.com (Янгыш) © — Нош шонер гожъяськонъя ӧрез верано ке? — Шонер гожъяськонъя чакланы кулэ. Татын ӵем дыръя пӧртэм адямиос ужало: одӥгез — та пала, мукетыз — мукет пала. Татын но асьмелэн трос шуг-секытъёсмы. Берлоез сыӵе тулкым, кытын сыӵе вераськон ӝутскылӥз вал — со «Удмурт дуннелы» 100 ар тырмемен валче ортчем конференциын. Отын газетчиос уката ик бадӟым юан ӝутӥзы — татчы кулэ запятой яке ӧвӧл пуктоно, та оборотэз глаголлэсь тазьы лэсьтоно яке тазьы. Одӥг ласянь со секыт — малы асьмеос огъя кыл шедьтыны ум быгатӥське, мар бордын ужпум? Кинлэн ке малпанэз кылдоз, дыр: нимаз адямиос ог-огенызы уг тэро, огез профессор шуэ — пуктоно, мукетыз уг пукты. Но мон адӟисько татысь аслэсьтыз шонерлыксэ но. Угось ӟуч кылын озьы ик вань Ленинградская школа, Московская школа, Казанская школа эшшо нимаз, кудъёсыз пӧртэм сямен валэктыны тыршо. Но кызьы ке но, ӟуч лингвистика чида. ЕГЭ-ослы но, школалы но со курадӟон уг сёты. Асьмелэн но тодосчиос куспазы керетыны, оло, кулэ. Керетыны яке споръяськыны: тазьы яке тазьы, тазьы но шонер кадь, соиз но шонер кадь. <...> Озьы ик вань йылолъёс, кудзэ утьыны кулэ. Ну, шуом, Герд озьы гожтӥз бере, оло, асьмелэн но озьы ик гожтоно шуыса. Яке сое воштоно, озьы гожтыны уг яра. — Нош катрадлыкен, экономикаен, юридик удысэн герӟаськем нимкылъёс но валатонъёс пумысен мар верасалды? Ми, журналистъёс, со ласянь, оло, тужгес но шугъяськиськомы вольыт но валамон гожтыны. — Соослэн кужымзы ӧжытак ке но вань, куке соос Конституцие — Кункатэ пырыса кызьы ке но герӟаськемын. Нош мукет нимысьтыз ужрадъёс ӧй вал. Школа сӧзнэтын экономикаез асьмеос ум ортчиське кадь, но правоведение вань школаын, отын мар но со эскеремын-чакламын. Нимаз словарь но поттэмын, сое интернетэ но куштэмын, кудзэ чакланы, уже кутыны луэ. Асьмелэн али со ласянь паськыт бусы усьтӥськемын. Огвакыт сыӵе малпан вал… Удмурт Элькунлэсь энциклопедизэ быдэс удмурт кылэ берыктысалмы ке, кудӥз бордын ужало тросэз Удмуртиын… но со пуксемын. Кинэ янгыш карыны? Мон асме со ласянь тросгес янгыш карисько. Мынам но кыӵе ке кужыме вал, дыр. Отын зэмзэ но экономика но вань, отын вань мукетыз но. Со но ӧжытак шуккет сётысал кадь азьлань мыныны. Татын ужъёс туж ляб мыно. Кытын, кыӵе ке тулкым луоз-а, шуккиськоз-а, созэ мон уг адӟиськы. Оскисько, кытын ке но луиз ке (курон — ред.), Удмурт энциклопедия удмурт кылын но луыны кулэ шуыса, соку со юан нош ик ӝутӥськоз. Отын трос адямиос берыктӥзы ке, куспазы вераськоно, огъя кылэ вуоно луозы. Со озьы ик азьлане вамыштыны умой луонлык сётоз. Оглом верано ке, вань сыӵе терминъёс, кудъёсыз вашкала Грециысь, вашкала Римысь вуэмын. Куддыръя малпан но кылдэ, нош кулэ-а соосты сокем берыктыны, куке соос быдэс дуннее вӧлмемын. Нош ӵем дыръя озьы луэ, сыӵе кылъёсты ик каньылгес берыктыны. Но малпасько со одно ик кулэ, дыр, со эскеронъёс. Улон ачиз возьматоз, быръёз. Удмурт кылын нимкылъёсъя но шонер гожъяськонъя элькун ӧрилэн ёзчиез Виктор Шибанов Соос синоним кадь но луыны быгато. Шуом, комиссия — ӧри. Телевидениысь но учкисько ке, умой журналистъёс одӥг вакытэ ӧри шуо, собере синоним кадь комиссия. Весь комиссия, комиссия луысал ке, яке ӧри, ӧри… Нош тазьы соосты синоним радэн сётон мон понна шумпотымон но кылӥське. «Удмурт Элькунлэн кун кылъёсыз но Удмурт Элькунын улӥсь мукет калыкъёслэн кылъёссы сярысь» катлэн 3-тӥ ёзэтэзлэн 3-тӥ люкетаз гожтэмын: «Удмурт Элькунлэн интывылаз улӥсь котькуд кунмурт Удмурт Элькунысь калыкъёслэсь кылъёссэс гажаны кулэ». Нимпулъёсын, ялонъёсын пумиськись янгышъёс кылэз гажамтэез возьмато кадь. Кин ке шуоз: «Со гинэ уг янгыша, кин номыр но уг ужа». Но тодэ лыктэ мукетыз но визькыл - котьма ужын быгатэм кулэ. Тегъёс: Мерлык Дышетон Ижкар Удмуртия катрадлык удмурткыл йӧскалыкполитикаяминистерство | Мерлык |
Майя Бывальцева Таяз арняе Удмуртиын куазь лымыё луоз. Со сярысь «ВКонтакте» вотэсбамаз ивортэ улосвыл Гидрометцентрлэн пресс-секретарез Алла Шумихина. Чакланъёс уй буйгато: паськыт циклон сэрен таяз арня но куазь лымыё луоз. Арня кутсконын лымы ӧжыт усёз, ужан арня пумын золгес лымыялоз шуыса чакласькомы Алла Шумихина, Удмуртиысь Гидрометцентрлэн пресс-секретарезКуазез эскерисьёслэн чакламзыя, температура та вакытлы эсэпъёслэсь кӧня ке вылӥынгес луоз: уйин -8…-13, 28-тӥ тулыспалэ потон уе -10…-15, интыосын -19 градусозь, нуназеосы -5…-10 градус возиськоз. Алла Шумихиналэн кылъёсызъя, таяз толалтэ тулыспал тужгес лымыё толэзь луиз. Куинь арня ӵоже Ижкарын лымы эсэплэсь кык но ӝыны поллы тросгес усиз ни. Азьвылъёсаз тол толэзьёсы ӧжыт лымыяз. Озьы ке но, лымылэн ӝуждалаез эсэплэсь трослы вылӥын ӧвӧл: толэзь кутсконын Ижкарын со сэплэсь улӥын вал, 20-тӥ тулыспаллы эсэп вадес луиз, нош толэзь пумлы лымы шобретлэн зӧкталаез трос аръёс ӵоже чакланъёслэсь кӧня ке сантиметрлы бадӟымгес луоз Алла Шумихина, Удмуртиысь Гидрометцентрлэн пресс-секретарезТулыспалэ трос ламы усемен валче Ижкарын вылӥ дасьлыкъя режим ялэмын. Тегъёс: Ижкар Гидрометцентр Удмуртия куазь Тол лымы | Инкуазь |
Майя Бывальцева Сыктывкарын куасэн бызьылонъя Россилэн чемпионатаз толон, 25-тӥ южтолэзе, воргоронъёс скиатлоныны ӵошатскизы (15 иськем классика амалэн + 15 иськем эркын амалэн). Кужмоосыз спортсменъёс кема дыр ӵоже артэ бызизы, висъёс сюрес пумынгес гинэ кылдӥзы. Финишын тужгес ӝог луэмзэ возьматӥз Ханты-Манси автоном округысь Сергей Устюгов. 1,7 секунд гинэ солы келяз 2015-тӥ арлэн чемпионэз Удмуртиысь Максим Вылегжанин. Бронза медаль утӥз Артём Мальцев (Нижний Новгород улосвыл/Мордовия). 30 кужмоосыз спортсменъёс пӧлысь Удмуртиысь эшшо куинез куасэн бызьылӥсьёс шедизы. Константин Главатских 21-тӥ луиз, Александр Уткин — 22-тӥ, Евгений Вахрушев — 27-тӥ. Тегъёс: Спорт МаксимВылегжанин Удмуртия куасэнбызьылон куас | Спорт |
Туспуктэм: Ольга Козачёк Ольга Козачёк Корреспондент Наталия Сильвестрова 1-тӥ инвожое Удмуртиысь зоопаркын Нылпиосты утёнъя нуналэз пусйизы. Пиналъёс но быдэ вуымтэос понна ужрад «Общественная палата Удмуртии – детям» ӵектос улсын витетӥзэ орчиз. Ужрадэ ивортодэтъя «Удмуртия» агентстволэн корреспондентэз вуылӥз. « Котькуд ар Удмуртиысь мер палата карысьтымы зоопаркен ӵош пинлъёслы праздник ортчытэ. Ӟечкыласько тӥледыз Нылпиосты утёнъя калыккуспо нуналэн! » Степан Чирков, Удмуртиысь мер палаталэн кивалтӥсезлэн воштӥсез Зоопарке пыронын пиналъёсты гондыр, кион но мультфильмысь Алекс арыслан мунёос пумитазы. Шулдыръяськонын «Здесь начинаются чудеса!» программа радъяськиз, нылпи коллективъёс карын улӥсьёслы но куноослыконцерт возьматӥзы. Вань мылкыд карисьёс зоопаркын ужасьёслэсь валъёсты, фламингоосты, заресь котикъёсты, моржъёсты сюдэмзэс адӟизы. Озьы ик пӧйшуръёс быгатонлыкъёсынызы паймытӥзы. Кылсярысь, морж тупен но кульчоен шудэмзэ возьматӥз. Фото: Ольга Козачек Нылпиос понна «Мир профессий» но ГТО куронъёсты быдэстонъя ноинтерактивной площадкаос ужазы, шудонъёс ортчизы, пиналъёс асфальт вылын суредаськизы. Туспуктон инты радъямын вал, пряникъёс вылэ суредаськонъя, жагез нимаз люканъя но экологи улон сямъя мастер-классъёс ужазы. « Экологической, спортивной, патриотической визьнодан, ужудысъёсын тодматон – ваньзэ тае туннэ асьме площадкаосысьтымы адӟыны быгатӥськоды » Степан Чирков, Удмуртиысь мер палаталэн кивалтӥсезлэн воштӥсез Моржъёслэн вольерзы котырын майтал пульыосын шоу возьматӥзы. Озьы ик Нылпиосты утёнъя нунал улсын ужрадъёс Калыкъёслэн эшъяськон юртазы но «Адели» реабилитаци центрын ортчизы. Тегъёс: пиналъёс праздникъёс Зоопарк Ижкар Удмуртия | Мерлык |